ജറൂസലേം (യരുശലെം) - സര്‍വ്വവിജ്ഞാനകോശം\nപശ്ചിമേഷ്യയിലെ ഒരു പ്രമുഖ നഗരവും 1950 മുതല് ഇസ്രയേല് രാഷ്ട്രത്തിന്റെ തലസ്ഥാനവും. യഹൂദരുടെയും ക്രിസ്ത്യാനികളുടെയും മുസ്ലിങ്ങളുടെയും തീര്‍ഥാടനകേന്ദ്രം എന്ന നിലയിലും ജറൂസലേമിന് പ്രശസ്തിയുണ്ട്.\nമെഡിറ്ററേനിയന് കടലില്‍നിന്ന് 56 കി.മീ. ദൂരെയായി ജൂഡിയന് മലനിരകളില് 6,500 മീ. ഉയരത്തിലാണ് ജറൂസലേമിന്റെ സ്ഥാനം. പുരാതനങ്ങളായ പല രാജപാതകളും നഗരത്തിലൂടെ കടന്നുപോകുന്നു. 23 കി.മീ. കിഴക്കുള്ള ജോര്‍ദാന് നദിക്കരയില് നിന്നാരംഭിക്കുന്ന ജറിക്കോ റോഡ് ആണ് മുഖ്യപാത. ഇത് കുത്തനെ ഇറങ്ങി വരുന്ന രീതിയിലാണ്. നഗരത്തിന് 56 കി.മീ. വ. പടിഞ്ഞാറായി മറ്റൊരു പ്രധാന നഗരമായ ടെല്-അവീവ് സ്ഥിതിചെയ്യുന്നു. ഈ പട്ടണവും ജറൂസലേമുമായി റെയില്‍മാര്‍ഗം ബന്ധപ്പെട്ടിരിക്കുന്നു. ഈ പട്ടണത്തില് ധാരാളം വ്യവസായ സ്ഥാപനങ്ങള് സ്ഥിതിചെയ്യുന്നു. വൈരം-പോളിഷിങ്, വൈദ്യുതോപകരണങ്ങള്, പ്ലാസ്റ്റിക് ഉപഭോക്തൃ ഉത്പന്നങ്ങള് എന്നിവയുടെ നിര്‍മാണം തുടങ്ങിയവ മുഖ്യ വ്യവസായങ്ങളാകുന്നു.\nതെക്കു-കിഴക്കന് ദിശയിലാണ് പഴയ പട്ടണം സ്ഥിതിചെയ്യുന്നത്. ഇപ്പോള് പഴയ നഗരത്തിലെ കിഴക്കു-പടിഞ്ഞാറ് ദിശയില് കാണുന്ന താഴ്വര ബൈബിളില് പ്രതിപാദിച്ചിട്ടുള്ള ഹീനോം താഴ്വരയായിരിക്കുമെന്നാണ് ഭൂമിശാസ്ത്രജ്ഞരുടെ അനുമാനം. അറബിയില് ഈ താഴ്വരയ്ക്ക് 'വാദി-എര്-റാബാബെ' എന്ന് പേര് വിളിക്കുന്നു. 'കിന്നരങ്ങളുടെ താഴ്വര' (Valley of Flute) എന്നും ഇത് അറിയപ്പെടുന്നുണ്ട്.\nനഗരത്തില് ജലദൗര്‍ലഭ്യം സാധാരണമാണ്. 'സ്പ്രിങ് ഒഫ് ദ് സ്റ്റെപ്പ്സ്' എന്നും 'സ്പ്രിങ് ഒഫ് മൈ ലേഡി മേരി' എന്നും വിശേഷിപ്പിക്കപ്പെടുന്ന ഒരരുവിയായിരുന്നു മുമ്പ് നഗരത്തിലെ ഏക ജലസ്രോതസ്സ്. ഇതിലെ ജലവും ഇതോടൊപ്പം ടാങ്കുകളിലും റിസര്‍വോയറുകളിലും ശേഖരിക്കുന്ന മഴവെള്ളവും ഒരുമിച്ച് ഇവിടത്തെ ജലദൗര്‍ലഭ്യം ഒരു പരിധിവരെ പരിഹരിക്കുന്നു. ശരാശരി വാര്‍ഷിക വര്‍ഷപാതം 65 സെ.മീറ്റര്. മഴയുടെ മുഖ്യപങ്കും മഞ്ഞുമാസങ്ങളില് ലഭിക്കുന്നു. മേയ് മുതല് ഒക്ടോബര് കാലയളവില് മഴ തീരെ ലഭിക്കുന്നില്ല.\nജറൂസലേം -ഒരു ദൃശ്യം\nചരിത്ര പശ്ചാത്തലം വളരെയേറെ പഴക്കം അവകാശപ്പെടാവുന്ന നഗരമാണ് ജറൂസലേം. പുരാതന ശിലായുഗത്തിലും നവീന ശിലായുഗത്തിലും ഇവിടം ആദിവാസി കേന്ദ്രമായിരുന്നു. ഏതാണ്ട് ആറായിരം വര്‍ഷങ്ങള്‍ക്കുമുമ്പ് കാനാന് വംശജര് (Cananites) ഈ പ്രദേശത്ത് അധിനിവേശം ഉറപ്പിച്ചു. 'മെല്‍ക്കിസേദെക്ക്' എന്നൊരു പുരോഹിത രാജാവ് ഈ പ്രദേശം ഭരിച്ചിരുന്നതായി ബൈബിളില് രേഖപ്പെടുത്തിയിരിക്കുന്നു. പൂര്‍വ പിതാവായ അബ്രഹാം ഇക്കാലത്ത് ജറൂസലേം ഉള്‍പ്പെട്ട പലസ്തീനില് താമസിച്ചിരുന്നതായും ബൈബിളില് പരാമര്‍ശമുണ്ട് (ഉല്പത്തി. 14:17). ഈജിപ്തിലെ 'തൂത്ത്മോസ് മൂന്നാമന്' എന്ന ഫറവോന്റെ കാലത്ത് പലസ്തീന് ഈജിപ്തിന്റെ അധിനിവേശ പ്രദേശമായി മാറി. മോശയുടെ പിന്‍ഗാമിയായ ജോഷ്വയുടെ കാലത്ത് ജറൂസലേം ഉള്‍പ്പെട്ട പലസ്തീന് പ്രദേശം യഹൂദരുടെ നിയന്ത്രണത്തില് വന്നുചേര്‍ന്നു. ദാവീദ് രാജാവ് ഭരണമേറ്റതോടുകൂടി ജറൂസലേം പലസ്തീന് നാട്ടിന്റെ തലസ്ഥാനവും യഹൂദമതത്തിന്റെ കേന്ദ്ര ആസ്ഥാനവും ആയിത്തീര്‍ന്നു. യഹൂദര് ഭക്ത്യാദരപൂര്‍വം സൂക്ഷിച്ചിരുന്ന വാഗ്ദാന പേടകം ജറൂസലേമില് പ്രത്യേകം തയ്യാറാക്കിയ കൂടാരത്തില് പ്രതിഷ്ഠിക്കപ്പെട്ടു. അതോടുകൂടി യഹൂദരെ സംബന്ധിച്ചിടത്തോളം ജറൂസലേം ഒരു വിശുദ്ധനഗരമായി മാറി. ദാവീദിന്റെ പുത്രനായ സോളമന്റെ കാലത്ത് മനോഹരമായ ദേവാലയം ജറൂസലേമില് നിര്‍മിക്കപ്പെട്ടു. അതിനെത്തുടര്‍ന്ന് വാഗ്ദാന പേടകവും അതിലെ സംപൂജ്യവസ്തുക്കളും ജറുസലേം ദേവാലയത്തിലേക്കുമാറ്റി. ദേവാലയത്തിന് തൊട്ടടുത്തായിത്തന്നെ രാജകീയ കൊട്ടാരവും മറ്റനേകം ഔദ്യോഗിക മന്ദിരങ്ങളും കോട്ടകൊത്തളങ്ങളും നിര്‍മിക്കപ്പെട്ടതോടുകൂടി ജറൂസലേം മനോഹരമായൊരു നഗരമായി. സോളമന്റെ മരണത്തെത്തുടര്‍ന്ന് ജറൂസലേമിന്റെ പ്രതാപം ക്ഷയിക്കുവാന് തുടങ്ങി. കാലക്രമത്തില് ഈ നഗരം നിരവധി കൈയേറ്റങ്ങള്‍ക്കും ആക്രമണങ്ങള്‍ക്കും വിധേയമായിത്തീര്‍ന്നു. ബി.സി. 917-ല് ഈജിപ്തിലെ രാജാവായിരുന്ന സെസാക്ക് ജറൂസലേമിനെ ആക്രമിച്ച് കൊള്ളയടിച്ചു. ബി.സി. 8-ാം ശതകത്തില് ദമാസ്കസിലെ 'ഹയാസേല്' (Hazail) രാജാവ് ജറൂസലേം ആക്രമിച്ച് പാപ്പരാക്കി. ബി.സി. 6-ാം ശ.-ത്തില് ബാബിലോണിയക്കാര് ഈ ഭൂപ്രദേശം ആക്രമിച്ചുകൊണ്ട് ജറൂസലേമിനെ തകര്‍ത്തു. ദാവീദ് നിര്‍മിച്ച കോട്ടയും സോളമന് നിര്‍മിച്ച ദേവാലയവും കൊട്ടാരവും നാമാവശേഷമായി. യഹൂദരെല്ലാം ജറൂസലേം വിട്ടോടി. അനേകം യഹൂദരെ അടിമകളാക്കി ബാബിലോണിയയില് കൊണ്ടുപോയി പാര്‍പ്പിച്ചു.\nപേര്‍ഷ്യന് ചക്രവര്‍ത്തിയായ സൈറസ് ബി.സി. 538-ല് പുറപ്പെടുവിച്ച വിളംബരമനുസരിച്ച്, ബാബിലോണിയയില് തടവുകാരായി കഴിഞ്ഞിരുന്ന യഹൂദരെല്ലാം സ്വതന്ത്രരായി. അവര് പലസ്തീനിലേക്കു മടങ്ങിയതോടുകൂടി ജറൂസലേമിന്റെ പ്രതാപം പുനരാരംഭിച്ചു. പഴയ ദേവാലയത്തിന്റെ സ്ഥാനത്ത് പുതിയ ദേവാലയം പണികഴിപ്പിക്കപ്പെട്ടു. ബി.സി. 331-ല് അലക്സാണ്ടറുടെ ആക്രമണത്തെത്തുടര്‍ന്ന് ജറൂസലേം ഗ്രീക്ക് ആധിപത്യത്തിന്‍കീഴില് വന്നുചേര്‍ന്നു. ബി.സി. 198-ല് സിറിയയിലെ അന്തിയോക്കസ് രാജാവ് ജറൂസലേമിനെ ആക്രമിച്ചുകൊള്ളയടിച്ചു. എങ്കിലും യഹൂദരിലെ മക്ബായ വിഭാഗക്കാര് ജറൂസലേമിനെ സംരക്ഷിക്കുന്നതിനുവേണ്ടി പൊരുതിനിന്നു. ബി.സി. 63-ല് റോമന് ജനറല് 'പോമ്പി' ജറൂസലേമിനെ ആക്രമിച്ചു കീഴടക്കി റോമിന്റെ ഭാഗമാക്കി.\nബി.സി. 37-ല് റോമിലെ ജൂലിയസ് സീസറുടെ അംഗീകാരത്തോടെ പലസ്തീന് പ്രദേശത്തിന്റെ ഭരണാധികാരിയായ ഹെറോദ് ജറൂസലേം പുതുക്കിപ്പണിതു. ഗ്രീക്ക്-റോമന് മാതൃകയില് അനേക മാളികകളും കൊട്ടാരങ്ങളും കോട്ടകളും അദ്ദേഹം പണിതുയര്‍ത്തി. ജറൂസലേം ദേവാലയവും അദ്ദേഹം പുതുക്കിപ്പണിതു. ക്രിസ്തു ജീവിച്ചിരുന്ന കാലത്ത് ജറൂസലേം അതിമനോഹരവും ഗാംഭീര്യം നിറഞ്ഞതുമായ നഗരമായിരുന്നു. ഗലീലിയാ സ്വദേശിയായിരുന്നുവെങ്കിലും ക്രിസ്തുവിന്റെ ജീവിതം ജറൂസലേമുമായി ബന്ധപ്പെട്ടിരുന്നു. ക്രിസ്തു ജറൂസലേം ദേവാലയത്തില് പതിവായി പ്രാര്‍ഥന നടത്തുകയും ജറൂസലേമിന്റെ പതനത്തെക്കുറിച്ച് മുന്‍കൂട്ടി പ്രവചിക്കുകയും ചെയ്തു. ക്രിസ്തു തന്റെ ശിഷ്യരെ പഠിപ്പിച്ചതും അദ്ഭുതങ്ങള് പ്രവര്‍ത്തിച്ചതും ക്രൂശിതനായതും സംസ്കരിക്കപ്പെട്ടതും ജറൂസലേമില്‍വച്ചായിരുന്നു.\nജറൂസലേമിലെ കോട്ടകള് ജറൂസലേം നഗരത്തിന്റെ പ്രൌഢി വര്‍ധിപ്പിച്ചിരുന്നത് അവിടത്തെ കോട്ടകളായിരുന്നു. ഇവിടെ നടത്തിയ പര്യവേക്ഷണങ്ങള് അനേകം പുരാതന കോട്ടകളുടെ അവശിഷ്ടങ്ങള് കണ്ടെത്തി. ഈ കോട്ടകളെപ്പറ്റി ബൈബിളില് പരാമര്‍ശമുണ്ട്. ഒരു കോട്ട ദാവീദ് രാജാവിന്റെ കാലത്ത് പണി തുടങ്ങി സോളമന് രാജാവിന്റെ കാലത്ത് പൂര്‍ത്തിയാക്കിയെന്നാണ് പാരമ്പര്യ വിശ്വാസം. 'എഫ്രെയിം കവാടം' എന്നൊരു ഗോപുരവാതിലും ഈ കോട്ടയിലുണ്ടായിരുന്നു. നഗരത്തിന്റെ വടക്കുഭാഗത്തെ സംരക്ഷിച്ചിരുന്ന രണ്ടാമത്തെ കോട്ടയും അതിലെ ഗോപുരങ്ങളും നിര്‍മിച്ചത് നെഹെമിയാ രാജാവിന്റെ കാലത്താണ്. അജകവാടം (Sheep Gate), ശതഗോപുരം (Tower of Hundred), ഹനാനേല് ഗോപുരം (Tower of Hananeel), മത്സ്യകവാടം (Fish Gate), പ്രാചീന കവാടം (Old Gate), ചൂള ഗോപുരം (Tower of Ovens), മൂല കവാടം (Corner Gate) തുടങ്ങിയവ ഈ കോട്ടയുടെ ഭാഗമായിരുന്നു. ഹെറോദ് രാജാവിന്റെ കാലത്ത് ഇവിടെ മൂന്നാമത്തെ കോട്ട പണികഴിപ്പിക്കപ്പെട്ടു. ഈ കോട്ടകളെല്ലാം വിദേശീയാക്രമണങ്ങളുടെ ഫലമായി തകര്‍ന്നു.\nജറുസലേമും ക്രിസ്ത്യാനികളും ക്രിസ്തുവിന്റെ മരണശേഷം ജറുസലേമിലുണ്ടായിരുന്ന ക്രൈസ്തവര് ഒരു സമൂഹമായി രൂപംകൊണ്ടു. അപ്പോസ്തലനായ ജെയിംസ് ആയിരുന്നു അവരുടെ ബിഷപ്പ്. 63-ല് ജെയിംസ് രക്തസാക്ഷിത്വം വരിച്ചപ്പോള് അപ്പോസ്തലനായ സൈമണ് അടുത്ത ബിഷപ്പായി സ്ഥാനമേറ്റു. 70-ല് റോമന് മേല്‍ക്കോയ്മയ്ക്കെതിരെ യഹൂദര് സംഘടിച്ചു നടത്തിയ വിപ്ലവത്തെ അടിച്ചമര്‍ത്തുന്നതിന്റെ ഭാഗമായി റോമന് പടയാളികള് ജറൂസലേമിനെ തകര്‍ത്തു തരിപ്പണമാക്കി. ഇതിനെത്തുടര്‍ന്ന് യഹൂദരോടൊപ്പം ക്രിസ്ത്യാനികളും ജറൂസലേമില്‍നിന്ന് പലായനം ചെയ്തു. റോമന് ചക്രവര്‍ത്തി ഹദ്രിയാന് ജറൂസലേം പുതുക്കിപ്പണിതപ്പോള് (132) ക്രൈസ്തവരായി വളരെക്കുറച്ച് പേര് മാത്രമേ അവിടെ ഉണ്ടായിരുന്നുള്ളൂ. 4-ാം ശതകത്തിന്റെ ആരംഭത്തില് റോമാ ചക്രവര്‍ത്തി കോണ്‍സ്റ്റന്റയിന് ജറൂസലേം കൂടുതല് മോടി പിടിപ്പിച്ചതോടെ നഗരം ഒരു ക്രൈസ്തവ കേന്ദ്രമായിത്തീര്‍ന്നു. ഇക്കാലത്ത് നിരവധി ക്രൈസ്തവ ദേവാലയങ്ങളും സന്ന്യാസാശ്രമങ്ങളും ഇവിടെ ഉയര്‍ന്നു. ക്രിസ്തുവിന്റെ ജീവിതത്തിലെ പ്രധാന സംഭവങ്ങളുമായി ബന്ധപ്പെട്ട സ്ഥാനങ്ങളില് ബസ്ലിക്കകള് പണിതുയര്‍ത്തുവാന് കോണ്‍സ്റ്റന്റയിന് പ്രത്യേകം ശ്രദ്ധിച്ചു. ലോകത്തിന്റെ നാനാഭാഗങ്ങളില്‍നിന്നും ക്രൈസ്തവ തീര്‍ഥാടകര് ജറൂസലേമിലേക്ക് പ്രവഹിച്ചുതുടങ്ങി. പൗരസ്ത്യ റോമാ ചക്രവര്‍ത്തിയായിരുന്ന ജസ്റ്റീനിയനും ജറൂസലേമിന്റെ വളര്‍ച്ചയെ കാര്യമായി സഹായിച്ചു. 614-ല് ജറൂസലേം പേര്‍ഷ്യക്കാര് ആക്രമിച്ച് കീഴടക്കി. ക്രിസ്ത്യന് വിരോധികളായ പേര്‍ഷ്യക്കാര് ജറൂസലേം നഗരത്തിലെ മനോഹരമായ മന്ദിരങ്ങള്‍ക്ക് ഗണ്യമായ നാശനഷ്ടങ്ങള് വരുത്തി.\nജറൂസലേമും മുസ്ലിങ്ങളും ഖാലീഫാ ഉമറിന്റെ നേതൃത്വത്തിലുള്ള അറബികള് 636-ല് ജറൂസലേം ആക്രമിച്ചു. 638-ല് ജറൂസലേം പൂര്‍ണമായും മുസ്ലിങ്ങളുടെ ആധിപത്യത്തിന്‍കീഴിലായി. മുമ്പ് ജറൂസലേമില് യഹൂദ ദേവാലയം സ്ഥിതിചെയ്തിരുന്ന സ്ഥാനത്ത് മുസ്ലിങ്ങള് അവരുടെ ദേവാലയങ്ങള് പണിതു. അതോടുകൂടി ജറൂസലേം മുസ്ലിങ്ങളെ സംബന്ധിച്ചിടത്തോളം ഒരു പരിശുദ്ധ നഗരമായി മാറി. അതിനെത്തുടര്‍ന്ന് ജറൂസലേമിലേക്ക് മുസ്ലിങ്ങളുടെ പ്രവാസം ആരംഭിച്ചു. മുസ്ലിങ്ങളുടെ അനുവാദത്തോടുകൂടി അനേകം യഹൂദരും ജറൂസലേമില് തിരിച്ചുവന്നു. തുടര്‍ന്നുള്ള ഏതാനും ശതകങ്ങളില് ക്രിസ്ത്യാനികള്, മുസ്ലിങ്ങള്, യഹൂദര് എന്നീ വിഭാഗക്കാര് വളരെ സൗഹാര്‍ദ മനോഭാവത്തോടുകൂടി ജറൂസലേമില് കഴിഞ്ഞുകൂടി. നഗരത്തിലെ ഭൂരിപക്ഷം ജനങ്ങളും ക്രിസ്ത്യാനികളായിരുന്നുവെങ്കിലും നഗരത്തിന്റെ ഭരണാധികാരം മുസ്ലിങ്ങള്‍ക്കായിരുന്നു. ക്രൈസ്തവ സ്ഥാപനങ്ങളോടൊപ്പം അനേകം ഇസ്ലാമിക സ്ഥാപനങ്ങളും ജറൂസലേമില് പ്രത്യക്ഷപ്പെട്ടു. 1009-ല് ഖലീഫാ അല്-ഹക്കീം ഒരു ക്രൈസ്തവ ദേവാലയം തീവച്ചു നശിപ്പിച്ചതോടുകൂടി ക്രൈസ്തവ-മുസ്ലിം സംഘര്‍ഷം പുനരാരംഭിച്ചു. ഇതേത്തുടര്‍ന്നാണ് ജറൂസലേമിന്റെ പേരിലുള്ള കുരിശുയുദ്ധങ്ങള് പൊട്ടിപ്പുറപ്പെട്ടത്. കുരിശുയുദ്ധകാലത്ത് മുസ്ലിങ്ങള് ജറൂസലേമിലെ അനേകം ക്രൈസ്തവ ദേവാലയങ്ങള് നശിപ്പിച്ചു. 1099 ജൂല. 15-ന് ക്രിസ്ത്യന് സൈനികര് ജറൂസലേമിനെ മുസ്ലിം ആധിപത്യത്തില്‍നിന്ന് വിമോചിപ്പിച്ചു. തുടര്‍ന്ന് 'ഗോഡ്ഫ്രെ' പ്രഭു ജറൂസലേമിലെ രാജാവായി. ഗോഡ്ഫ്രെയുടെ മരണ(1100)ശേഷം സഹോദരനായ 'ബാള്‍ഡ്വിന്' രാജാവായി. ബാള്‍ഡ്വിന്റെ നേതൃത്വത്തില് ക്രിസ്ത്യാനികള് പശ്ചമേഷ്യയിലെ ഒട്ടേറെ സ്ഥലങ്ങള് മുസ്ലിങ്ങളില്‍നിന്നും പിടിച്ചെടുത്തു.\nമുസ്ലിം തുര്‍ക്കി ഭരണാധികാരിയായിരുന്ന സലാഹുദ്ദീന് ജറൂസലേമിനെ ക്രിസ്ത്യാനികളുടെ ആധിപത്യത്തില്‍നിന്ന് മോചിപ്പിച്ചു (1187). തുടര്‍ന്ന് ദീര്‍ഘകാലം ജറൂസലേം മുസ്ലിം ആധിപത്യത്തിന്‍കീഴില് കഴിഞ്ഞുകൂടി. ജറൂസലേം തിരിച്ചുപിടിക്കണമെന്ന ലക്ഷ്യത്തോടുകൂടി പാശ്ചാത്യരായ ക്രൈസ്തവ ഭരണാധികാരികള് നടത്തിയ കുരിശുയുദ്ധങ്ങള് മധ്യപൂര്‍വദേശത്തെ മുസ്ലിങ്ങള് പരാജയപ്പെടുത്തി. 1516-ല് സുല്‍ത്താന് സലിം I-ന്റെ കാലത്ത് ജറൂസലേം ഓട്ടോമന് സാമ്രാജ്യത്തിന്റെ ഭാഗമായി മാറി. എങ്കിലും ക്രിസ്ത്യാനികളും യഹൂദരും വലിയ തീര്‍ഥാടകസംഘങ്ങളെന്ന വിധത്തില് ജറൂസലേമില് വന്ന് താമസിച്ചുകൊണ്ടേയിരുന്നു.\nഒന്നാം ലോകയുദ്ധത്തിന്റെ അവസാന ഘട്ടത്തില് (1917) ജനറല് അല്ലെന്‍ബിയുടെ നേതൃത്വത്തില് ബ്രിട്ടീഷ് സൈന്യം ഈ പ്രദേശം കീഴടക്കുകയുണ്ടായി. യുദ്ധത്തിനുശേഷം തുര്‍ക്കികളില്‍നിന്നും മുക്തമായ ഈ പ്രദേശത്തെ പലസ്തീനിന്റെ തലസ്ഥാനമായി പ്രഖ്യാപിച്ചു. ജൂതന്മാരും അറബികളും തമ്മിലുണ്ടായിക്കൊണ്ടിരുന്ന തര്‍ക്കങ്ങള്‍ക്ക് പരിഹാരമുണ്ടാക്കുവാന് 1947-ല് യു.എന്. ഒരു 'വിഭജന പദ്ധതി' മുന്നോട്ടുവച്ചെങ്കിലും അറബികള് അതംഗീകരിച്ചില്ല. ബ്രിട്ടീഷുകാര് ഇവിടെനിന്ന് പിന്‍വാങ്ങി (1948). ഇതിനെത്തുടര്‍ന്നുണ്ടായ യുദ്ധത്തില് പുതിയനഗരം അറബികള്‍ക്ക് നഷ്ടമാവുകയും പഴയനഗരം ജോര്‍ദാന്റെ ഭാഗമാകുകയും ചെയ്തു.\nജറൂസലേം ആധുനിക ഇസ്രയേല് രാഷ്ട്രത്തില് 1948-ല് ഇസ്രയേല് രാഷ്ട്രം നിലവില് വന്നപ്പോള് ജറൂസലേം ഇസ്രയേലിന്റെ ഭാഗമായിത്തീര്‍ന്നു. എങ്കിലും പഴയ ജറൂസലേമിന്റെ ഒരു ഭാഗം ജോര്‍ദാന് രാഷ്ട്രത്തിന്റെ അതിര്‍ത്തിക്കുള്ളില് ആയിരുന്നു. 1950-ല് ജറൂസലേം ഇസ്രയേല് രാഷ്ട്രത്തിന്റെ തലസ്ഥാനമായി പ്രഖ്യാപിക്കപ്പെട്ടു. 1967-ല് ഉണ്ടായ അറബി-ഇസ്രയേല് സംഘട്ടനത്തിന്റെ ഫലമായി ജോര്‍ദാന്റെ അധീനതയിലായിരുന്ന ജറൂസലേം ഇസ്രയേല് സേന പിടിച്ചെടുത്തു. ഇന്ന് ജറൂസലേം പൂര്‍ണമായും ഇസ്രയേലിന്റെ ഭാഗമാണ്.\nജറൂസലേം ഒരു വിശുദ്ധ നഗരമെന്ന നിലയില് യഹൂദരെ സംബന്ധിച്ചിടത്തോളം ജറൂസലേം തലസ്ഥാന നഗരി എന്നതിലുപരി ഒരു പവിത്രമായ ആശയമാകുന്നു. യഹൂദ ജനത, ഇസ്രയേല് ദേശം, യഹൂദ ദേവാലയം തുടങ്ങിയ ആശയങ്ങളെല്ലാംതന്നെ ജറൂസലേമിനെ കേന്ദ്രീകരിച്ചുള്ളവയാണ്. ഈ ആശയങ്ങളെല്ലാം സംയോജിച്ച് സ്വര്‍ഗീയ ജറൂസലേം എന്നൊരു സങ്കല്പംതന്നെ യഹൂദരുടെയിടയില് രൂപംകൊണ്ടിരുന്നു. അടിമകളെന്ന നിലയിലും മറ്റു വിധത്തിലും നിരവധി പ്രാവശ്യം യഹൂദര്‍ക്ക് ജറൂസലേം നഗരം വിട്ടുപോകേണ്ടിവന്നിട്ടുണ്ട്. പലതവണ ജറൂസലേം നഗരം തകര്‍ക്കപ്പെട്ടിട്ടുണ്ട്. അപ്പോഴൊക്കെ സ്വര്‍ഗീയ ജറൂസലേം എന്ന സങ്കല്പം യഹൂദരുടെ മനസ്സില് നിറഞ്ഞുനിന്നിരുന്നു. യഹൂദമതത്തിന്റെ കേന്ദ്രബിന്ദുതന്നെ സ്വര്‍ഗീയ ജറൂസലേം എന്ന ആശയത്തില് അധിഷ്ഠിതമായിരുന്നു. സോളമന് രാജാവും നെഹമിയാ രാജാവും നിര്‍മിച്ച ദേവാലയങ്ങള് ജറൂസലേമില്‍നിന്നും അപ്രത്യക്ഷമായിട്ട് അനേകം ശതകങ്ങള് കഴിഞ്ഞു എങ്കിലും അവ ഇപ്പോഴും പഴയസ്ഥാനത്ത് പഴയ പരിശുദ്ധിയോടും പ്രതാപത്തോടുംകൂടി സ്ഥിതിചെയ്യുന്നുവെന്നാണ് ഓരോ യഹൂദന്റെയും മനസ്സിലെ സങ്കല്പം.\nക്രിസ്ത്യാനികളും ജറൂസലേമിനെ ഭക്ത്യാദരപൂര്‍വം മനസ്സില് പ്രതിഷ്ഠിച്ചിരിക്കുന്നു. ജറൂസലേമിന്റെ പതനത്തെക്കുറിച്ച് യേശുക്രിസ്തു പ്രവചിച്ചിരുന്നു. പവിത്രമായ ജറൂസലേമിലെ ജനങ്ങള് പാപകരമായ ജീവിതമാര്‍ഗങ്ങളിലേക്ക് തിരിഞ്ഞതിനെ അനുസ്മരിച്ചുകൊണ്ടാണ് നഗരത്തിന്റെ തകര്‍ച്ചയെക്കുറിച്ച് ക്രിസ്തു മുന്നറിയിപ്പ് നല്കിയത്.\nക്രിസ്തുവിന്റെ പ്രവചനം ശരിയാണെന്ന പ്രതീതി ജനിപ്പിച്ചുകൊണ്ട്, 70-ല് റോമന് സൈന്യം ജറൂസലേം നഗരത്തെ പൂര്‍ണമായും തകര്‍ത്തു. ഈ സംഭവത്തിനുശേഷമാണ് അപ്പോസ്തലനായ യോഹന്നാന് ജറൂസലേമിനെക്കുറിച്ച് തനിക്കുണ്ടായ ദര്‍ശനത്തെ ബൈബിളിലെ വെളിപാട് പുസ്തക-രൂപത്തില് രചിച്ചത്.\nഇസ്ലാമിക വിശ്വാസികളും സ്വര്‍ഗീയമായ ഒരു പരിവേഷം ജറൂസലേമിന് നല്കിയിട്ടുണ്ട്. പുണ്യനഗരമായ മക്കയില് സ്ഥിതിചെയ്യുന്ന 'കഅ്ബ' (Kaaba) ലോകാവസാന നാളിലെ അന്ത്യവിധിയോടനുബന്ധിച്ച് മക്കയില്‍നിന്നും ജറൂസലേമിലേക്ക് യാത്ര ചെയ്യുമെന്ന് ഒരു വിശ്വാസം മുസ്ലിങ്ങളുടെയിടയിലുണ്ട്.\n"http://web-edition.sarvavijnanakosam.gov.in/index.php?title=%E0%B4%9C%E0%B4%B1%E0%B5%82%E0%B4%B8%E0%B4%B2%E0%B5%87%E0%B4%82_(%E0%B4%AF%E0%B4%B0%E0%B5%81%E0%B4%B6%E0%B4%B2%E0%B5%86%E0%B4%82)" എന്ന താളില്‍നിന്നു ശേഖരിച്ചത്\nഈ താള് അവസാനം തിരുത്തപ്പെട്ടത് 16:37, 27 ഫെബ്രുവരി 2016.\nഈ താള് 123 തവണ സന്ദര്‍ശിക്കപ്പെട്ടിട്ടുണ്ട്.


ഇന്ത്യ ക്യാമ്പസ് ക്രൂസേഡ് ഫോർ ക്രൈസ്റ്റ് ഡിസൈപ്പിൾഷിപ് സ്റ്റുഡന്റസ് കോൺഫറൻസ് ഇന്ന് വൈകിട്ട്5മുതൽ – Christhavachintha\nChristhavachin… > Latest News > ഇന്ത്യ ക്യാമ്പ…\nഇന്ത്യ ക്യാമ്പസ് ക്രൂസേഡ് ഫോർ ക്രൈസ്റ്റ് ഡിസൈപ്പിൾഷിപ് സ്റ്റുഡന്റസ് കോൺഫറൻസ് ഇന്ന് വൈകിട്ട്5മുതൽ\nOctober 24, 2020 October 24, 2020 cchintha\nകോട്ടയം: ഇന്ത്യ ക്യാമ്പസ് ക്രൂസേഡ് ഫോർ ക്രൈസ്റ്റ് ഡിസൈപ്പിൾഷിപ് സ്റ്റുഡന്റസ് കോൺഫറൻസ് ഇഗ്നൈറ്റ്2020 (Ignite2020) ഒക്ടോബർ 24 മുതൽ 26 വരെ വൈകുന്നേരം5മുതൽ 7.30 വരെ നടക്കും. ഫിലിപ്പ് ചെറിയാൻ, റവ. ഐസക്ക് ശിഖ, ഡോ. മദന കുമാർ, ജോമോൻ ബാബു, എബ്രഹാം ജോർജ്, എബനേസർ പോൾരാജ് എന്നിവർ പ്രസംഗിക്കും.\nവെർച്വൽ സൂം കോൺഫറൻസിൽ കേരള, കർണാടക, ഗുജറാത്ത്, മഹാരാഷ്ട, ഗോവ എന്നീ സംസ്ഥാനങ്ങളിലെ 600 കോളേജിൽ നിന്നും 1200 വിദ്യാർഥികൾ പങ്കെടുക്കുമെന്ന് സംഘാടകർ അറിയിച്ചു. മുൻകൂട്ടി പേര് രജിസ്റ്റർ ചെയ്തവർക്ക് മാത്രമാണ് കോൺഫറൻസിൽ പ്രവേശനം.\nIndia Campus Crusade for Chris, virtual camp\nപുതിയ ശ്വാസകോശവും പുതിയ ജീവിതവുമായി കോശി വൈദ്യന്\nചികിത്സയിൽ 97,417 പേർ; ഇന്ന് മരണം 25; രോഗബാധിതർ 8253


പനാജി ഉപതിരഞ്ഞെടുപ്പിൽ പരീക്കർക്ക് വിജയം Parrikar\nപനാജിയിൽ മുഖ്യമന്ത്രി മനോഹർ പരീക്കർ വിജയിച്ചു\nപനാജി: ഗോവ മുഖ്യമന്ത്രി മനോഹർ പരീക്കർ (Parrikar) പനാജി (Panaji) ഉപതിരഞ്ഞെടുപ്പിൽ വിജയിച്ചു. നിലവിൽ ലഖ്നൗവിൽ നിന്നുള്ള രാജ്യസഭ അംഗമായ പരീക്കർ 4803 വോട്ടിനാണ് പനാജി ഉപതിരഞ്ഞെടുപ്പിൽ വിജയിച്ചത്. ബുധനാഴ്ച്ച ഗോവയിലെ പനാജി, വാൽപോയി എന്നീ നിയമസഭ മണ്ഡലങ്ങളിൽ തിരഞ്ഞെടുപ്പ് നടന്നിരുന്നു.\nകേന്ദ്ര പ്രതിരോധ മന്ത്രി സ്ഥാനം രാജി വച്ച പരീക്കർ മാർച്ചിലാണ് ഗോവയുടെ മുഖ്യമന്ത്രി പദം ഏറ്റെടുത്തത്. 40 മണ്ഡലങ്ങളിൽ 17 സീറ്റുകൾ നേടി വലിയ ഒറ്റക്കക്ഷിയായ കോൺഗ്രസ് സർക്കാർ രൂപീകരിക്കുന്നത് തടയുവാനാണ് ബിജെപി ദേശീയ നേതൃത്വം പരീക്കറെ രംഗത്തിറക്കിയത്.\nഉപതിരഞ്ഞെടുപ്പിൽ പരീക്കർക്ക് മത്സരിക്കാനായി പനാജി നിയമസഭാ മണ്ഡലത്തിലെ ബിജെപി എംഎൽഎ സിദ്ധാർഥ് കുൻകാലിങ്കർ രാജി വച്ചിരുന്നു. പ്രതിരോധമന്ത്രി സ്ഥാനം രാജിവച്ച് ഗോവ മുഖ്യമന്ത്രിയായി ചുമതലയേറ്റ മനോഹർ പരീക്കർക്കും ബിജെപിക്കും ഈ തിരഞ്ഞെടുപ്പ് വളരെ നിർണായകമായിരുന്നു.\nനിയമസഭയിലേക്കു വിജയിച്ചതിനാൽ അടുത്തയാഴ്ച്ച തന്നെ പരീക്കർ രാജ്യസഭാംഗത്വം രാജി വയ്ക്കുമെന്നാണ് സൂചന. മൂന്നു സംസ്ഥാനങ്ങളിലെ നാലു നിയമസഭാ മണ്ഡലങ്ങളിലേക്കാണ് ഉപതിരഞ്ഞെടുപ്പ് നടന്നത്. ന്യൂഡൽഹിയിലെ ബവാന, ആന്ധ്രപ്രദേശിലെ നന്ദ്യാൽ, ഗോവയിലെ പനജി, വാൽപോയ് എന്നീ മണ്ഡലങ്ങളിലായിരുന്നു തിരഞ്ഞെടുപ്പ് നടന്നത്.\nTags: : Manohar ParrikarAAPBawanaBawana constituencyBJPcongressdelhielectionGoa Chief Minister Manohar ParrikarGoa CMleadpanajiPanaji bypollParrikarValpoi constituencyViswajit Ranewinswon


കേന്ദ്ര പ്രതിരോധ സെക്രട്ടറി അജയ് കുമാറിന് കൊവിഡ് 19; പ്രതിരോധ മന്ത്രാലയത്തിലെ 35 ഉദ്യാഗസ്ഥര് ക്വാറന്റൈനില്\nWed Sep 30 2020 08:11:08 GMT+0530 (India Standard Time)\nപ്രതിരോധ സെക്രട്ടറിക്ക് കൊവിഡ് സ്ഥിരീകരിച്ചതിനെ കുറിച്ച് പ്രതിരോധ മന്ത്രാലയം ഔദ്യോഗിക പ്രതികരണം നടത്തിയിട്ടില്ല. റെയ്‌സിന ഹില്‍സിലെ ഒന്നാം ബ്ലോക്കിലാണ് പ്രതിരോധ മന്ത്രിയുടെയും പ്രതിരോധ സെക്രട്ടറിയുടെയും സേന തലവന്റെയും ഓഫിസ്.\nAPH4 Jun 2020 2:35 AM GMT\nന്യൂഡല്‍ഹി: കേന്ദ്ര പ്രതിരോധ സെക്രട്ടറി അജയ് കുമാറിന് കൊവിഡ് 19 സ്ഥിരീകരിച്ചു. ഇതോടെ പ്രതിരോധ മന്ത്രാലയത്തിലെ 35 ഉദ്യാഗസ്ഥരോട് ഹോം ക്വാറന്റൈനില് പോകാന് നിര്‍ദേശിച്ചു.\nപ്രതിരോധ മന്ത്രാലയം അജയ് കുമാറിന്റെ സമ്പര്‍ക്ക പട്ടിക ശേഖരിക്കുകയാണ്. അജയ് കുമാറിന്റെ ആരോഗ്യനില തൃപ്തികരമാണ്. അദ്ദേഹം നിലവില് വീട്ടില് നിരീക്ഷണത്തിലാണ്. അദ്ദേഹത്തിന്റെ രോഗത്തിന്റെ ഉറവിടം വ്യക്തമല്ലെന്നും അധികൃതര് അറിയിച്ചു.\nഎന്നാല് പ്രതിരോധ സെക്രട്ടറിക്ക് കൊവിഡ് സ്ഥിരീകരിച്ചതിനെ കുറിച്ച് പ്രതിരോധ മന്ത്രാലയം ഔദ്യോഗിക പ്രതികരണം നടത്തിയിട്ടില്ല. റെയ്‌സിന ഹില്‍സിലെ ഒന്നാം ബ്ലോക്കിലാണ് പ്രതിരോധ മന്ത്രിയുടെയും പ്രതിരോധ സെക്രട്ടറിയുടെയും സേന തലവന്റെയും ഓഫിസ്.\ncovid 19 defence secretary


തകർന്നടിഞ്ഞ് മുൻനിര ബാറ്റിങ്; ഇന്ത്യക്ക് നെഞ്ചിടിക്കുന്നു | india Reeling After Kyle Jamieson Snags Virat Kohli, Cheteshwar Pujara | Madhyamam\ndate_range 23 Jun 2021 11:13 AM GMT\nതകർന്നടിഞ്ഞ് മുൻനിര ബാറ്റിങ്; ഇന്ത്യക്ക് നെഞ്ചിടിക്കുന്നു\nസതാംപ്ടൺ: തെളിഞ്ഞ പകലിൽ ലോകടെസ്റ്റ് ചാമ്പ്യൻഷിപ്് ഫൈനലിന്‍റെ റിസർവ് ദിനത്തിൽ മത്സരം ആരംഭിച്ചതോടെ ഇന്ത്യക്ക് മേൽ ആശങ്കയുടെ കാർമേഘം ഇരുണ്ടുകൂടുന്നു. ഒടുവിൽ വിവരം ലഭിക്കുേമ്പാൾ അഞ്ചിന് 109 റൺസെന്ന നിലയിലാണ് ഇന്ത്യ. രണ്ട് വിക്കറ്റിന് 64 റൺസെന്ന നിലയിൽ ബാറ്റിങ് ആരംഭിച്ച ഇന്ത്യക്ക് ബാറ്റിങ്ങിലെ നെടുംതൂണുകളായ വിരാട് കോഹ്ലിയെയും ചേതേശ്വർ പുജാരയെയും വേഗം നഷ്ടമായി. ടീം സ്കോർ 109ൽ നിൽക്കേ 13 റൺസുമായി അജിൻക്യ രഹാനെയും മടങ്ങിയതോടെ ഇന്ത്യ ആശങ്കയുടെ തീരത്താണ്.\n13 റൺസെടുത്തുനിൽക്കേ കോഹ്ലിയെ വിക്കറ്റ് കീപ്പർ വാൽട്ടിങ്ങിന്‍റെ കൈകളിലെത്തിച്ച് കൈൽ ജാമിസണാണ് ആദ്യ പ്രഹരം നൽകിയത്. ആദ്യ ഇന്നിങ്സിലും കോഹ്ലിയെ പുറത്താക്കിയത് ജാമിസണായിരുന്നു. ടീം സ്കോർ ബോർഡിൽ ഒരു റൺസ് കൂടി കൂട്ടിച്ചേർക്കുേമ്പാഴേക്കും പുജാരയെയും ജാമിസൺ പവലിയനിലേക്ക് മടക്കി.\n21 റൺസുമായി റിഷഭ് പന്തും റൺസൊന്നുമെടുക്കാതെ രവീന്ദ്ര ജദേജയുമാണ് ക്രീസിൽ. ആദ്യ ഇന്നിങ്സിൽ 32 റൺസിന്‍റെ ലീഡുള്ള ന്യൂസിലൻഡിന് ഇന്ത്യയെ വേഗത്തിൽ പുറത്താക്കിയാൽ വിജയപ്രതീക്ഷ ശേഷിക്കുന്നുണ്ട്. പരമാവധി ക്രീസിലുറച്ച് നിന്ന് മത്സരം സമനിലയിലേക്ക് നയിക്കാനാകും ഇന്ത്യൻ ശ്രമം. അതല്ലെങ്കിൽ ബൗളിങ്ങിൽ അത്ഭുതങ്ങൾ സംഭവിക്കാനോ മഴ പെയ്യാനോ പ്രാർഥിക്കേണ്ടി വരും.\nTAGS:World Test Championship Virat Kohli indian cricket\nNews Summary - india Reeling After Kyle Jamieson Snags Virat Kohli, Cheteshwar Pujara


jnu violence wont stand behind the tukde gang says kangana | ദീപികയ്ക്ക് ജെഎന്‍യുവില് പോകാം.... ഞാന് ഒരിക്കലും പോകില്ല, തുക്ക്‌ഡെ ഗ്യാങ് പ്രയോഗവുമായി കങ്കണ!! - Malayalam Oneindia\nPublished: January 17 2020, 14:23 [IST]\nദില്ലി: ജെഎന്‍യുവില് വിദ്യാര്‍ത്ഥികള്‍ക്ക് ഐക്യദാര്‍ഢ്യവുമായെത്തിയ ദീപിക പദുക്കോണിന് മറുപടിയുമായി കങ്കണ റനൗത്ത്. ദീപികയ്ക്ക് ജെഎന്‍യുവില് പോകണമോ എന്ന് തീരുമാനിക്കാനുള്ള അവകാശമുണ്ട്. അതവരുടെ തീരുമാനമാണ്. എന്നാല് താന് ഒരിക്കലും ജെഎന്‍യുവില് പോകില്ല. അവര് തുക്ക്‌ഡെ തുക്ക്‌ഡെ ഗ്യാങാണ്. അത്തരക്കാര്‍ക്ക് പിന്നില് അണിനിരക്കാന് തനിക്ക് താല്‍പര്യമില്ലെന്നും കങ്കണ പറഞ്ഞു.\nഅതേസമയം ജനാധിപത്യ അവകാശ പ്രകാരം ദീപികയ്ക്ക് സ്വന്തം തീരുമാനങ്ങള് എടുക്കാം. അതുകൊണ്ട് ദീപിക ജെഎന്‍യു സന്ദര്‍ശിച്ചതിനെ കുറിച്ച് കൂടുതല് പ്രതികരിക്കാനില്ലെന്നും കങ്കണ പറഞ്ഞു. എന്ത് നടന്നാലും ആ തുക്ക്‌ഡെ ഗ്യാങിനെ താന് പിന്തുണയ്ക്കില്ല. അവര് രാജ്യത്തെ വിഭജിക്കദാന് നോക്കുന്നവരാണ്. ഒരു സൈനികന് മരിക്കുമ്പോള് ആഘോഷിക്കുന്നവര്‍ക്ക് ശക്തിപകരാന് ഞാനില്ല. അവര്‍ക്കൊപ്പം നില്‍ക്കാന് പോലും താല്‍പര്യമില്ല. പക്ഷേ മറ്റുള്ളവരുടെ അഭിപ്രായത്തില് എനിക്കൊന്നും പറയാനില്ലെന്നും കങ്കണ പറഞ്ഞു.\nദീപികയുടെ പുതിയ ചിത്രമായ ഛപ്പാക്കിനെതിരെ നടക്കുന്ന ബോയ്‌ക്കോട്ട് ക്യാമ്പയിനെയും കങ്കണ തള്ളി. ഇത്തരം ബഹിഷ്‌കരണങ്ങള് കൊണ്ടൊന്നും ഒരു സിനിമയെ ഇല്ലാതാക്കാനാവില്ല. ഒരു ചിത്രത്തിന്റെ നിലവാരം നല്ലതാണെങ്കില് ആ സിനിമ വലിയ വിജയമായിരിക്കും. നല്ല ചിത്രമാണെങ്കില് ശത്രുക്കള് പോലും ആ ചിത്രം കാണാന് വരുമെന്നും കങ്കണ പറഞ്ഞു. എന്നാല് ദീപികയുടെ ചിത്രത്തിന് ബോക്‌സോഫീസില് വലിയ വിജയം നേടാനായിട്ടില്ല. എന്നാല് നിരൂപക പ്രശംസ നേടിയിരുന്നു.\nചിത്രത്തിനെതിരെയുള്ള ബോയ്‌ക്കോട്ട് ആഹ്വാനത്തിന് പിന്നാലെ കോണ്‍ഗ്രസ് ഭരിക്കുന്ന സംസ്ഥാനങ്ങള് നികുതിയിളവ് നല്‍കിയിരുന്നു. ഛത്തീസ്ഗഡ്, മധ്യപ്രദേശ് എന്നീ സര്‍ക്കാരുകളാണ് നികുതിയിളവ് നല്‍കിയത്. ഇതിന് പുറമേ ദീപികയെ ചലച്ചിത്ര മേളയില് ആദരിക്കാനും മധ്യപ്രദേശ് സര്‍ക്കാര് തീരുമാനിച്ചിരുന്നു. എന്നാല് ഇതിനെ ബിജെപി രൂക്ഷമായി വിമര്‍ശിക്കുന്നുണ്ട്. ബിജെപി എംപി പരസ്യമായി ചിത്രത്തെ ബഹിഷ്‌കരിക്കാന് ആഹ്വാനം ചെയ്തിരുന്നു.\ndeepika padukone jnu sfi abvp amit shah bjp rss narendra modi ദീപിക പദുക്കോണ് മധ്യപ്രദേശ് കോണ്‍ഗ്രസ് എബിവിപി ജെഎന്‍യു എസ്എഫ്ഐ ബിജെപി അമിത് ഷാ നരേന്ദ്ര മോദി ദില്ലി\njnu violence wont stand behind the tukde gang says kangana\nStory first published: Friday, January 17, 2020, 14:23 [IST]


നീറ്റ് 2020: അപേക്ഷകർ 15.93 ലക്ഷം; കേരളത്തിൽനിന്ന് 1.16 ലക്ഷം | Education | Deshabhimani | Thursday Jan 16, 2020\nഎം വി പ്രദീപ്Updated: Thursday Jan 16, 2020\nരാജ്യത്തെ എംബിബിഎസ്, ബിഡിഎസ് കോഴ്‌സുകളിലേക്കും അനുബന്ധ കോഴ്‌സുകളിലേക്കും പ്രവേശനം ആഗ്രഹിച്ച് നാഷണൽ എലിജിബിലിറ്റി കം എൻട്രൻസ് ടെസ്‌റ്റിന് (നീറ്റ് യുജി-2020) രജിസ്‌ട്രർ ചെയ്‌തത് 1593452 വിദ്യാർഥികൾ. 1519375 അപേക്ഷകരായിരുന്നു 2019ൽ ഉണ്ടായിരുന്നത്. 2019 നേക്കാൾ 4.87 ശതമാനം വർധന. 2018 നേക്കാൾ 14.5 ശതമാനം കൂടുതലായിരുന്നു കഴിഞ്ഞ വർഷത്തെ വർധന. കഴിഞ്ഞ തവണ വിദേശത്ത് മെഡിക്കൽ പഠനത്തിന് നീറ്റ് ഉൾപ്പെടുത്തിയതിനാലാണ് എൻട്രൻസിന് അധിക അപേക്ഷകരുണ്ടായത്. ഇപ്രാവശ്യം എയിംസ്, ജിപ്‌മെർ എന്നിവിടങ്ങിലെ പ്രവേശനത്തിന് പ്രത്യേകമായി നടത്തിയ പരീക്ഷകൾ റദ്ദാക്കുകയും നീറ്റ് നിർബന്ധമാക്കിയതോടെയുമാണ് അപേക്ഷകരുടെ എണ്ണത്തിൽ വർധനയുണ്ടായത്.\nജമ്മു കശ്‌മീരിൽ കേന്ദ്ര സർക്കാർ ഓൺലൈൻ സേവനങ്ങൾ നിരോധിച്ചതിനാൽ പോസ്‌റ്റൽ അപേക്ഷകളായിരുന്നു അധികവും. അവിടെനിന്ന് 33,357 അപേക്ഷകരാണുള്ളത്. കഴിഞ്ഞ പ്രാവശ്യം 26,595 അപേക്ഷകരായിരുന്നു ജമ്മു കശ്‌മീരിൽനിന്ന്. എന്നാൽ, ഇത്തവണ ലഡാക്കിൽനിന്ന് 190 അപേക്ഷകർ മാത്രമാണുള്ളത്.\nആറു സംസ്ഥാനങ്ങളിൽനിന്ന് ഒരു ലക്ഷത്തിലേറെ അപേക്ഷകരുണ്ട്. ഏറ്റവും കൂടുതൽ അപേക്ഷകർ മഹാരാഷ്ട്രയിൽനിന്നാണ്. 228829 പേർ ഇവിടെനിന്ന് അപേക്ഷിച്ചിട്ടുണ്ട്. 154705 അപേക്ഷകരുള്ള ഉത്തർപ്രദേശാണ് രണ്ടാം സ്ഥാനത്ത്. കർണാടകത്തിൽനിന്ന് 119626 പേരും തമിഴ്‌നാട്ടിൽനിന്ന് 117502 അപേക്ഷകരുമുണ്ട്.\nഅപേക്ഷകരുടെ എണ്ണത്തിൽ അഞ്ചാം സ്ഥാനത്തുള്ള കേരളത്തിൽനിന്ന് ഇത്തവണ 116010 അപേക്ഷകരുണ്ട്. (കഴിഞ്ഞ തവണ 114214) തൊട്ടുപിന്നാലെ 138140 അപേക്ഷകരുമായി രാജസ്ഥാൻ ആറാം സ്ഥാനത്തുമുണ്ട്. ഏറ്റവും കുറവുള്ള ലക്ഷദീപിൽനിന്ന് 182 അപേക്ഷകരാണുള്ളത്. അപേക്ഷകർക്ക് ഓൺലൈൻ അപേക്ഷയിലെ തെറ്റുതിരുത്താൻ 31വരെ നാഷണൽ ടെസ്‌റ്റിങ് ഏജൻസി സമയം അനുവദിച്ചിട്ടുണ്ട്. ഇതിനായി ntaneet.nic.in വെബ്‌സൈറ്റ് സന്ദർശിക്കുക.\nമൃതദേഹവുമായി നീന്തിയത്7കിലോമീറ്റർ\nജിപ്‌മെറിൽ ജൂനിയർ റെസിഡന്റ്


സ്‌പീക്കർ പി ശ്രീരാമകൃഷ്‌ണന് കൊവിഡ് സ്ഥിരീകരിച്ചു |\nസ്‌പീക്കർ പി.ശ്രീരാമകൃഷ്‌ണന് കൊവിഡ് സ്ഥിരീകരിച്ചു. നിലവിൽ തിരുവനന്തപുരത്തെ ഔദ്യോഗിക വസതിയായ ‘നീതി’യിൽ ക്വാറന്റൈനിലാണ് അദ്ദേഹം. കഴിഞ്ഞ ദിവസങ്ങളിൽ സ്‌പീക്കറുമായി സമ്പർക്കം പുലർത്തിയവർ നിരീക്ഷണത്തിൽ പേകണമെന്ന് അദ്ദേഹത്തിന്റെ ഓഫീസ് അറിയിച്ചു. ഏപ്രിൽ എട്ടിന് മുഖ്യമന്ത്രി പിണറായി വിജയനും മുൻ മുഖ്യമന്ത്രി ഉമ്മൻചാണ്ടിക്കും കൊവിഡ് സ്ഥിരീകരിച്ചിരുന്നു. ഇരുവരും ആശുപത്രിയിൽ ചികിത്സയിലാണ്.\nഡോളർ കടത്ത് കേസിൽ കസ്‌റ്റംസ് സ്‌പീക്കറെ ചോദ്യം ചെയ്‌തത് ഇന്നലെയാണ്. സ്വപ്‌ന സുരേഷ് നൽകിയ മൊഴിയുടെ അടിസ്ഥാനത്തിൽ ഇന്ന് അദ്ദേഹത്തിന്റെ തിരുവനന്തപുരത്തെ പേട്ടയിലുള‌ള ഫ്ളാ‌റ്റിലും കസ്‌റ്റംസ് പരിശോധന നടന്നു. കഴിഞ്ഞ മാസം ചോദ്യംചെയ്യലിന് ഹാജരാകാൻ കസ്റ്റംസ് നോട്ടീസ് നൽകിയെങ്കിലും സ്‌പീക്കർ ശ്രീരാമകൃഷ്‌ണൻ തിരഞ്ഞെടുപ്പ് തിരക്കുകൾ ചൂണ്ടിക്കാട്ടി ഹാജരായിരുന്നില്ല.\nതുടർന്ന് വ്യാഴാഴ്‌ച ഹാജരാകാൻ ആവശ്യപ്പെട്ടെങ്കിലും ശരീര സുഖമില്ലാത്തതിനാൽ ഹാജരാകാനാകില്ലെന്ന് അദ്ദേഹം അറിയിച്ചു. ഇതോടെ കസ്‌റ്റംസ് അതീവ രഹസ്യമായി ഇന്നലെ അദ്ദേഹത്തിന്റെ തിരുവനന്തപുരത്തെ വസതിയിലെത്തി ചോദ്യം ചെയ്‌തു. അഞ്ച് മണിക്കൂറോളം നീണ്ട ചോദ്യംചെയ്യലിന് നേതൃത്വം നൽകിയത് കസ്‌റ്റം‌സ് സൂപ്രണ്ട് സലിലാണ്.


റിയോ ഒളിമ്പിക്‌സിലെ വെള്ളി മെഡല് ജേതാവ് പി.വി സിന്ധു ടോക്യോയില് സെമിയില് പുറത്ത് – Utharadesam\nJuly 31, 2021 Published Time: 7:09 PM\nടോക്യോ: റിയോ ഒളിമ്പിക്‌സിലെ വെള്ളി മെഡല് ജേതാവ് പി.വി സിന്ധു ടോക്യോയില് സെമിയില് പുറത്തായി. ചൈനീസ് തായ്പേയിയുടെ ലോക ഒന്നാം നമ്പര് താരം തായ് സൂ യിംഗിനോട് 18-21, 12-21 എന്ന സ്‌കോറിനാണ് സിന്ധു പരാജയമേറ്റുവാങ്ങിയത്. ആദ്യ ഗെയിമില് ശക്തമായി പൊരുതിയെങ്കിലും രണ്ടാം ഗെയിമില് ഇന്ത്യന് താരത്തെ തീര്‍ത്തും നിഷ്പ്രഭമാക്കുന്ന പ്രകടനമായിരുന്നു തായ് സീ യിംഗ് പുറത്തെടുത്തത്.\nഇവര് തമ്മില് അവസാനം കളിച്ച 19 മത്സരങ്ങളില് 14ലും തായ് സീ യിംഗ് ആണ് വിജയിച്ചത്. അതിനാല് തന്നെ കടുത്ത സമ്മര്‍ദത്തോടെയാണ് സിന്ധു കളത്തിലിറങ്ങിയത്. നേരത്തെ തന്നെക്കാള് റാങ്കിംഗില് മുന്നിലുള്ള അകേന് യമാഗുച്ചിയെ കടുത്ത പോരാട്ടത്തിനാടുവില് നേരിട്ടുള്ള ഗെയിമുകളില് കീഴടക്കിയാണ് സിന്ധു സെമിയില് കടന്നത്. 21-13, 22-20നാണ് ജാപ്പനീസ് താരമായ യമാഗുച്ചിയെ സിന്ധു പരാജയപ്പെടുത്തിയത്.\nഐ.പി.എല് രണ്ടാം ഘട്ടം ആവേശമാകും; യു.എ.ഇയില് കാണികളെ അനുവദിക്കും\nധോണിയെ ഉപദേഷ്ടാവാക്കിയതിന് പിന്നിലെ കാരണങ്ങള്; വെളിപ്പെടുത്തി സൗരവ് ഗാംഗുലി\nയോര്‍ക്കര് രാജ കളമൊഴിഞ്ഞു; ക്രിക്കറ്റിന്റെ എല്ലാ ഫോര്‍മാറ്റില് നിന്നും വിരമിക്കുന്നതായി ലസിത് മലിംഗ\nഫിഫ ക്ലബ് ലോകകപ്പില് നിന്ന് ജപ്പാന് പിന്മാറി; തുടര്‍ച്ചയായ മൂന്നാം തവണയും ഖത്തര് തന്നെ വേദിയായേക്കും


മിനിറ്റുകൾക്കകം മേയറെ തീരുമാനിക്കുമെന്ന് പറഞ്ഞ കോൺഗ്രസ് ഒടുവിൽ ഒരാഴ്ചയ്ക്ക് ശേഷം പ്രഖ്യാപിച്ചു; ലഭിച്ച ഏക കോർപ്പറേഷനായ കണ്ണൂർ അഡ്വ.ടിഒ മോഹനൻ ഭരിക്കും! - BIGNEWSLIVE | Latest Malayalam News\nകണ്ണൂർ: യുഡിഎഫിന് ഇത്തവണ ലഭിച്ച ഏക കോർപറേഷനായ കണ്ണൂരിൽ അഡ്വ. ടിഒ മോഹനൻ മേയറാകും. ഞായറാഴ്ച നടന്ന കോർപറേഷനിലെ കോൺഗ്രസ് കൗൺസിലർമാരുടെ യോഗത്തിൽ വോട്ടെടുപ്പ് നടത്തിയാണ് അഡ്വ. ടിഒ മോഹനനെ മേയർ സ്ഥാനാർത്ഥിയായി തെരഞ്ഞെടുത്തത്. മുസ്ലിം ലീഗിനാണ് ഡെപ്യൂട്ടി മേയർ സ്ഥാനം.\nഭരണം ലഭിച്ചെന്നുറപ്പായപ്പോൾ, മിനിറ്റുകൾക്കകം മേയറെ കണ്ടെത്താൻ കഴിയുമെന്ന് ആത്മവിശ്വാസം പ്രകടിപ്പിച്ച ഡിസിസി തന്നെ സ്വയം പരിഹാസ്യരാകുന്നതാണ് അധികാര വടംവലിക്ക് ഇടയിൽ കണ്ടത്. കൗൺസിലർമാർക്കും നേതൃത്വത്തിനും ഇടയിൽ തർക്കം മൂത്തതോടെ വോട്ടെടുപ്പ് വേണ്ടി വന്നു കൊൺസിലറെ തീരുമാനിക്കാൻ.\nഏതാനും ദിവസങ്ങളായി കോൺഗ്രസ് നേതൃത്വം നടത്തിയ മാരത്തോൺ ചർച്ചകളിലൊന്നും സമവായത്തിൽ മേയർ സ്ഥാനാർത്ഥിയെ കണ്ടെത്താൻ കഴിഞ്ഞിരുന്നില്ല. ഒടുവിൽ കോർപറേഷൻ കോൺഗ്രസ് പാർട്ടി കൗൺസിൽ യോഗം വിളിച്ചു ചേർക്കുകയായിരുന്നു. ഇതിലും സമവായത്തിൽ എത്താനാകുന്നില്ലെങ്കിൽ വോട്ടെടുപ്പ് നടത്തി മേയർ സ്ഥാനാർത്ഥിയെ തീരുമാനിക്കാൻ കെപിസിസി നിർദേശം നൽകിയിരുന്നു.\nയോഗത്തിന് മേൽനോട്ടം വഹിക്കാൻ കെപിസിസി വൈസ് പ്രസിഡന്റ് ടി സിദ്ദിഖിനെ ചുമതലപ്പെടുത്തുകയും ചെയ്തു. ഡിസിസി ഓഫിസിൽ നടന്ന യോഗത്തിൽ കെപിസിസി വർക്കിങ് പ്രസിഡന്റ് കെ സുധാകരൻ എംപി, ഡിസിസി പ്രസിഡന്റ് സതീശൻ പാച്ചേനി എന്നിവരും സംബന്ധിച്ചിരുന്നു.\nമുൻ ഡെപ്യൂട്ടി മേയർ പികെ രാഗേഷും അഡ്വ. ടിഒ മോഹനനും തമ്മിലായിരുന്നു പ്രധാനമായും മേയർ സ്ഥാനത്തിനായി പിടിവലി. കെപിസിസി ജനറൽ സെക്രട്ടറി അഡ്വ. മാർട്ടിൻ ജോർജ് അടക്കം മൂന്നുപേരാണ് ആദ്യം രംഗത്തുണ്ടായിരുന്നത്. പികെ രാഗേഷും ടിഒ മോഹനനും ഉറച്ചു നിന്നതോടെ മാർട്ടിൻ ജോർജ് ഒഴിവായി.\nപിന്നീട് നടന്ന വോട്ടെടുപ്പിൽ ടിഒ മോഹനന് 11 വോട്ടും പികെ രാഗേഷിന് ഒമ്പത് വോട്ടും കിട്ടി. രണ്ട് വോട്ടിന്റെ ഭൂരിപക്ഷത്തിനാണ് അഡ്വ. ടിഒ മോഹനൻ മേയറാകാൻ തെരഞ്ഞെടുക്കപ്പെട്ടത്. മിനിറ്റുകൾക്കകം മേയറെ തീരുമാനിക്കാൻ കഴിയുമെന്ന് കഴിഞ്ഞ ദിവസം ഡിസിസി പ്രസിഡന്റ് സതീശൻ പാച്ചേനി മാധ്യമ പ്രവർത്തകരോട് ആത്മവിശ്വാസം പ്രകടിപ്പിച്ചിരുന്നു. എന്നാൽ, ദിവസങ്ങളായി ചർച്ച നടത്തിയിട്ടും തീരുമാനമുണ്ടായില്ല.\nകെഎസ്‌യുവിലൂടെ രാഷ്ട്രീയ പ്രവർത്തനം തുടങ്ങിയ അഡ്വ. ടിഒ മോഹനൻ ഡിസിസി ജനറൽ സെക്രട്ടറി കൂടിയായിരുന്നു. നിലവിൽ കെപിസിസി നിർവാഹക സമിതിയംഗമാണ്. 34 വർഷമായി കോൺഗ്രസ് നേതൃനിരയിൽ പ്രവർത്തിക്കുന്നു.\nTags: congresscorporationkannurKeralaSatheesan Pachenito mohanan\nപ്രായം കുറഞ്ഞ മേയർ മാത്രമല്ല, പ്രായം കുറഞ്ഞ പഞ്ചായത്ത് പ്രസിഡന്റും സംസ്ഥാനത്തിന് സ്വന്തം; അരുവാപ്പലം ഭരണം 21കാരി രേഷ്മ മറിയം റോയ്‌യുടെ കൈകളിൽ; അമ്പരപ്പിച്ച് സിപിഎം


നമുക്ക് നല്ല ഒരു വരള്‍ച്ച തന്നെയാണ് വേണ്ടത് | RISALA WEEKLY\nരാജ്യാന്തര പ്രശസ്തനായ കാര്‍ഷികഗ്രാമീണ വിദഗ്ധനായ പി സായിനാഥിന്റെ ഒരു പുസ്തകത്തിന്റെ പേര് തന്നെ ‘ഒരു നല്ല വരള്‍ച്ച ആരാണ് ആഗ്രഹിക്കാത്തത്?’ എന്നാണ്. ഇത് ഉത്തരഭാരതത്തെക്കുറിച്ചാണ്. ഇവിടെയും അത് തന്നെയല്ലേ സ്ഥിതി? ജലസ്രോതസ്സുകള് നശിപ്പിക്കുന്നത് പണം സമ്പാദിക്കാനുള്ള അത്യാര്‍ത്തി കൊണ്ടാണ്. വരള്‍ച്ചയോ വെള്ളപ്പൊക്കമോ കൊടുങ്കാറ്റോ സുനാമിയോ ഉണ്ടായാല് അതില് നിന്നും ലാഭം ഉണ്ടാക്കാന് കഴിയുമെന്ന് കരുതുന്നവര് നമ്മുടെ ഭരണകര്‍ത്താക്കളായാല് പിന്നെ ആരുണ്ട് നമ്മെ രക്ഷിക്കാന്?\nകടുത്ത വരള്‍ച്ച വരുമ്പോള് വെള്ളത്തെക്കുറിച്ചും പരിസ്ഥിതിയെക്കുറിച്ചും ഉച്ചത്തില് പ്രസംഗിക്കുകയും, അക്കാലത്തുപോലും ജലം എന്നതിനെ ശരിയായി മനസിലാക്കാതിരിക്കുകയും ചെയ്യുന്ന ഒരു ജനസമൂഹമാണ് കേരളത്തിലേത്. സര്‍വ സാക്ഷരര് എന്ന് അഭിമാനിക്കുമ്പോഴും ജീവന്റെ അടിസ്ഥാനഘടകമായ ജലത്തെക്കുറിച്ചു തീര്‍ത്തും നിരക്ഷരരായിരിക്കുകയും ചെയ്യുന്നവരാണ് നമ്മള്. പോയ നൂറ്റാണ്ടിന്റെ അവസാനവര്‍ഷങ്ങള് മുതല് തന്നെ കേരളത്തിലെ ജലപ്രതിസന്ധിയെക്കുറിച്ച് വേവലാതിപ്പെട്ടിരുന്ന പലരില് ഒരാളാണ് ഈ ലേഖകനും. ‘പെരുമഴയത്തും വെള്ളം കുടിക്കാതെ മരിക്കുന്ന മലയാളി’ എന്നത് അന്ന് ഞാന് എഴുതിയ ഒരു ലേഖനത്തിന്റെ തലക്കെട്ടായിരുന്നു. ഇപ്പോള് തിരുവാതിര ഞാറ്റുവേലയിലും പെരിയാറിന്റെയോ പമ്പയുടെയോ പേരാറിന്റെയോ തീരത്തുള്ളവര് പോലും കുപ്പിവെള്ളം വാങ്ങി കുടിക്കുമെന്നു രണ്ട് പതിറ്റാണ്ട് മുമ്പ് നമുക്ക് ആലോചിക്കാന് കൂടി കഴിയുമായിരുന്നില്ല. അതുകൊണ്ടാണ് 2002 ല് പ്ലാച്ചിമടയില് നാല് ആദിവാസി സ്ത്രീകള് കൊക്കകോള കമ്പനിക്കെതിരെ സമരമിരുന്നപ്പോള് സാക്ഷരകേരളത്തിലെ മുഖ്യധാരകക്ഷികള് അതിന്റെ പൊരുളറിയാന് ഒന്‍പതു മാസം എടുത്തതും. ദശ ലക്ഷക്കണക്കിന് ലിറ്റര് ഭൂഗര്‍ഭജലം ദിനം പ്രതി ഊറ്റി എടുത്ത് നിറവും വിഷവും ചേര്‍ത്തും ചേര്‍ക്കാതെയും സിനിമ ക്രിക്കറ്റ് താരങ്ങളുടെ ചിത്രത്തോടെ ബഹുരാഷ്ട്രക്കമ്പനികള് വില്‍ക്കുന്ന പദ്ധതിക്ക് അനുമതി നല്‍കിയത് തെറ്റാണെന്നു ഇടതു വലതു സര്‍ക്കാരുകള്‍ക്ക് തോന്നാതിരുന്നതും. (ഇപ്പോഴും അവര്‍ക്കതു തോന്നുന്നില്ല. പാലക്കാട് ജില്ലയില് തന്നെ പെപ്‌സി കമ്പനിയും മറ്റു നിരവധി മദ്യകമ്പനികളും യഥേഷ്ടം മലമ്പുഴയിലെ കുടിവെള്ളമൂറ്റുന്നതിനെ തടയാന് സര്‍ക്കാരുകള് ശ്രമിക്കുന്നില്ലല്ലോ.)\nഭൂമിയും ജലവും തമ്മിലുള്ള ബന്ധം നമ്മുടെ ശരീരവും രക്തവും തമ്മിലുള്ള ബന്ധം തന്നെയാണെന്ന പ്രാഥമിക ജ്ഞാനമാണ് നമുക്കില്ലാതെ പോയത്. അതുകൊണ്ട് തന്നെയാണ് ജലത്തെ നശിപ്പിക്കുന്ന ഒരു പദ്ധതി തെറ്റാണെന്നു പറയുമ്പോള് നമുക്ക് മനസ്സിലാകാത്തതും. ശരീരത്തിലെ രക്തവും ഭൂമിയിലെ ജലവും അളവില് പരിമിതമാണ്. മനുഷ്യന്റെ ശരീരത്തില് രക്തം കുറവായാല് മറ്റൊരാളില് നിന്നെടുക്കാം. പക്ഷെ ഭൂമിയില് ജലം കുറഞ്ഞാല് എവിടെ നിന്ന് എടുക്കും? ശരീരത്തില് എവിടെ ജീവന് ഉണ്ടോ അവിടെയെല്ലാം രക്തവും ഉണ്ടാകും. അതുപോലെ ഭൂമിയില് എവിടെ ജീവന് നിലനില്‍ക്കണമെങ്കിലും അവിടെയെല്ലാം ജലം വേണം. രക്തം പോലെ ജലം നിരന്തരമായി ഒഴുകിക്കൊണ്ടിരിക്കണം. കെട്ടിനിന്നാല് കേടാകും. രണ്ടും സ്വാഭാവികമായി ഒഴുകണം. അല്ലാതെ വന്നാല് അത് പ്രകൃതിയെ ബാധിക്കും. ഒഴുകുമ്പോള് രക്തമെന്ന പോലെ പോകുന്ന വഴിയിലെല്ലാം ഒട്ടനവധി ജൈവ പ്രവര്‍ത്തനങ്ങള് നടത്തിക്കൊണ്ടിരിക്കും. ശരീരത്തിന്റെ എല്ലാ ഭാഗത്തും പ്രാണവായുവും ഭക്ഷണവും എത്തിക്കുന്നതും അവിടെ നിന്ന് മാലിന്യങ്ങള് നീക്കം ചെയ്യുന്നതും രക്തമാണ്. ജലവും അത് തന്നെ ചെയ്യുന്നു. ഒരു നീര്‍ച്ചാല് ഒഴുകുമ്പോള് അതിനു ചുറ്റുമുള്ള സസ്യജീവജാലങ്ങളെ അത് ജീവനുള്ളതാക്കുന്നു. ഒരു നീര്‍ച്ചാലിന് പകരം പൈപ്പിലൂടെയാണ് വെള്ളം പോകുന്നതെങ്കില് അതിനു ചുറ്റുമുള്ള ജീവന് അതൊരു സഹായമാകുന്നില്ല. മനുഷ്യശരീരത്തിലെ ഒന്നോ രണ്ടോ പ്രധാന രക്തക്കുഴലുകള് അടഞ്ഞു പോയി പകരം ബൈപാസുകള് വച്ചാല് ആ ശരീരം ദുര്‍ബലമാണെന്ന് നാം പറയും. ഭൂമിയിലെ ജലപാതകള് മുഴുവന് ബൈപാസ് ചെയ്താല് അഥവാ പൈപ്പ് വഴി ആക്കിയാല് അത് പോകുന്ന വഴിയെല്ലാം മരുവല്‍കരിക്കപ്പെടും. വെള്ളം വെറുതെ ഒഴുകി കടലില് പോകുന്നു എന്ന് പരിതപിക്കുന്നവര് ജലവും സമുദ്രവും അതിലെ ആവാസവ്യവസ്ഥയും സംബന്ധിച്ച് ഒരു ജ്ഞാനവും ഇല്ലാത്തവരാണെന്നു പറയേണ്ടിവരും. നമ്മുടെ സമ്പദ്ഘടനക്കും ഭക്ഷണത്തിനും ആരോഗ്യത്തിനുമെല്ലാം നിര്‍ണായകമായ ഒന്നാണ് സമുദ്രം എന്നതും ആ സമുദ്രത്തിലേക്ക് ഭൂമിയിലെ ജലം ഒഴുകി ചെന്നില്ല എങ്കില് അതിനു നാശം സംഭവിക്കും എന്നും നാം അറിയുന്നുവോ?\nകേരളത്തില് ഇത്ര വലിയ തോതില് വരള്‍ച്ച അനുഭവപ്പെടുന്നതെന്തുകൊണ്ട് എന്ന് നാം സത്യസന്ധമായി വിലയിരുത്താന് തയാറായിട്ടുണ്ടോ എന്ന് സംശയമാണ്. ഇത് ചെയ്യാന് പൊതുസമൂഹത്തിനും സര്‍ക്കാറുകള്‍ക്കും അവയെ നയിക്കുന്ന രാഷ്ട്രീയകക്ഷികള്‍ക്കും കഴിഞ്ഞിട്ടുണ്ടോ? ശരീരത്തിന്റെ ആരോഗ്യനില അറിയാനുള്ള പ്രധാന ഉപാധി രക്തപരിശോധനയാണല്ലോ. രക്തക്കുറവോ അതില് അളവില്‍കൂടിയ മാലിന്യങ്ങളോ ഉണ്ടെങ്കില് ആ ശരീരം രോഗാതുരമാണെന്നു മനസിലാക്കാന് കഴിയും. അതുപോലെ തന്നെ ഒരു ഭൂഭാഗത്തെ ജലം ശുദ്ധമല്ലെങ്കില് അവിടം ആവാസയോഗ്യമല്ല. മനുഷ്യന് പൈപ്പിലോ കുപ്പിയിലോ വെള്ളം കൊണ്ടുവന്നേക്കാം. എന്നാല് ആ പ്രദേശത്തെ സസ്യജീവജാലങ്ങള് എങ്ങനെ നില നില്‍ക്കും? അവയൊന്നുമില്ലെങ്കിലും നമുക്ക് ജീവിക്കാനാകും എന്ന് ആരെങ്കിലും കരുതുന്നു എങ്കില് അവര് പ്രാഥമിക ജീവശാസ്ത്രം അറിയാത്തവരാണ്. നിരക്ഷരരാണ്. നമ്മുടെ മഴയുടെ അളവില് കുറവുണ്ട്, വിന്യാസത്തില് വ്യത്യാസമുണ്ട്. കാലാവസ്ഥാമാറ്റം എന്നത് ഒരു യാഥാര്‍ത്ഥ്യമായി ട്രംപിനെപോലെ കുറച്ചു പേരൊഴികെ മറ്റെല്ലാവരും അംഗീകരിച്ചിട്ടുണ്ട്. പക്ഷെ അതിനെ മുന്നില് കണ്ട് നയങ്ങള് മാറ്റാന് തയാറായില്ലെങ്കില് നമ്മളും ട്രംപും തമ്മില് എന്ത് വ്യത്യാസം? ഇക്കഴിഞ്ഞ നിയമസഭാ തിരഞ്ഞെടുപ്പുകാലത്ത് ഞങ്ങളെപ്പോലെ ചിലര് ഉന്നയിച്ച ഒരു ചോദ്യമുണ്ട്. ഒരു മുന്നണിയും അവരുടെ പ്രകടനപത്രികയില് കാലാവസ്ഥാമാറ്റം എന്ന പ്രശ്‌നം എന്തുകൊണ്ട് പരിഗണിച്ചിട്ടേയില്ല എന്നതായിരുന്നു ആ ചോദ്യം. ഇനി വരുന്ന വര്‍ഷങ്ങളില് നമ്മുടെ വികസന നയങ്ങള് തീരുമാനിക്കുന്നത് കാലാവസ്ഥ ആയിരിക്കും എന്നത് ഇവര് ആരും മനസിലാക്കാത്തത് എന്തുകൊണ്ട്? ഇതൊരു കേവല മറവിയുടെ പ്രശ്‌നമല്ല. ആ സത്യം അംഗീകരിച്ചാല് നാം നാളിതുവരെ തുടര്‍ന്ന് പോന്ന സാമ്പത്തിക വികസനനയങ്ങള് മാറ്റേണ്ടി വരും. ഇത് തന്നെയാണ് ട്രംപിന്റെ പ്രശ്‌നവും. അദ്ദേഹം അത് തുറന്നു പറയുന്നു, ഇവര് മറച്ചു പിടിക്കുന്നു എന്ന് മാത്രം.\nഗാഡ്ഗില് റിപ്പോര്‍ട്ടിനോടുള്ള ഇവരുടെ പ്രതികരണങ്ങളില് നിന്ന് തന്നെ ഇക്കാര്യം വ്യക്തമായിരുന്നു. കേരളത്തിന്റെ ജലഗോപുരമാണ് പശ്ചിമഘട്ടം എന്ന് ഉറക്കെ വിളിച്ചു പറഞ്ഞ മാധവ് ഗാഡ്ഗിലിന്റെ കാലു തല്ലി ഒടിക്കണം എന്നും അദ്ദേഹം തയാറാക്കിയ റിപ്പോര്‍ട്ട് കടലില് എറിയണമെന്നും ആവശ്യപ്പെട്ടവരാണ് നമ്മുടെ മിക്ക രാഷ്ട്രീയകക്ഷികളും. അതില് ഭരണ പ്രതിപക്ഷ വ്യത്യാസം ഉണ്ടായിരുന്നില്ല. കര്‍ഷകരെ കൂട്ടത്തോടെ കുടിയിറക്കുമെന്നുള്ള ഭീതി പരത്തി എല്ലാവിധ കയ്യേറ്റ മാഫിയകള്‍ക്കും വേണ്ടി ഇവരെല്ലാം മത്സരിച്ചു കളിച്ചു; ഗാഡ്ഗില് റിപ്പോര്‍ട്ടിന്റെ അന്തസത്ത തകര്‍ക്കുന്ന കസ്തൂരി രംഗന് റിപ്പോര്‍ട്ടും പിന്നീട് എല്ലാ കയ്യേറ്റങ്ങള്‍ക്കും സാധുത നല്‍കുന്ന ഉമ്മന് വി ഉമ്മന് റിപ്പോര്‍ട്ടുമായി. കേരളത്തില് ഏറ്റവുമധികം മഴ ലഭിക്കുന്നത് പശ്ചിമഘട്ടത്തിലാണ്. അവിടുത്തെ ഭൂഘടനയും ജൈവ വൈവിധ്യവും നീര്‍ത്തടങ്ങളും സംരക്ഷിക്കാതെ കേരളം ജല സമൃദ്ധമാകില്ല. പക്ഷെ അതിനൊന്നും ഒരു മുന്‍ഗണനയും നല്‍കാതെ സര്‍വവും വിറ്റു പണമാക്കി ആ പണം കൊണ്ടു സുഖവും സന്തോഷവും നേടാം എന്ന് കരുതുന്നവരായിപ്പോയി നമ്മെ ഭരിക്കുന്നവര്.\nപരിസ്ഥിതി സംരക്ഷണത്തെക്കുറിച്ചും ഹരിതമിഷനെക്കുറിച്ചുമൊക്കെ വാതോരാതെ സംസാരിക്കുന്നുണ്ട്. ശരി തന്നെ. പക്ഷെ അതെല്ലാം ഉപരിപ്ലവവും ഫലത്തില് കാപട്യവുമാകുന്നു എന്നതാണ് സത്യം. നമ്മുടെ നാല്പത്തിനാല് നദികളില് ഒന്ന് പോലും ഒഴുകുന്നില്ല. അല്‍പം ജലം വരുന്നിടത്തെല്ലാം നാം അണകെട്ടി. അണക്കെട്ട് ജലക്ഷാമം തീര്‍ക്കും എന്ന് ചെറിയ ക്ലാസില് നാം പഠിച്ചിട്ടുണ്ട്. എന്നാല് കേരളത്തില് ഏറ്റവുമധികം അണക്കെട്ടുകള് ഉള്ള പാലക്കാട് ജില്ലയാണ് ഏറ്റവും കടുത്ത വരള്‍ച്ചക്കിരയാകുന്നത്. ഒരുവശത്ത് പരിസ്ഥിതി സംരക്ഷണത്തെ പറ്റി പറയുമ്പോഴും മറ്റൊരിടത്ത് കുന്നുകള് നിരന്തരം ഇടിച്ചുകൊണ്ടിരിക്കുന്നു, മലകള് തുരന്നുകൊണ്ടേയിരിക്കുന്നു, പാടങ്ങളും തണ്ണീര്‍തടങ്ങളും നികത്തിക്കൊണ്ടിരിക്കുന്നു, അവശേഷിക്കുന്ന പച്ചപ്പും അരിഞ്ഞുകൊണ്ടേയിരിക്കുന്നു, പുഴകളിലേക്കും നീര്‍ചാലുകളിലേക്കും നിരന്തരം മാലിന്യങ്ങള് ഒഴുക്കിക്കൊണ്ടേയിരിക്കുന്നു, കയ്യേറ്റങ്ങള് നിര്‍ബാധം തുടരുന്നു, കീടനാശിനികള് വ്യാപിച്ചുകൊണ്ടേയിരിക്കുന്നു. അങ്ങനെ പലതും നടക്കുന്നു. ആരും ഇത് തടയുന്നില്ല. തടയുന്ന പ്രാദേശിക ജനതക്കെതിരെ ഭരണകൂടശക്തി പ്രയോഗിക്കപ്പെടുന്നു. നിയമം ലംഘിക്കുന്നവരെയല്ല അത് പാലിക്കണം എന്നാവശ്യപ്പെടുന്നവരെയാണ് സര്‍ക്കാര് ശിക്ഷിക്കുന്നത്. ഇപ്പോള് കീഴാറ്റൂരിലെ അവശിഷ്ട നെല്‍വയല് കൂടി ഇല്ലാതാക്കിയാലേ തളിപ്പറമ്പിലെ ഗതാഗതപ്രശ്‌നം തീരൂ എന്ന് വാദിക്കുകയാണ്. മണ്ണിന്റെ മനസറിഞ്ഞ ജാനകി ചേച്ചിയും വയല്‍കിളികളും ജീവന്മാരണപോരാട്ടത്തിലാണ്. അതിരപ്പിള്ളിയില് അണകെട്ടി വനം മുക്കി, ആദിവാസികളെ തുരത്തിയില്ലെങ്കില് കേരളം ഇരുട്ടിലാകുമത്രെ. വിനാശമാണെന്നുറപ്പുള്ള വികസനങ്ങള്‍ക്ക് വേണ്ടി ഭരണകൂടം പോലീസിനെയും രാഷ്ട്രീയകക്ഷികളെയും ഉപയോഗിക്കുന്നു. ഓരോ വര്‍ഷവും ജൂണ് അഞ്ചിന് സര്‍ക്കാരും സന്നദ്ധ സംഘടനകളും രാഷ്ട്രീയകക്ഷികളും മത്സരിച്ചു നടുന്ന വൃക്ഷത്തൈകള്‍ക്ക് എന്ത് സംഭവിക്കുന്നു എന്ന് മാത്രം നോക്കിയാല് മതി.\nമഴയായി ലഭിക്കുന്ന ജലം മണ്ണിലേക്കിറങ്ങാന് നാം അനുവദിക്കില്ല. അങ്ങനെ വെള്ളവും താഴേക്കിറക്കി മലനിരകളിലും സമതലങ്ങളിലും തീരങ്ങളിലും വരെ ജലം സമൃദ്ധമായി ചുരത്തിയിരുന്ന സംവിധാനങ്ങളാണ് നാം നശിപ്പിച്ചത്. പക്ഷെ ഇതിനെ ചോദ്യം ചെയ്താല് ഉടനെ മറുചോദ്യം വരും, മണ്ണിനും പാറക്കും മണലിനും ഒക്കെ ബദല് എന്ത് എന്ന്? ഖനനവും കയ്യേറ്റവും നിരോധിച്ചാല് വികസനം എങ്ങനെ നടക്കുമെന്ന്. ഇപ്പറഞ്ഞവയെല്ലാം ജീവിതത്തില് വല്ലപ്പോഴും മാത്രം വേണ്ടവയാണ്. അവക്കല്‍പം വിലകൂടിയാലും സഹിക്കാം. പക്ഷെ അനുനിമിഷം നമ്മുടെ നിലനില്പിനാവശ്യമായ ജലത്തിന് ക്ഷാമമുണ്ടായാല് അതിനെന്തു ബദല് എന്ന മറുചോദ്യത്തിനു ആര്‍ക്കും ഉത്തരമില്ല. വെള്ളത്തിനു ലിറ്ററിന് 20 രൂപയായതില് ഒരു കക്ഷിക്കും മതവിശ്വാസികള്‍ക്കും യാതൊരു ഉത്കണ്ഠയുമില്ല. മനുഷ്യന് എങ്ങനെയെങ്കിലും പണമുണ്ടാക്കി ജലം വാങ്ങിയേക്കാം. മേല്‍പറഞ്ഞ വികസനമെന്ന കൊള്ളയുടെ ഒരു പങ്കു കിട്ടുന്ന കുറെ മനുഷ്യരുണ്ടല്ലോ. പക്ഷെ പണമെന്നാല് എന്താണെന്ന് പോലുമറിയാത്ത സസ്യജീവജാലങ്ങള്‍ക്കു എങ്ങനെ വെള്ളം കിട്ടും? ഭൂമിയിലെ സസ്യജീവജാലങ്ങള് ഇല്ലാതായാല് മനുഷ്യന് നിലനില്‍ക്കാന് കഴിയില്ലെന്ന സത്യം ശാസ്ത്രീയമായി നമുക്കറിയാം. പക്ഷെ ആ അറിവ് സ്വന്തം ജീവിതത്തില് പ്രയോഗിക്കാന് കഴിയാതെ വരുന്നതെന്തു കൊണ്ട്?\nഇന്നത്തെ ഭരണക്കാരുടെ പ്രകടനപത്രികയില് പറഞ്ഞ രണ്ട് കാര്യങ്ങള് ഇവിടെ ഓര്‍മിപ്പിക്കട്ടെ. അധികാരം കിട്ടിയാല് ആറു മാസങ്ങള്‍ക്കകം നടപ്പിലാക്കുമെന്ന് വാഗ്ദാനം ചെയ്തവയാണത്. കേരളത്തിന്റെ പാരിസ്ഥിതികാവസ്ഥ സംബന്ധിച്ച് ഒരു ധവളപത്രം ഇറക്കും എന്നതായിരുന്നു ആദ്യത്തേത്. അതിനെ പറ്റി ഇപ്പോള് ആരും ഒന്നും പറയുന്നില്ല. അത് വന്നാല് പിന്നെ ഇന്ന് നടക്കുന്ന കൊള്ളകള് പലതും നിര്‍ത്തേണ്ടി വരും. നെല്‍വയല് തണ്ണീര്‍തട നിയമം നടപ്പിലാക്കാന് വേണ്ട ഡാറ്റാ ബാങ്ക് പ്രസിദ്ധീകരിക്കും എന്നതായിരുന്നു മറ്റൊന്ന്. കേരളത്തിന്റെ പാരിസ്ഥിതിക ഘടനയും ജലലഭ്യതയും സംരക്ഷിക്കുന്നത് പ്രധാനമായതിനാലാണ് എല്ലാവരും ചേര്‍ന്ന് 2008ല് നിയമം പാസാക്കിയത്. ഒമ്പതു വര്‍ഷമായിട്ടും നിയമം നടപ്പിലായില്ല. അതില് വെള്ളം ചേര്‍ക്കാന് ഇരുമുന്നണികളും നിരവധി ശ്രമങ്ങള് നടത്തി. ഇപ്പോള് എല്ലാ നികത്തലുകളും സാധൂകരിക്കാനുള്ള വഴിയും തെളിഞ്ഞിരിക്കുന്നു. വയലുകളും തണ്ണീര്‍തടങ്ങളും നികത്തിക്കൊണ്ടേയിരിക്കുന്നു. ഇവ ഒട്ടും തന്നെ ഇല്ലാതായാല് മാത്രമേ ഡാറ്റാ ബാങ്ക് അംഗീകരിക്കൂ എങ്കില് പിന്നെ അതിനെന്തര്‍ത്ഥം? ഇനി വികസനവും പരിസ്ഥിതിയും എന്ന് ഒരുമിച്ചു പറയുന്നത് തന്നെ കാപട്യമാണ്. എല്ലാവര്‍ക്കും വെള്ളം കിട്ടാന് പോലും കഴിയാത്ത കാലത്ത് എന്താണ് വികസനം? ടാങ്കര് ലോറികളില് ഒട്ടും തന്നെ ശുദ്ധമല്ലാത്ത വെള്ളം എത്തിക്കുന്നതിനെ വികസനം ആയി കാണണമോ?\nകേരളത്തില് ഏറ്റവുമധികം വികസിതമെന്നു പറയുന്ന കൊച്ചിയിലും അതിനു ചുറ്റുമുള്ള പ്രദേശങ്ങളിലുമായി അരക്കോടി മനുഷ്യര്‍ക്കും അനേക കോടി സസ്യജീവജാലങ്ങള്‍ക്കും ജീവജലമായ പെരിയാറിലേക്ക് എല്ലാ നിയമങ്ങളും ലംഘിച്ചുകൊണ്ട് വിഷമൊഴുക്കുന്നവരെ സംരക്ഷിക്കാനും അവര്‍ക്ക് തന്നെ എല്ലാ വര്‍ഷവും മികച്ച പരിസ്ഥിതി സംരക്ഷകര്‍ക്കുള്ള അവാര്‍ഡ് തരപ്പെടുത്താനും മത്സരിക്കുന്നത് യൂണിയന്, രാഷ്ട്രീയ നേതാക്കളും ഉദ്യോഗസ്ഥരുമാണ്. പെരിയാറിനെ സംരക്ഷിക്കണമെന്നും സുപ്രീം കോടതി വിധിയെങ്കിലും പാലിക്കണം എന്നും പറയുന്നവര് ഭീകരവാദികളും രാജ്യദ്രോഹികളുമാകുന്നു. പ്രചാരണങ്ങള് കൊണ്ടോ ബോധവല്‍കരണം കൊണ്ടോ ഇനി ഒന്നും സംഭവിക്കില്ല. നിയമങ്ങള് എങ്കിലും പാലിക്കും എന്ന് ഉറപ്പാക്കാന് കഴിയാത്ത അഥവാ അതിനുശ്രമിക്കാത്ത ഭരണകൂടങ്ങളുടെ രാഷ്ട്രീയം ജനങ്ങള് തിരിച്ചറിയുന്നത് വരെ ഇത് തുടരും. ഒരു പക്ഷെ നാമെല്ലാം ഒരു ദുരന്തത്തിനായി കാത്ത് നില്‍ക്കുകയാകും? ദുരന്തം വന്നാലും അതില് നിന്നും ലാഭം കിട്ടുന്നവരാകും അധികാരികള്.\nനമുക്ക് നല്ല ഒരു വരള്‍ച്ച തന്നെയാണ് വേണ്ടത് added by risalaadmin on April 5, 2018


അധ്യാപികയെ കൊന്നുതള്ളിയതിന് പിന്നിൽ ദുർമന്ത്രവാദം..!!! നഗ്നനാരീപൂജ അടക്കമുള്ളവ പരീക്ഷിക്കപ്പെട്ടെന്ന് സംശയം; രൂപശ്രീയും ഭയപ്പെട്ടിരുന്നത് എന്തിനെ? | Daily Indian Herald\nJanuary 27, 2020 10:21 am By : Indian Herald Staff\nഅധ്യാപിക രൂപശ്രീയെ കൊലപ്പെടുത്തിയ സംഭവത്തില് പ്രതി വെങ്കിട്ട രമണ അതി സൂക്ഷ്മമായി തെളിവ് നശിപ്പിക്കാനും ശ്രമങ്ങള് നടത്തിയതായി റിപ്പോര്‍ട്ട്. കൊലപാതക സമയം ധരിച്ചിരുന്ന വസ്ത്രങ്ങള് കത്തിച്ചു കളയുകയും രക്തത്തിന്‍റെ പാടുകള് സോപ്പ് ഉപയോഗിച്ച് കഴുകി വൃത്തിയാക്കുകയും ചെയ്തു. ഭാര്യ മംഗലാപുരത്ത് ബന്ധുവിന്‍റെ വിവാഹ സത്കാരത്തിന് പോയ സമയമാണ് പ്രതി സഹപ്രവര്‍ത്തകയായ അധ്യാപികയെ തന്‍റെ വീട്ടിലേക്ക് വിളിച്ചുവരുത്തിയത്.\nഎന്നാൽ സംഭവത്തിന് പിന്നിൽ ദുർമന്ത്രവാദം അടക്കമുള്ള പല സംഭവങ്ങളുടെയും ഇടപാടുകൾ ഉള്ളതായിട്ടാണ് പോലീസ് അന്വേഷണത്തിൽ സംശയം ഉയരുന്നത്. കര്‍ണാടക കഴിഞ്ഞ ദിവസം നിരോധിച്ച നഗ്നനാരീപൂജ കാസര്‍ഗോഡ് അതിര്‍ത്തി മേഖലയില് ശക്‌തമായി നിലനില്‍ക്കുന്നുണ്ട്. ഇത്തരം ഗൂഢപൂജകളിലൂടെ സമ്പത്തും ഐശ്വര്യവും വര്‍ധിപ്പിക്കാമെന്ന അന്ധവിശ്വാസം ഇവിടങ്ങളില് ശക്‌തമാണ്. കര്‍ണാടകത്തില് അന്ധവിശ്വാസങ്ങള് പ്രചരിപ്പിക്കുകയോ മനുഷ്യത്വത്തിനു നിരക്കാത്ത ദുരാചാരങ്ങള് നടത്തുകയോ ചെയ്‌താല് ഏഴുവര്‍ഷംവരെ തടവും 50,000 രൂപവരെ പിഴയും ശിക്ഷ വ്യവസ്‌ഥ ചെയ്യുന്ന നിയമം കഴിഞ്ഞ ദിവസമാണ് ബി.ജെ.പി. സര്‍ക്കാര് പാസാക്കിയത്.\nമിയാപ്പദവ് വിദ്യാവര്‍ധക ഹയര് സെക്കന്‍ഡറി സ്‌കൂള് അധ്യാപിക ബി.കെ. രൂപശ്രീയുടെ കൊലപാതകത്തിനു പിന്നില് ദുര്‍മന്ത്രവാദവും നഗ്നനാരീപൂജയുമെന്നു സംശയം. കേസില് സ്‌കൂളിലെ ചിത്രകലാധ്യാപകന് ആസാദ് റോഡിലെ കെ. വെങ്കിട്ടരമണ കാരന്തര(41), സഹായി മിയാപദവ് സ്വദേശി നിരഞ്‌ജന്‍കുമാര് എന്ന അണ്ണ(22) എന്നിവര് കഴിഞ്ഞ ദിവസം അറസ്‌റ്റിലായിരുന്നു. ജനുവരി പതിനാറിന് കാണാതായ രൂപശ്രീയുടെ മൃതദേഹം പതിനെട്ടിന് പുലര്‍ച്ചെ കുമ്പള കോയിപ്പാടി കടപ്പുറത്താണു കണ്ടെത്തിയത്. വെള്ളം ഉള്ളില്‍ച്ചെന്നാണു മരണമെന്നാണ് പോസ്‌റ്റ്‌മോര്‍ട്ടം റിപ്പോര്‍ട്ടില് പറയുന്നത്. പിടിയിലായ വെങ്കിട്ടരമണയെ മഞ്ചേശ്വരം പോലീസ് പലതവണ ചോദ്യംചെയ്‌തു വിട്ടതാണ്.\nനാട്ടുകാരുടെ സമ്മര്‍ദത്തെത്തുടര്‍ന്ന് രണ്ടുദിവസം മുമ്പാണു കേസ് ക്രൈംബ്രാഞ്ചിനു വിട്ടത്. ലഭ്യമായ തെളിവുകളുടെ അടിസ്‌ഥാനത്തില് ക്രൈംബ്രാഞ്ച് നടത്തിയ നിരന്തരചോദ്യംചെയ്ലില്‍യ വെങ്കിട്ട രമണ കുറ്റം സമ്മതിച്ചു. കൊലപാതകം ആസൂത്രണം ചെയ്യാന് ജനുവരി 13 മുതല് ഇയാള് സ്‌കൂളില്‍നിന്ന് അവധിയെടുത്തു. എന്നാല്, ഈ അവധിയും മന്ത്രവാദവുമായി ബന്ധപ്പെട്ടതാണോയെന്നും സംശയമുണ്ട്. പ്രതിയുടെ മൊഴിക്കൊപ്പം ദുര്‍മന്ത്രവാദം നടന്നിരിക്കാനുള്ള സാധ്യതകളും പോലീസ് അന്വേഷിക്കുന്നുണ്ട്. രൂപശ്രീയുടെ മൃതദേഹത്തില് വസ്‌ത്രങ്ങളില്ലാതിരുന്നത് നഗ്നനാരീപൂജ നടന്നതുകൊണ്ടാകാമെന്നു പോലീസ് സംശയിക്കുന്നു. മുടി മുറിച്ചുമാറ്റിയതും ആഭിചാര കര്‍മത്തിന്റെ ഭാഗമാണെന്നും സംശയമുണ്ട്.\nവിവിധ സ്‌ഥലങ്ങളില് വെങ്കിട്ട രമണ പൂജകള്‍ക്കായി പോകുമ്പോള് സഹായിയായി കൂടെ ചെല്ലാറുള്ള നിരഞ്‌ജനും കൃത്യം നടക്കുമ്പോള് വീട്ടിലുണ്ടായിരുന്നു. ബ്രാഹ്‌മണരുടെ ഗൂഢപൂജകളില് ബലി നടത്തുന്നതിന് ആയുധമുപയോഗിക്കാതെ പകരം ശ്വാസംമുട്ടിച്ച് കൊല്ലുന്ന രീതിയാണ് അവലംബിക്കാറെന്നും പറയപ്പെടുന്നു. മിയാപദവ് ആസാദ് നഗറിലെ വെങ്കിട്ട രമണയുടെ വീടിനെപ്പറ്റിയും സമീപവാസികള് സംശയം ഉന്നയിക്കുന്നുണ്ട്. നിഗൂഡത ഏറെയുള്ള വീടിനകത്ത് അഗ്നികുണ്ഡവും മന്ത്രവാദക്കളവുമുണ്ട്. പൂജകള് നടത്തുന്നതിനായി മാത്രം സിറ്റൗട്ടിനോടു ചേര്‍ന്ന് വലിയൊരു മുറിയുണ്ട്. കൊലപാതകത്തിനു ശേഷം രൂപശ്രീയുടെ മൃതദേഹം സൂക്ഷിച്ച കാറില് പ്രതിയും കുടുംബവു സഞ്ചരിക്കുകയും പിന്നീട് കൂട്ടുപ്രതിയുമായി ഹോട്ടലില് പോയി ഭക്ഷണം കഴിക്കുകയും ചെയ്‌തിരുന്നു. ഇത്തരം മാനസികാവസ്‌ഥ കൊടും കുറ്റവാളികള്‍ക്ക് പോലുമുണ്ടാകാത്തതാണെന്നു പോലീസ് പറയുന്നു.\nജനുവരി 16ന് രൂപശ്രീ വിവിധ ആവശ്യങ്ങളുടെ പേരില് ഉച്ചയ്‌ക്കു ശേഷം സ്‌കൂളില്‍നിന്ന് അവധിയെടുത്തിരുന്നു. വഴിയില് കാത്തുനില്‍ക്കാമെന്ന് വെങ്കിട്ട രമണ നേരത്തേ തന്നെ രൂപശ്രീയെ ഫോണില് വിളിച്ചറിയിച്ചിരുന്നു. രൂപശ്രീ സ്‌കൂട്ടറില് പോകുമ്പോള് അല്‍പ്പം പിന്നിലായി വെങ്കിട്ട രമണയുടെ കാറും പോകുന്നതിന്റെ സിസി ടിവി ദൃശ്യം പോലീസിനു ലഭിച്ചിരുന്നു. നിരഞ്‌ജനും കാറില് ഒപ്പമുണ്ടായിരുന്നു. ദുര്‍ഗിപ്പള്ള എന്ന സ്‌ഥലത്തെത്തിയപ്പോള് രൂപശ്രീ സ്‌കൂട്ടര് റോഡരികില് നിര്‍ത്തുകയും കാറില് കയറി വെങ്കിട്ട രമണയുടെ വീട്ടിലേക്കു പോവുകയുമായിരുന്നു. തനിക്ക് എന്തെങ്കിലും സംഭവിച്ചാല് അതിന് ഉത്തരവാദി വെങ്കി ട്ടരമണയായിരിക്കുമെന്ന് അമ്മ പറഞ്ഞിരുന്നതായി രൂപശ്രീയുടെ മകന് പോലീസിനോടും മാധ്യമങ്ങളോടും പറഞ്ഞിരുന്നു. കാര്യമായ തെളിവുകളൊന്നും ഇല്ലാതിരുന്നിട്ടുകൂടി തന്ത്രപരമായി നടത്തിയ ചോദ്യംചെയ്യലിനൊടുവിലാണ് പ്രതികളെ ജില്ലാ ക്രൈംബ്രാഞ്ച് കുടുക്കിയത്.\nTags: murder, roopasree\nപൊതുസ്ഥലത്ത് യുവാവിനെ വെട്ടിക്കൊലപ്പെടുത്തി


ന്യൂഡല്‍ഹി: ആഭ്യന്തര കലാപം രൂക്ഷമായ ലിബിയയില്‍നിന്ന് മലയാളി നഴ്‌സുമാരെ നാട്ടിലെത്തിക്കാന് നടപടി ആരംഭിച്ചു.\nനേഴ്‌സുമാരെ നാട്ടിലെത്തിക്കുവാന് ആവശ്യമാണെങ്കില് എയര് ഇന്ത്യ വിമാനമയക്കുമെന്ന് വിദേശകാര്യ മന്ത്രി സുഷമാ സ്വരാജ് അറിയിച്ചു. നഴ്‌സുമാരെ തിരികെ കൊണ്ടുവരണമെന്ന് മുഖ്യമന്ത്രി ഉമ്മന്‍ചാണ്ടി കേന്ദ്രത്തോട് അവശ്യപ്പെട്ടിരുന്നു. നാനൂറിലധികം പേരാണ് ലിബിയയില് കുടുങ്ങിക്കിടക്കുന്നത്.\nലിബിയയുടെ തലസ്ഥാനമായ ട്രിപ്പോളി, ബെന്‍ഗാസി എന്നിവിടങ്ങളിലുള്ള ആസ്പത്രികളിലാണ് മലയാളി നഴ്‌സുമാര് ജോലി ചെയ്യുന്നത്.\nകസ്റ്റഡി മരണം ഉണ്ടാകാന് പാടില്ല -സുധീരന്\nമാധ്യമങ്ങളോട് സംസാരിക്കാന് അധികാരമുണ്ടെന്ന് ജേക്കബ് തോമസ്\nബി.ജെ.പി സർക്കാറിന്റെ നയങ്ങളെ പുകഴ്ത്തുന്നതിനെ ലീഗ് അംഗീകരിക്കുന്നില്ലെന്ന് കുഞ്ഞാലിക്കുട്ടി\nമനുഷ്യന്റെ ഉള്ള് തിരിച്ചറിയുന്നതാകണം രാഷ്ട്രീയപ്രവര്‍ത്തനം -സംവിധായകന് രഞ്ജിത്\nചോറ്റാനിക്കര ഭഗവതി ക്ഷേത്രത്തിലെ പ്രസിദ്ധമായ മകം തൊഴല് വ്യാഴാഴ്ച\nകേരളൈറ്റ് അമേരിക്കന് അസോസിയേഷന് ഓണാഘോഷം 25-ന്: ഒരുക്കങ്ങള് പൂര്‍ത്തിയായി\n‘സിദ്ദീഖ് – ലാല് സ്പീക്കിങ്ങ്’ മെഗാ ഷോ ടിക്കറ്റ് വില്‍പ്പന ഉദ്ഘാടനം ന്യൂജേഴ്സിയില് നടന്നു


സിഡ്നി ക്രിക്കറ്റ് ഗ്രൗണ്ട്: പരിക്കേറ്റതിനെത്തുടർന്ന് അന്താരാഷ്ട്ര ക്രിക്കറ്റ് കൗൺസിൽ – Malayali Dubai News\nസിഡ്നി ക്രിക്കറ്റ് ഗ്രൗണ്ട്: പരിക്കേറ്റതിനെത്തുടർന്ന് അന്താരാഷ്ട്ര ക്രിക്കറ്റ് കൗൺസിൽ\n2019 ലെ ഐസിസി മെൻ ലോകകപ്പ് ടൂർണമെന്റിൽ പങ്കെടുക്കാനാകുമെന്ന് ഓസ്ട്രേലിയൻ ഫാസ്റ്റ് ബൌളർ ജോഷ് ഹെയ്ൽവുഡ് പറഞ്ഞു. എന്നാൽ, ഓസ്ട്രേലിയയുടെ 15 അംഗ ടീമിനെ തെരഞ്ഞെടുക്കാനുള്ള തീരുമാനത്തിൽ നിന്ന് പിന്മാറി.\nഓസ്ട്രേലിയയ്ക്കെതിരായ ഏകദിന മത്സരങ്ങൾക്ക് ശേഷം ഹെയ്ൽവുഡ് വിവാദത്തെ പിന്നിലാക്കിയിട്ടുണ്ട്. എന്നാൽ െയ്യ്യ് റിച്ചാർഡ്സൺ, നഥാൻ കൗൾട്ടർ നൈൽ, കെയ്ൻ റിച്ചാർഡ്സൺ, ജേസൺ ബെഹെർഡോർഫ് എന്നിവരുടെ അഭാവത്തിൽ ഹെയ്ൽവുഡ് വിസ്മരിക്കപ്പെട്ടു.\nഇന്ത്യയിലും യുഎഇയിലും പാക്കിസ്ഥാനെതിരായ ഏകദിന പരമ്പര ഓസ്ട്രേലിയ നേടി. ഡേവിഡ് വാർനർ, സ്റ്റീവ് സ്മിത്ത് എന്നിവരുടെ നിഴലുകളും നിരാശപ്പെടുത്തിയിരുന്നു. ലോകകപ്പ് ടീമിൽ നാമനിർദേശ പത്രിക സമർപ്പിക്കാനുള്ള അവസാന തീയതി 23 ഏപ്രിൽ.\n“ബൗളിങ് ആരംഭിച്ചു, ഞാനിപ്പോൾ കുറച്ച് ഘട്ടങ്ങൾ പിന്നിട്ട്, ഏപ്രിൽ മുതൽ മെയ് വരെയുള്ള സമയത്ത് വളരെ വേഗത്തിൽ ആരംഭിക്കാൻ തുടങ്ങും” – ഹെയ്ൽവിലാണ് ഇപ്പോൾ “നല്ലത്” എന്ന് അദ്ദേഹം വാദിച്ചു. ഓഗസ്റ്റിൽ ആരംഭിക്കുന്ന ആഷസ് പരമ്പരയെ രക്ഷിക്കാൻ ലോകകപ്പിൽ നിന്ന് ഒഴിവാക്കപ്പെടും.\nഎന്നിരുന്നാലും, എതിർ-ഉൽപ്പാദനക്ഷമതയുള്ളതാണെന്ന് ഹെയ്ൽവുഡ് വിശ്വസിച്ചു. “ആഷസ് ടെസ്റ്റിന് അനുയോജ്യവും തയ്യാറെടുക്കവുമാണെങ്കിൽ, നിങ്ങളുടെ ബെൽറ്റിനു കീഴിൽ ധാരാളം ബൗളിംഗ് ഉണ്ടായിരിക്കണം,” അദ്ദേഹം ക്രിക്കറ്റ് അഫ്രോസ്ഡ് പോഡ്കാസ്റ്റിനോട് പറഞ്ഞു.\n“ഒരു ലോകകപ്പിനേക്കാൾ മെച്ചപ്പെട്ട സ്പോട്ട് ആയിരിക്കില്ല. ഏകദിന ക്രിക്കറ്റ്, അഞ്ചോ ആറോ ആഴ്ചകൾക്കുള്ള ഒരു ഗെയിം ആഴ്ചയിൽ ശരീരഭാരം കണക്കിലെടുത്ത് തികച്ചും ഒരു തമാശയായിരിക്കും. പ്രതീക്ഷയോടെ, ഞാൻ അവിടെയാണ്, ഞങ്ങൾക്ക് ട്രോഫിക്കുവേണ്ടി പിടിക്കാം. ”\nഹാൻലെവുഡ് നഴ്സിങ്ങിനെയാണ് തിരഞ്ഞെടുത്തത്, പക്ഷേ, അത് നല്ലതാണെന്ന് അദ്ദേഹം പറഞ്ഞു. “ഒരു വലിയ ടൂർണമെന്റിനായി ഒരു ടീം തിരഞ്ഞെടുക്കുന്നതിനുമുമ്പ് എപ്പോഴും ഞരമ്പുകളുണ്ട്,” അദ്ദേഹം പറഞ്ഞു. “അത് ഒരു നല്ല സാധ്യതയാണെന്ന് ചിന്തിക്കുന്ന 20 ഓളം കൂട്ടുകാരുമുണ്ട്. ഓസീസ് ക്രിക്കറ്റിന് വേണ്ടത് നല്ലതാണ്.\nജൂൺ 1 ന് അഫ്ഗാനിൽ നടക്കുന്ന ലോകകപ്പ് ക്യാമ്പയിൻ ഓസ്ട്രേലിയ തുടങ്ങും.\nPrevഐപിഎൽ 2019 | കെകെആർ കരാർ പേയ്മെൻറിനായി മിച്ചൽ സ്റ്റാർക് ഫയലുകളും ഇൻഷുറൻസ് കമ്പനികളും പരാതി നൽകി\nNextഐപിഎൽ 2019: ആൻഡ്രൂ റസ്സലിനെ എങ്ങനെ നിർത്താം? ഒരുപക്ഷേ ഇമ്രാൻ താഹിർ – ദി ഇന്ത്യൻ എക്സ്പ്രസ്


തിരുവനന്തപുരത്ത് കോവിഡ് നിയന്ത്രണാതീതം; മലപ്പുറത്തും സ്ഥിതി ഗുരുതരം – Times Kerala\nതിരുവനന്തപുരത്ത് കോവിഡ് നിയന്ത്രണാതീതം; മലപ്പുറത്തും സ്ഥിതി ഗുരുതരം\nതിരുവനന്തപുരത്ത് കോവിഡ് വ്യാപനം അനിയന്ത്രിതം. ജില്ലയിലാണ് ഇന്നും ഏറ്റവും കൂടുതല് കേസുകള് റിപ്പോർട്ട് ചെയ്‌തത്. 540 പേര്‍ക്ക് പുതുതായി കോവിഡ് സ്ഥിരീകരിച്ചു. മലപ്പുറത്തും സ്ഥിതി ഗുരുതരമാണ്, ഇന്ന് 322 പേര്‍ക്കാണ് രോഗം സ്ഥിരീകരിച്ചത്. ആലപ്പുഴ, എറണാകുളം, കോട്ടയം ജില്ലകളിലും ഇരുനൂറിലേറെ പേരില് രോഗബാധ കണ്ടെത്തി. കാസര്‍കോട്, കണ്ണൂര് ജില്ലകളില് നൂറിലേറെയാണ് പുതിയ കേസുകള്. വയനാട് ജില്ലയിലാണ് ഏറ്റവും കുറവ്. 17 പേര് മാത്രമാണ് പുതിയ രോഗികള്.\nഅതേസമയം, കേരളത്തിൽ ഒരു ദിവസം രണ്ടായിരം കടന്ന് കോവിഡ്. സംസ്ഥാനത്ത് ഇന്ന് 2,333 പേര്‍ക്ക് കോവിഡ് സ്ഥിരീകരിച്ചു. രോഗികളുടെ പ്രതിദിന സംഖ്യ രണ്ടായിരം കടക്കുന്നത് ഇതാദ്യമാണ്. സമ്പര്‍ക്കം വഴി കോവിഡ് ബാധിച്ചത് 2151 പേര്‍ക്കാണ്. ഇതില് 53 പേരുടെ രോഗ ഉറവിടം വ്യക്തമല്ല. തിരുവനന്തപുരത്ത് 540 പേര്‍ക്ക് കോവിഡ് സ്ഥിരീകരിച്ചു. മലപ്പുറത്ത് 322 പേര്‍ക്കും ആലപ്പുഴയില് 253 പേര്‍ക്കും എറണാകുളത്ത് 230 പേര്‍ക്കും കോട്ടയത്ത് 203 പേര്‍ക്കും കൂടി രോഗം ബാധിച്ചു. സംസ്ഥാനത്ത് ഇതുവരെ കോവിഡ് ബാധിച്ചത് 50,231 പേര്‍ക്കാണ്. 1,217 കോവിഡ് രോഗികള് ഇന്ന് സുഖം പ്രാപിച്ചു. തിരുവനന്തപുരത്ത് പൊലീസ് ആസ്ഥാനത്ത് ഉള്‍പ്പെടെ അഞ്ച് പൊലീസുകാര്‍ക്ക് കൂടി കോവിഡ് സ്ഥിരീകരിച്ചു.\nപൊതു തിരഞ്ഞെടുപ്പ്; നവംബർ 16ന് കരട് വോട്ടർപട്ടിക പ്രസിദ്ധീകരിക്കും\nഭാര്യയുമായി അവിഹിത ബന്ധം, ജ്വല്ലറി ഉടമയെ ഭർത്താവ് പച്ചക്ക് തീ കൊളുത്തി കൊന്നു


Thiruvananthapuram, First Published 7, Aug 2019, 7:11 AM IST\nശ്രീറാം വെങ്കിട്ടരാമന്റെ ജാമ്യത്തിനെതിരെ സംസ്ഥാന സർക്കാർ ഇന്ന് ജില്ലാ സെഷൻസ് കോടതിയിൽ അപ്പീൽ നൽകും. ശ്രീറാം മെഡിക്കൽ കോളേജിലെ ഐസിയുവിൽ തുടരുന്നു.\nതിരുവനന്തപുരം: മാധ്യമപ്രവർത്തകൻ കെ എം ബഷീറിനെ കാറിടിച്ച് കൊലപ്പെടുത്തിയ കേസിൽ പ്രതിയായ ശ്രീറാം വെങ്കിട്ടരാമന് ജാമ്യം നൽകിയ മജിസ്ട്രേറ്റ് കോടതി വിധിക്കെതിരെ സംസ്ഥാന സർക്കാർ ഇന്ന് ജില്ലാ സെഷൻസ് കോടതിയിൽ അപ്പീൽ നൽകും. ജാമ്യം റദ്ദാക്കണമെന്നാണ് സർക്കാർ ആവശ്യം. മുഖ്യമന്ത്രി നേരിട്ട് ഇടപെട്ടാണ് അപ്പീൽ നൽകാൻ തീരുമാനിച്ചത്.\nഅതേസമയം ജാമ്യം ലഭിച്ചിട്ടും ശ്രീറാം വെങ്കിട്ടരാമൻ തിരുവനന്തപുരം മെഡിക്കൽ കോളേജ് ആശുപത്രിയിലെ ട്രോമാകെയർ ഐസിയുവിൽ തുടരുകയാണ്. ശ്രീറാമിന്‍റെ ആരോഗ്യ സ്ഥിതി വിലയിരുത്താൻ ഇന്ന് മെഡിക്കൽ ബോർഡ് യോഗം ചേരും. ഇന്നലെ സിടി സ്കാൻ നടത്തിയെങ്കിലും കാര്യമായ ആരോഗ്യപ്രശ്നങ്ങളില്ലെന്നാണ് റിപ്പോർട്ട്. മെഡിക്കൽ കോളേജിൽ നിന്നും സ്വകാര്യ ആശുപത്രിയിലേക്ക് മാറാനുള്ള സാധ്യതയും ഏറെയാണ്.\nകേസിൽ തിരുവനന്തപുരം ജുഡീഷ്യല് ഒന്നാം ക്ലാസ് മജിസ്ട്രേറ്റ് കോടതിയാണ് ശ്രീറാമിന് ജാമ്യം അനുവദിച്ചത്. കേസില് പ്രതിയായതോടെ ശ്രീറാമിനെ സര്‍വ്വീസില് നിന്നും സസ്പെന്‍ഡ് ചെയ്തിരുന്നു. സര്‍വ്വേ വകുപ്പ് ഡയറക്ടര് സ്ഥാനത്ത് നിന്നും അദ്ദേഹത്തെ നീക്കിയിരുന്നു. സിറാജ് പത്രത്തിന്റെ തിരുവനന്തപുരം ബ്യൂറോ ചീഫ് ആയിരുന്നു കെഎം ബഷീറാണ് അപകടത്തിൽ കൊല്ലപ്പെട്ടത്.\nLast Updated 7, Aug 2019, 7:23 AM IST


ന്യായാധിപന് –6- Sathyadeepam\n|^| Home -> Novel -> Novel -> ന്യായാധിപന് – 6\nഅഖിലാ നിവാസിലെ ഡൈനിംഗ് റൂമില് വീല്‍ച്ചെയറിലിരുന്ന് പ്രഭാതഭക്ഷണം കഴിക്കുകയാണ് ആനന്ദ്മേനോന്. ഓരോന്നിനും അയാളെ സഹായിച്ചുകൊണ്ടു ഭാര്യ സുഗതടീച്ചര് അരികെയുണ്ട്.\n“സുഗതയ്ക്ക് ഇനി സര്‍വീസ് അഞ്ചു വര്‍ഷംകൂടിയുണ്ടല്ലേ?” – മേനോന് തിരക്കി.\n“ഉണ്ട്; ഇപ്പോള്‍ത്തന്നെ മടുത്തു. ഒന്നു റിട്ടയര് ചെയ്താല് മതിയെന്നേയുള്ളൂ” – ടീച്ചര് പറഞ്ഞു.\n“സ്കൂളില് കുട്ടികളോടും സഹപ്രവര്‍ത്തകരോടുമൊപ്പമുള്ള മണിക്കൂറുകള് നല്ലതല്ലേ സുഗതേ? റിട്ടയര് ചെയ്തിങ്ങു വന്നാല് വീല്‍ച്ചെയറില് ഇങ്ങനെ മരിച്ചുജീവിക്കുന്ന എന്നെയും കണ്ട് എനിക്കോരോന്നു ചെയ്തു തന്ന്… മടുക്കും നീ. ശരിക്കും ബോറാകും.”\n“കുട്ടികളേം സ്കൂളിനേം ഒന്നുമിഷ്ടമല്ലാഞ്ഞിട്ടല്ല. ഇപ്പം, ദേ സേര്‍വന്‍റ് രണ്ടു ദിവസത്തേയ്ക്കില്ല. ആനന്ദേട്ടനെ തനിച്ചാക്കി ഞാന് പോകണ്ടേ? എന്തെങ്കിലുമൊരു സഹായത്തിനാരുമില്ല. മകളുള്ളതിന് എപ്പോഴും തിരക്കോടു തിരക്ക്.”\n“എന്‍റെ കാര്യമോര്‍ത്തു നീ വിഷമിക്കണ്ട. ഞാനെങ്ങനേം മാനേജ് ചെയ്തോളാം. അഖില, അവളിന്ന് അറിയപ്പെടുന്ന ഒരു പത്രക്കാരിയായി വളര്‍ന്നിരിക്കുന്നു. തിരക്കു കാണും, ടെന്‍ഷന് കാണും. ഞാനതെല്ലാം ഒരുകാലത്ത് അനുഭവിച്ചതാ.”\n“എന്‍റെ ആനന്ദേട്ടാ, ഈ പത്രപ്രവര്‍ത്തനം പെണ്ണുങ്ങള്‍ക്കത്ര പറ്റിയ പണിയല്ല. രാത്രിയുണ്ടോ, പകലുണ്ടോ? വെടിയുടേം യുദ്ധത്തിന്‍റേം പകര്‍ച്ചവ്യാധീടേമൊക്കെ ഇടയില് ചെന്നു നില്ക്കണ്ടേ? എന്തു സുരക്ഷിതത്വമാ ഉള്ളത്? അച്ഛന് പത്രപ്രവര്‍ത്തനം നടത്തിയിപ്പം വീല്‍ച്ചെയറേലല്ലേ? വല്ല ബാങ്കിലോ സ്കൂളില് ടീച്ചറായിട്ടോ അവള്‍ക്കൊരു ജോലി കിട്ടിയിരുന്നെങ്കില് എത്ര നല്ലതായിരുന്നു?”\n“സുഗത, ആണിനിന്നത്, പെണ്ണിനിന്നത് എന്നു ജോലികളെ തരംതിരിക്കുന്ന കാലം പോയി. ആണു ചെയ്യുന്ന എന്തു ജോലിയാ ഇന്നു പെണ്ണു ചെയ്യാത്തത്? ജീവിതം ഒന്നേയുള്ളൂ. അടങ്ങിയൊതുങ്ങി ഏതെങ്കിലും കോണില് ആരുമറിയാതെ ജീവിക്കുന്ന ലക്ഷക്കണക്കിനാളുകളുണ്ട്. അവരെപ്പോലെയായിട്ടെന്തു കാര്യം?”\n“ആകെ ഒന്നേയുള്ളൂ; ആണും പെണ്ണുമായിട്ട്. അതിനൊന്നും സംഭവിക്കരുതേന്നാണെന്‍റെ പ്രാര്‍ത്ഥനയിപ്പോള്.”\n“അപകടവും രോഗവും മരണവുമൊക്കെ ആര്‍ക്കും ഏതു നേരവും സംഭവിക്കാം. അത് ഇന്ന് ജോലി ചെയ്യുന്നവര്‍ക്കു മാത്രമുള്ളതല്ല” – ആനന്ദ് മേനോന് പറഞ്ഞു.\nസുഗതടീച്ചര് എതിര്‍ത്തു പറഞ്ഞില്ല. വളരെ സാവകാശമാണു മേനോന് ഇഡ്ഡലി കഴിച്ചുകൊണ്ടിരുന്നത്. മൂന്നെണ്ണം വിളമ്പിയിരുന്നു. രണ്ടെണ്ണം കഴിച്ച് അയാള് നിര്‍ത്തി.\n“ആനന്ദേട്ടാ, ആ ഒരെണ്ണം കൂടിയങ്ങ് കഴിക്ക്. നല്ല ഇഡ്ഡലിയല്ലേ?” – സുഗത നിര്‍ബന്ധിച്ചു.\n“വിശപ്പ് തീരെ കുറവാ സുഗതേ” – അങ്ങനെ പറഞ്ഞു കൊണ്ട് അയാള് മൂന്നാമത്തെ ഇഡ്ഡലിയും കഴിച്ചു. കൈ കഴുകാനും മുഖം കഴുകാനും സുഗത സഹായിച്ചു. അയാള് വായിച്ചുകൊണ്ടിരുന്ന ഇംഗ്ലീഷ് പുസ്തകം സുഗത എടുത്തുകൊണ്ടു വന്നു കൊടുത്തു. പിന്നെ കുനിഞ്ഞു ഭര്‍ത്താവിന്‍റെ നെറുകയില് പതിവുള്ള ഉമ്മയും നല്കിയിട്ടു ടീച്ചര് കുളിക്കാനും മറ്റുമായി പോയി.\nആനന്ദ്മേനോന് പുസ്തകം തുറന്നു വായിച്ചുനിര്‍ത്തിയ ഭാഗമെടുത്തു. ആകാംക്ഷയുണര്‍ത്തുന്ന ഒരു ക്രൈം നോവലായിരുന്നു അത്. അദ്ദേഹം വായന തുടര്‍ന്നു.\nഉച്ചകഴിഞ്ഞപ്പോള് മകള് അഖില യാദൃച്ഛികമായി വീട്ടിലെത്തി. അവള് അച്ഛന്‍റെ അടുത്തേയ്ക്കു ചെന്നു.\n“അച്ഛാ… ‘ജലേജേ’ച്ചി വന്നില്ലേയിന്ന്?” – അവള് തിരക്കി.\n“ഇല്ല മോളെ. അവളുടെ അച്ഛന് മെഡിക്കല് കോളജിലാ; രണ്ടു ദിവസമായിട്ട്.”\n“ശ്ശൊ! എങ്കില് അച്ഛന് തനിച്ചായിപ്പോയല്ലോ?”\n“ങാ… സാരമില്ല. അമ്മയ്ക്ക് എടുക്കാനിനി ലീവില്ല. തനിച്ചാക്കിയപ്പോയതു വല്യവിഷമത്തോടെയാ. എല്ലാം തയ്യാറാക്കിവച്ചിട്ടാ സുഗത പോയത്.”\n“എനിക്കും… ഈ ജോലിയില് ലീവൊന്നും കിട്ടില്ലല്ലോ അച്ഛാ.”\n“അതെനിക്കറിയില്ലേ മോളെ? എനിക്കതിനു പ്രശ്നമൊന്നുമില്ല… അഞ്ചുമണിയാകുമ്പം സുഗതയിങ്ങെത്തും” – ആനന്ദ്മേനോന് പറഞ്ഞു.\n“അച്ഛന് ഊണ് കഴിച്ചോ?”\n“കഴിച്ചു; നീ വിശന്നായിരിക്കുമല്ലോ വന്നത്? ചോറും കറികളുമൊക്കെയിരിപ്പുണ്ട്. എടുത്തു കഴിക്ക്.”\n“വിശക്കുന്നുണ്ടച്ഛാ; ചോറു കഴിച്ചിട്ടു വേഗം വരാം.” അങ്ങനെ പറഞ്ഞു അഖില ഡൈനിംഗ് റൂമിലേക്കു പോയി. ടേബിളിലെ കാസറോളില് ചോറുണ്ടായിരുന്നു. കാളനും തീയലും പച്ചപ്പയര് ഉലര്‍ത്തിയതും കൂട്ടി അവള് ചോറുണ്ടു. രാവിലെ മുതല് ഒന്നും കഴിക്കാന് കഴിയാത്തതിനാല് നല്ല വിശപ്പുണ്ടായിരുന്നു അവള്‍ക്ക്. ഊണു കഴിഞ്ഞു പാത്രങ്ങള് കഴുകി കമിഴ്ത്തിവച്ചിട്ട് അഖില അച്ഛന്‍റെയടുത്തേയ്ക്ക് ചെന്നു.\n“മോളേ, നീ സുധീഷിനെ വീട്ടില് ചെന്നു കാണുമെന്ന് പറഞ്ഞിട്ടു കണ്ടോ?”\n“അവന് എങ്ങനെ കഴിയുന്നു?”\n“സുധീഷ്ിന്‍റെ വീട് ആള്‍ത്താമസമില്ലാതെ അടഞ്ഞുകിടക്കുന്നുണ്ടായിരുന്നു. അത് അടിച്ചുവാരി വൃത്തിയാക്കിയെടുത്തു. അയാളവിടെയാണു താമസം.”\n“അടുത്തുള്ള ഒരു ചായക്കടയില് ചെറിയ ജോലിയാണ്. രാവിലെ ചെന്നു ചെയ്തുകൊടുക്കും. പിന്നെ വീട്ടില് വന്നിരിക്കും. ഭീഷണികള് പിന്നെയുമുണ്ടാകുന്നുണ്ടെന്നു പറഞ്ഞു. പത്രത്തില് സുധീഷ് പുറത്തിറങ്ങിയ വാര്‍ത്ത കൊടുത്തതു പാവത്തിനു ദോഷമായി.”\nആനന്ദ്മേനോന് പുച്ഛഭാവത്തില് ചിറികോട്ടി.\n“പത്രത്തില് വന്നില്ലെങ്കിലും അവന് പുറത്തിറങ്ങുന്ന വിവരവും അവന്‍റെ ഓരോ നീക്കങ്ങളും അവര് മനസ്സിലാക്കും. അകത്തു കിടന്നപ്പോഴും വകവരുത്താന് നോക്കിയവര് പുറത്തു ജീവിക്കുമ്പോള് വെറുതെയിരിക്കുമോ?”\n“വാസ്തവത്തില് പൊലീസ് പ്രൊട്ടക്ഷന് ഏര്‍പ്പെടുത്തേണ്ടതാണു സുധീഷിന്” – അഖില പറഞ്ഞു.\n“അതു കിട്ടാന് ബുദ്ധിമുട്ടാകും. അവനെതിരെ നടന്ന കൊലപാതകശ്രമങ്ങള്‍ക്കൊന്നും ഒരു തെളിവുമില്ല. പരാതിക്കാരനുമില്ല.”\n“ഇക്കണക്കിനു സുധീഷ് ഏതു ദിവസവും കൊല്ലപ്പെട്ടേക്കാം… അല്ലേ അച്ഛാ?”\n“അതെ. ഒരു തെളിവും അവശേഷിപ്പിക്കാത്ത വിധത്തിലായിരിക്കും അവരവനെ വകവരുത്തുന്നത്.”\n“സുധീഷിനെ എന്തിനാണച്ഛാ അവരിത്രയും ഭയപ്പെടുന്നത്. അയാളൊരു പാവമല്ലേ? അഥവാ എന്തെങ്കിലും വെളിപ്പെടുത്തിയാല് തന്നെ ആ കേസിനിയും പൊന്തിവരുമോ? വന്നാല് എവിടെനിന്നു തെളിവു ശേഖരിക്കാന് പറ്റും?”\n“ഭയപ്പെടുന്നതിനു രണ്ടു കാരണങ്ങളുണ്ട്. സുധീഷ് വെളിപ്പെടുത്തല് നടത്തിയാല് വിമര്‍ശനാതീതന്‍റെ ഇമേജ് പോകും. സംശയത്തിന്‍റെ നിഴലിലാകും. ഭാവിക്കതു വലിയ ദോഷം ചെയ്യും. ഒന്നാമത്തെ കാര്യം സുധീഷ് പ്രതികാരം ചെയ്തേക്കുമെന്ന വലിയ ഭയവും തത്പരക്ഷികള്‍ക്കുണ്ട്. രണ്ടും കല്പിച്ചൊരാളിറങ്ങിയാല് ഏതു വമ്പനെയും ഇന്നു വകവരുത്താനാകും” – ആനന്ദ്മേനോന് പറഞ്ഞു.\nഅഖില അല്പനേരത്തേയ്ക്കു നിശ്ശബ്ദയായി ചിന്താധീനയായിരുന്നു.\n“അച്ഛാ, സുധീഷിനെ കുടുക്കിയതു പൊലീസും നിയമജ്ഞന്മാരും രാഷ്ട്രീയനേതൃത്വവും ഒന്നിച്ചു ചേര്‍ന്നാണ്. ശിക്ഷ വിധിച്ച അന്നത്തെ ന്യായാധിപനാരെന്നും ഞാന് തിരക്കിയറിഞ്ഞു. കൊല്ലപ്പെട്ട സാന്ദ്രയുടെ ശരീരത്തില് നിന്നും കണ്ടെടുത്ത ‘സെമന്’ സുധീഷിന്‍റേതുതന്നെയായിരുന്നു. അതൊരു വലിയ തെളിവായി.”\n“അതെ. അതെങ്ങനെ സംഭവിച്ചു എന്നത് എനിക്കിന്നും ദുരൂഹമാണ്” – ആനന്ദ്മേനോന് പറഞ്ഞു.\nഅഖില സുധീഷ് തന്നോടു വെളിപ്പെടുത്തിയ കാര്യം അച്ഛനെ അറിയിച്ചു.\nആനന്ദ്മേനോന്‍റെ മുഖത്തു വികാരവിക്ഷോഭമുണ്ടായി.\nകൊല ചെയ്യപ്പെട്ട ‘സാന്ദ്ര’ യുടെ ശരീരത്തില് നിന്നും കണ്ടെത്തിയ ‘സെമനു’ പകരം സുധീഷില്‍നിന്നും ശേഖരിച്ചതു തെളിവായി പരിശോധനയ്ക്കയയ്ക്കുകയായിരുന്നു! അങ്ങനെ നിരപരാധി ശിക്ഷിക്കപ്പെടുകയും കുറ്റവാളി രക്ഷപ്പെടുകയും ചെയ്തു! സുധീഷ് തന്‍റെ മകളോടു വെളിപ്പെടുത്തിയ സത്യം ഇനിയാരു വിശ്വസിക്കും? അതിനെന്തു തെളിവ്? മരിച്ചു തെളിയിക്കാനാര്‍ക്കു കഴിയും? നടുക്കുന്ന യാഥാര്‍ത്ഥ്യം വെളിപ്പെടുത്തിയ തന്‍റെ മകള് ബ്ലാക്ക് മെയിലിംഗ് നടത്തുകയാണെന്നേ വരൂ. അവളെ ഇല്ലാതാക്കാനുള്ള ശ്രമവുമുണ്ടാകും. പലവിധ ചിന്തകള് ആനന്ദ്മേനോന്‍റെ സ്മൃതിപഥത്തിലൂടെ കടന്നുപോയി.\n“മോളേ…”- അദ്ദേഹം വിളിച്ചു.\n“സുധീഷ് നിന്നോടു വെളിപ്പെടുത്തിയതു സത്യമാണ്. ഒരസത്യം ഇക്കാര്യത്തില് പറഞ്ഞിട്ട് അവനൊന്നും നേടാനില്ല. അവന് ശിക്ഷ മുഴുവനായി അനുഭവിച്ചു കഴിഞ്ഞു. ഭാര്യ, കുടുംബം, മക്കള്, സല്പ്പേര് എല്ലാം നഷ്ടമായി. നീ ഒരു കാര്യം ശ്രദ്ധിക്കണം. ഒരു മനുഷ്യനോടും ഇതു വെളിപ്പെടുത്തരുത്.”\n“വെളിപ്പെടുത്തിയാല്, എന്നെ കൊല്ലുമെന്ന പേടിയാണോ അച്ഛന്?”\n“പേടിയുണ്ട്. അതു മാത്രമല്ല.”\n“സാന്ദ്രയെ കൊന്നവന്‍റെ, അവളെ ക്രൂരമായി പീഡിപ്പിച്ചവന്‍റെ ഇപ്പോഴത്തെ ഇരിപ്പിടം എവിടെയെന്നറിയാമല്ലോ?”\n“അങ്ങനെയൊരിടത്തിരിക്കുന്നയാളെക്കുറിച്ച് ആര്‍ക്കും എന്തും പറയാനാവില്ല മോളെ.”\n“ഒരു കുറ്റവാളിയായി ശിക്ഷിക്കപ്പെട്ടു പുറത്തുവന്നവന്‍റെ വാക്കിനെന്തു വില?”\n“സത്യത്തിനൊരു വിലയുമില്ലേ അച്ഛാ?”\n“വിലയുണ്ട്. അതു യുക്തി പൂര്‍വം തെളിയിക്കണം. പല കോണുകളില് നിന്നു പല അധരങ്ങളില് നിന്ന് അതു വിളിച്ചുപറയപ്പെടണം. ഇനിയും പലരെയും കാണാനുണ്ട് മോളെ നിനക്ക്. സുധീഷിനെ ശിക്ഷ വിധിച്ച ന്യായാധിപന് അവനെ കാണാനാഗ്രഹിക്കുന്നുണ്ടെന്നു നീ പറഞ്ഞല്ലോ.”\n“അദ്ദേഹമതു പത്രമാഫീസിലേക്കു വിളിച്ചുപറയുകയായിരുന്നു; സുധീഷ് കാണാന് തയ്യാറല്ല.”\n“വേണ്ട; നീ പോകണം, കാണണം. അദ്ദേഹത്തെ കേള്‍ക്കണം. സാന്ദ്രയുടെയമ്മ ജീവിച്ചിരിപ്പുണ്ട്. ആര്‍ഭാടജീവിതം നയിക്കുകയാണവള്. അവളെയും കാണണം, കേള്‍ക്കണം. പിന്നെ സുധീഷിനെ ലോക്കപ്പില് കൈകാര്യം ചെയ്ത പൊലീസുകാരെയും കാണണം. നക്സല് വര്‍ഗീസിന്‍റെ മരണം വെളിപ്പെടുത്തപ്പെട്ട സാഹചര്യം അറിയാമല്ലോ?”\nഅറിയാം ഞാനെല്ലാവരെയും പോയി കാണാമച്ഛാ. എനിക്കൊരാഗ്രഹമേയുള്ളൂ. സുധീഷിന്‍റെ തലയിലുള്ള കൊലപാതകക്കുറ്റം അടര്‍ത്തി മാറ്റണം. അയാള്‍ക്ക് ഒരു സാധാരണ ജീവിതം ഉണ്ടാക്കികൊടുക്കണം.”\n“നല്ല ആഗ്രഹമാണ്; ശ്രമിക്ക് അതിനുവേണ്ടി. അച്ഛന്‍റെ അനുഗ്രഹമുണ്ട്, പ്രാര്‍ത്ഥനയുണ്ട്” – ആനന്ദ്മേനോന് പറഞ്ഞു.\n“അച്ഛാ, ഞാന് രണ്ടു ദിവസമായി യാത്രയിലായിരുന്നു. ഇന്നിനി ഓഫീസിലൊന്നു ചെല്ലണം; ഇറങ്ങട്ടെ” – അഖില യാത്ര പറഞ്ഞു.\nആനന്ദ്മേനോന് മന്ദഹാസത്തോടെ തലയാട്ടി.\nഅഖില പെട്ടെന്നുതന്നെ കൈനറ്റിക്കില് നഗരത്തിലേക്കു പാഞ്ഞു. അര മണിക്കൂര്‍കൊണ്ട് അവള് കേരളദേശത്തിന്‍റെ ഓഫീസിലെത്തി. സബ് എഡിറ്ററുടെ ക്യാബിനിലേക്കു തിടുക്കത്തില് കയറിച്ചെന്നപ്പോള് പരിചയമില്ലാത്ത ഒരു യുവാവ് മുന്നില് വന്നു.\n“അഖില ആനന്ദ് അല്ലേ?” – പാന്‍റും ബ്രൗണ് കളര് ജൂബ്ബയും ധരിച്ച് ഉയരം കൂടിയ കുറ്റിത്താടിക്കാരന് ചോദിച്ചു.\n“അതെ; മനസ്സിലായില്ല” – അഖില പറഞ്ഞു.\n“ഞാന് ശരത്. ഇന്നലെ ഇവിടെ സബ് എഡിറ്ററായി ജോയിന് ചെയ്തു. എക്സ്പ്രസ്സില്‍നിന്നാണിങ്ങോട്ടു വരുന്നത്. ഇതിനകം പന്ത്രണ്ടു സ്ഥാപനങ്ങളില് വര്‍ക്ക് ചെയ്തിട്ടുണ്ട്.”\n“ഹൊ! എങ്കില് നല്ല എക്സ്പീരിയന്‍സുണ്ടാകുമല്ലോ?”\n“ഉണ്ട്. ഇന്നലെ മറ്റുള്ളവരെയൊക്കെ പരിചയപ്പെട്ടു. അഖില യാത്രയിലാണെന്നറിഞ്ഞു; പുലിയാണെന്നും കേട്ടു.”\n“ദൈവമേ! അതാരു പറഞ്ഞു; ഞാന് മനുഷ്യസ്ത്രീയാ.”‘\n“എന്നാല് മനുഷ്യസ്ത്രീ ചെല്ല്. പിന്നെ വിശദമായി പരിചയപ്പെടാം” – അങ്ങനെ പറഞ്ഞു ശരത് ചീഫ് എഡിറ്ററുടെ മുറിയിലേക്കു കയറിപ്പോയി.\nഅഖിലയ്ക്കു ഡെസ്കില് വളരെയേറെ ജോലികള് തീര്‍ക്കാനുണ്ടായിരുന്നു. അവള് പ്രാധാന്യമനുസരിച്ച് ഓരോന്നും ചെയ്തുതീര്‍ക്കാന് തുടങ്ങി. അതിനിടയിലാണ് എം.ഡി. ജയപ്രകാശ് അവളെ വിളിപ്പിച്ചത്. തടിച്ച ശരീരമുള്ള കഷണ്ടിക്കാരനായ മദ്ധ്യവയസ്കനായിരുന്നു എം.ഡി. ജയപ്രകാശ്.\nമുറിയിലെത്തിയ അഖില അദ്ദേഹത്തെ അഭിവാദ്യം ചെയ്തു.\n“അഖില ഇരിക്ക്” – ജയപ്രകാശ് പ്രത്യഭിവാദ്യം ചെയ്തുകൊണ്ടു പറഞ്ഞു.\nഅവള് കസേരയില് കടന്നിരുന്നു.\nഏതാനും നിമിഷം എ.ഡി. നിശ്ശബ്ദനായിരുന്നു. പിന്നെ നെറ്റിയില് മെല്ലെ വിരലോടിച്ചു.\n“സാന്ദ്രാ വധക്കേസ് പതിമൂന്നു വര്‍ഷങ്ങള്‍ക്കുമുമ്പു കോളിളക്കം സൃഷ്ടിച്ച ഒന്നാണ്. പ്രതി പിടിക്കപ്പെട്ടു, ശിക്ഷിക്കപ്പെട്ടു. ശിക്ഷ കഴിഞ്ഞ് അയാള് പുറത്തിറങ്ങുകയും ചെയ്തിരിക്കുന്നു. അടഞ്ഞ അദ്ധ്യായം വീണ്ടും തുറക്കാന് ‘മലയാളദേശം’ തീരുമാനിച്ചു. നമുക്ക് അതിനു പിന്നില് വ്യക്തമായ ലക്ഷ്യമുണ്ട്. ആയിരം കുറ്റവാളികള് രക്ഷപ്പെട്ടാലും ഒരു നിരപരാധി ശിക്ഷിക്കപ്പെടരുതെന്ന് ഇന്ത്യയുടെ നിയമസംഹിതയ്ക്ക് ഈ കേസില് പോറലേറ്റു എന്ന ദൃഢവിശ്വാസം നമുക്കുണ്ട്. അന്നു കുറ്റാരോപിതനായെങ്കിലും പിടിക്കപ്പെടാതെ, ശിക്ഷിക്കപ്പെടാതെ രക്ഷപ്പെട്ട വ്യക്തി ഇന്നു പ്രത്യേകമായ സുരക്ഷാക വചം ധരിച്ചു അത്യുന്നതസ്ഥാനമലങ്കരിക്കുകയാണ്. ഈ കേസ് സംബന്ധിച്ചു ചില പ്രധാന തെളിവുകള് അഖില കണ്ടെത്തിയിട്ടുണ്ടാകുമല്ലോ?”\n“വളരെ നല്ല കാര്യം. ഇനിയും ശേഖരിക്കാനുള്ളതുകൂടി എത്രയും വേഗം കണ്ടെത്തണം. കാണേണ്ടവരെയെക്കെ കാണണം. ഇക്കാര്യത്തില് അഖിലയെ സഹായിക്കാന് വളരെ സമര്‍ത്ഥനായ ഒരു ചെറുപ്പക്കാരനെ നമ്മള് കണ്ടെത്തി. ഇവിടെ സബ് എഡിറ്ററായി നിയമിക്കുകയും ചെയ്തു.\n“ഞാന് ശരത്തിനെ പരിചയപ്പെട്ടു സാര്.”\n“ഗുഡ്. അയാള് നല്ലൊരു ഫോട്ടോഗ്രാഫര് കൂടിയാണ്. വിവരങ്ങള് റിക്കാര്‍ഡ് ചെയ്യാനും ആള് വിദഗ്ദ്ധനാണ്. ഇനി രണ്ടു പേരും ഒരുമിച്ച് അന്വേഷണം നടത്തി റിപ്പോര്‍ട്ട് തയ്യാറാക്കണമെന്നാണു മാനേജുമെന്‍റിന്‍റെ താത്പര്യം. അഭിപ്രായവ്യത്യാസമുണ്ടോ?”\n“ഇല്ല സാര്. പറഞ്ഞതുപോലെ ചെയ്യാം.”\n“ശരി. പൊയ്ക്കോളൂ” – എം.ഡി. അഖിലയ്ക്കു ഷേക്ഹാന്‍ഡ് നല്കി.\nഅവള് മുറിയില് നിന്നിറങ്ങി.


എറിഞ്ഞു നേടി ഉത്തര്‍പ്രദേശ് • Suprabhaatham\nഎറിഞ്ഞു നേടി ഉത്തര്‍പ്രദേശ്\nMay 28, 2016 | 12:38 am IST\nതേഞ്ഞിപ്പലം: ദേശീയ യൂത്ത് അത്‌ലറ്റിക് മീറ്റില് ഉത്തര്‍പ്രദേശിന്റെ കുതിപ്പിന് തടയിടാന് ഇന്നലെയും കേരളത്തിനായില്ല. ഹാമറിലൂടെ സ്വര്‍ണം എറിഞ്ഞു നേടിയത് ഉള്‍പ്പെടെ 60 പോയിന്റുമായാണ് ഉത്തര്‍പ്രദേശ് കിരീടം ലക്ഷ്യമിട്ടു കുതിക്കുന്നത്. 13 ാമത് ദേശീയ യൂത്ത് അത്‌ലറ്റിക് മീറ്റ് ഇന്നു സമാപിക്കാനിരിക്കേ എട്ടാം കിരീടം ലക്ഷ്യമിട്ടിറങ്ങിയ കേരളം 57 പോയിന്റുമായി രണ്ടാം സ്ഥാനത്താണ്. 51 പോയിന്റുള്ള ഹരിയാനയാണ് മൂന്നാമത്. ഒരു ദേശീയ റെക്കോര്‍ഡും മൂന്നു മീറ്റ് റെക്കോര്‍ഡുകളും ഇന്നലെ പിറന്നു. ആണ്‍കുട്ടികളുടെ പോള്‍വാള്‍ട്ടില് ഗുജറാത്തിന്റെ ദിരേന്ദ്രകുമാര് ദേശീയ റെക്കോര്‍ഡ് മറികടന്നപ്പോള് ആണ്‍കുട്ടികളുടെ ലോങ് ജംപില് കേരളത്തിന്റെ എം ശ്രീശങ്കറും പെണ്‍കുട്ടികളുടെ ഹാമര് ത്രോയില് ഉത്തര്‍പ്രദേശിന്റെ അയേഷ പട്ടേലും പുതിയ മീറ്റ് റെക്കോര്‍ഡുകള് സ്ഥാപിച്ചു. ഡെക്കാത്തലണില് തമിഴ്‌നാടിന്റെ രാജേഷ് തന്റെ പേരില് തന്നെയുള്ള മീറ്റ് റെക്കോര്‍ഡ് പുതുക്കി. ഡല്‍ഹിയുടെ അമിത് സിംഗും മീറ്റ് റെക്കോര്‍ഡ് മറികടന്ന പ്രകടനം നടത്തി.\nജംപിങ് പിറ്റില് നിന്ന് ശ്രീശങ്കര് നേടിയ സ്വര്‍ണവും ഹര്‍ഡില്‍സിനു മീതേ പറന്നു അഞ്ജലി തോമസും ഹൈജംപിന്റെ ക്രോസ്ബാറിന് മേലെ പറന്നു റുബീനയും 1500 മീറ്ററില് അനഘ ടോമും നേടിയ വെങ്കല മെഡലുകളുമാണ് ഇന്നലെ കേരളത്തിന്റെ ഏക നേട്ടം. ദേശീയ യൂത്ത് മീറ്റിന് സമാപനം കുറിച്ച് ഇന്ന് 18 ഫൈനലുകള് നടക്കും. കേരളം മെഡല് പ്രതീക്ഷ പുലര്‍ത്തുന്ന 200, 400, 800, റിലേ ഇനങ്ങളിലും ജംപിനങ്ങളിലുമാണ് ഫൈനല് നടക്കുന്നത്.\nട്രാക്ക് തെറ്റിയോടി കേരളം\nയൂത്ത് മീറ്റിന്റെ രണ്ടാം ദിനത്തില് ട്രാക്കില് കേരളത്തിന് കാര്യമായ നേട്ടം ഉണ്ടാക്കാനായില്ല. ആണ്‍കുട്ടികളുടെ 10 കിലോ മീറ്റര് നടത്തത്തില് സ്വര്‍ണവും വെള്ളിയും ഹരിയാന നേടി. 47.01.88 സെക്കന്‍ഡില് ഫിനിഷ് ചെയ്ത് നവീന് സ്വര്‍ണവും 47.54.21 സെക്കന്റില് വിജയ് വെള്ളിയും നേടി. വെങ്കലം ഡല്‍ഹിയുടെ സച്ചിന് ലഭിച്ചു. കേരളത്തിനായി ഏറെ പ്രതീക്ഷയോടെ നടക്കാനിറങ്ങിയ സി.ടി നീതീഷ് അഞ്ചാം സ്ഥാനത്തേക്ക് പിന്തള്ളപ്പെട്ടു. പെണ്‍കുട്ടികളുടെ അഞ്ചു കിലോ മീറ്റര് നടത്തത്തില് 26.20.73 സെക്കന്‍ഡില് നടന്നെത്തി ബിഹാറിന്റെ ബന്ദന പട്ടേല് സ്വര്‍ണം നേടി. പഞ്ചാബിന്റെ മഞ്ജു റാണി വെള്ളിയും (26.21.22) ഹരിയാനയുടെ പുഷ്പ (27.25.29) വെങ്കലവും നേടി. മലയാളിതാരങ്ങളായ സിജിന വര്‍ഗീസ്, ആര് ഐശ്വര്യ, അഞ്ജലി ഷാബു എന്നിവര്‍ക്ക് 6, 7, 8 സ്ഥാനങ്ങളിലെത്താനേ കഴിഞ്ഞുള്ളൂ. ഹര്‍ഡില്‍സിലും കേരളം തിരിച്ചടി നേരിട്ടു. ആണ്‍കുട്ടികളുടെ 110 മീറ്റര് ഹര്‍ഡില്‍സിന്റെ ഹീറ്റ്‌സില് തന്നെ പരാജയം രുചിച്ച കേരളത്തിന് ആശ്വാസമായത് പെണ്‍കുട്ടികളുടെ 100 മീറ്റര് ഹര്‍ഡില്‍സില് ലഭിച്ച ഏക വെങ്കലം മാത്രമാണ്.\nപെണ്‍കുട്ടികളുടെ വിഭാഗത്തില് 15.39 സെക്കന്റില് ഫിനിഷ് ചെയ്ത് അഞ്ജലി തോമസാണ് വെങ്കലം നേടിയത്. തെലങ്കാനയുടെ വൈ ജ്യോതി (14.68) സ്വര്‍ണവും ജാര്‍ഖണ്ഡിന്റെ സപ്നകുമാരി (14.69) വെള്ളിയും നേടി. ആണ്‍കുട്ടികളുടെ ഹര്‍ഡില്‍സില് മഹാരാഷ്ട്രയുടെ അല്‍ഡന് അനില് നരോന (14.36 സെക്കന്‍ഡ്) സ്വര്‍ണവും തമിഴ്‌നാടിന്റെ മഹാരാജ (14.59) വെള്ളിയും നേടി. വെങ്കലം പഞ്ചാബിന്റെ അമന്‍ദീപ് സിങിനാണ്. ആണ്‍കുട്ടികളുടെയും പെണ്‍കുട്ടികളുടെയും 1500 മീറ്ററില് കേരളത്തിന് അഭിമാനിക്കാന് കിട്ടിയത് അനഘ ടോമിന്റെ വെങ്കലം മാത്രം. ജാര്‍ഖണ്ഡിന്റെ നീതുകുമാരി 4.53.58 സെക്കന്റില് സ്വര്‍ണവും പശ്ചിമബംഗാളിന്റെ ഡോളി ഘോഷ് (5.00.49 ) വെള്ളിയും നേടി. 5:03.38 സെക്കന്റിലാണ് അനഘ ഫിനിഷ് ലൈന് കടന്നത്. ആണ്‍കുട്ടികളുടെ വിഭാഗത്തില് അസമിന്റെ അജയ്കുമാര് ബിന്ദ് 4.03.30 സെക്കന്‍ഡില് സ്വര്‍ണവും ഉത്തരാഖണ്ഡിന്റെ രാകേഷ് മണ്ഡല് 4.04.66 സെക്കന്‍ഡില് വെള്ളിയും മണിപ്പൂരിന്റെ പ്രശാന്ത് ലോധി 4.05.11 സെക്കന്‍ഡില് വെള്ളിയും നേടിയപ്പോള് കേരളത്തിന്റെ ടി പ്രണവ് അഞ്ചാമനായി.\nത്രോയിനങ്ങളില് ഇന്നലെയും കേരളത്തിന് ഒന്നും ചെയ്യാനായില്ല. കിരീടം ലക്ഷ്യമിട്ടു കുതിക്കുന്ന ഉത്തര്‍പ്രദേശ് ഹാമര് ത്രോയിലൂടെ ഇന്നലെ മെഡലുകള് വാരിക്കൂട്ടി. ആണ്‍കുട്ടികളുടെ ഹാമര്‍ത്രോയില് മൂന്ന് മെഡലുകളും ഉത്തര്‍പ്രദേശ് നേടി. 68.28 മീറ്റര് എറിഞ്ഞ് വിക്രാന്ത സ്വര്‍ണവും മുഹമ്മദ് അര്‍ഷ്‌ലാന് 67.54 ) വെള്ളിയും മെരാജ് അലി (67.33) വെങ്കലവും നേടി. പെണ്‍കുട്ടികളുടെ ഹാമര്‍ത്രോയില് ഉത്തര്‍പ്രദേശിന്റെ അയേഷ പട്ടേല് 52.71 മീറ്റര് എറിഞ്ഞ് പുതിയ മീറ്റ് റെക്കോര്‍ഡ് സ്ഥാപിച്ചു. കഴിഞ്ഞ വര്‍ഷം ഹരിയാനയുടെ പൂനം ജക്കര് സ്ഥാപിച്ച 52.19 മീറ്ററിന്റെ റെക്കോര്‍ഡാണ് അയേഷ പട്ടേല് എറിഞ്ഞു തകര്‍ത്തത്. 47.45 മീറ്റര് എറിഞ്ഞ് ബീഹാറിന്റെ രാധന യാദവ് വെള്ളിയും 45.89 മീറ്റര് ദൂരം ഹാമര് പറത്തി മഹാരാഷ്ട്രയുടെ സ്‌നേഹ സൂര്യകാന്ത് യാദവ് വെങ്കലവും നേടി.


സഞ്ചരിക്കുന്ന പഴം-പച്ചക്കറി വിപണികള് ഡിസംബര് 17 മുതല് -\nപഴം-പച്ചക്കറികളുടെ വില വര്‍ധിച്ചു വരുന്ന സാഹചര്യത്തില് വിപണി ഇടപെടലിന്റെ ഭാഗമായി കാര്‍ഷിക വികസന കര്‍ഷക ക്ഷേമ വകുപ്പിന്റെ ആഭിമുഖ്യത്തില് ഹോര്‍ട്ടികോര്‍പ്പ്, വി.എഫ്.പി.സി.കെ എന്നിവയുടെ സഹകരണത്തോടെ ക്രിസ്മസ്-നവവത്സര കാലത്ത് ജില്ലാ, താലൂക്ക് ആസ്ഥാനങ്ങളില് സഞ്ചരിക്കുന്ന പഴം-പച്ചക്കറി വിപണികള് സംഘടിപ്പിക്കുന്നു. ഡിസംബര് 17 മുതല് 2022 ജനുവരി ഒന്ന് വരെ വിപണി പ്രവര്‍ത്തിക്കും. വിപണിയുടെ ഉദ്ഘാടനം ഡിസംബര് 17 ന് വൈകീട്ട് മൂന്നിന് അലാമിപ്പള്ളി ബസ് സ്റ്റാന്റ് പരിസരത്ത് ഇ.ചന്ദ്രശേഖരന് എം.എല്.എ നിര്‍വ്വഹിക്കും.\nപച്ചക്കറി വിപണികളിലേക്കാവശ്യമായ ഉല്‍പ്പന്നങ്ങള് പരമാവധി ജില്ലയിലെ കര്‍ഷകരില് നിന്നും സംഭരിക്കും. രാവിലെ ഏഴ് മുതല് വൈകീട്ട് ഏഴ് വരെ വിപണി പ്രവര്‍ത്തിക്കും. തിങ്കള്, വെള്ളി, ഞായര് ദിവസങ്ങളില് കാഞ്ഞങ്ങാട്ടും, ചൊവ്വ, ബുധന് ദിവസങ്ങളില് കാസറര്‍കോടും, വ്യാഴാഴ്ച മഞ്ചേശ്വരം താലൂക്കാസ്ഥാനമായ ഉപ്പളയിലും, ശനിയാഴ്ച പരപ്പയിലും വിപണി പ്രവര്‍ത്തിക്കും.


4malayalees - പ്രതിഷേധത്തിന്റെ പേരില് പെരുവഴിയില് തെമ്മാടിത്തം കാണിക്കുന്നു ; ആഞ്ഞടിച്ച് പാര്‍വതി\nപ്രതിഷേധത്തിന്റെ പേരില് പെരുവഴിയില് തെമ്മാടിത്തം കാണിക്കുന്നു ; ആഞ്ഞടിച്ച് പാര്‍വതി\nആസിഫയുടെ കൊലപാതകത്തില് പ്രതിഷേധിക്കാന് സോഷ്യല് മീഡിയ ജനക്കൂട്ടം ആഹ്വാനം ചെയ്ത ഹര്‍ത്താലിന് എതിരെ നടി പാര്‍വതി. പ്രതിഷേധത്തിന്റെ പേരില് പെരുവഴിയില് തെമ്മാടിത്തരം കാണിക്കുകയാണെന്ന് പാര്‍വതി ട്വിറ്ററില് കുറിച്ചു. കോഴിക്കോട് വിമാനത്താവളത്തില്‍നിന്ന് പോകുന്ന വഴി തടയുകയും ആളുകളെ ഉപദ്രവിക്കുകയും അസഭ്യം പറയുകയും ചെയ്യുകയാണെന്ന് പാര്‍വതി കുറ്റപ്പെടുത്തി.\nഇന്നലെ സോഷ്യല് മീഡിയയിലെ ഒരു പറ്റം ചെറുപ്പക്കാരാണ് ഹര്‍ത്താല് നടത്തണമെന്ന് ആഹ്വാനം ചെയ്തത്. ഇതിന്റെ അടിസ്ഥാനത്തില് മലപ്പുറം കോഴിക്കോട് കണ്ണൂര് തുടങ്ങിയ സ്ഥലങ്ങളില് വഴി തടയുകയും അക്രമം നടത്തുകയും ചെയ്യുകയാണ് ഒരു വിഭാഗം ചെറുപ്പക്കാര്. ദേശീയ പാതയിലടക്കം വാഹനങ്ങള് തടയുന്ന സംഭവത്തില് പൊലീസ് ഇടപെട്ട് തുടങ്ങിയിട്ടുണ്ട്. മലപ്പുറം ഭാഗത്താണ് വഴിതടയല് ഏറ്റവും രൂക്ഷമായി നിലനില്‍ക്കുന്നത്.\nരാഷ്ട്രീയക്കാര്‍ക്കും സംഘടനകള്‍ക്കും ഹര്‍ത്താല് നടത്താമെങ്കില് ഞങ്ങള്‍ക്കും നടത്താമെന്ന വിചിത്രവാദം ഉന്നയിച്ചാണ് ജനകീയ ഹര്‍ത്താല് എന്ന് പേരിട്ട് ഒരു വിഭാഗം ആളുകള് ഹര്‍ത്താല് നടത്തുന്നത്.


അന്തർവാഹിനിയുദ്ധമുറ - വിക്കിപീഡിയ\nജപ്പാന്റെ അന്തർവാഹിനി 2006\nഒന്നാം ലോകയുദ്ധകാലത്ത് ജർമനി മുങ്ങിക്കപ്പലുകൾ ഉപയോഗിച്ച് സഖ്യകക്ഷികളുടെ കപ്പലുകൾക്ക് വൻതോതിൽ നാശനഷ്ടങ്ങൾ വരുത്തി. അതോടുകൂടിയാണ് അന്തർവാഹിനികൾക്ക് നാവികസേനയിൽ സമരതന്ത്രപ്രധാനമായ ഒരു സ്ഥാനം ലഭിച്ചത്. യുദ്ധാവശ്യങ്ങൾക്കുള്ളതും അല്ലാത്തതുമായ ചരക്കുകൾ വഹിച്ചുകൊണ്ടുപോകുന്ന കപ്പലുകൾക്ക് നാശനഷ്ടങ്ങൾ വരുത്തിയും സഖ്യകക്ഷികളുടെ കപ്പൽഗതാഗതം താറുമാറാക്കിയും കടലിൽ ആധിപത്യം സ്ഥാപിക്കുകയായിരുന്നു ജർമനിയുടെ ഉദ്ദേശ്യം. ഇത് പൂർണമായും സാധിക്കാൻ ജർമനിക്കു കഴിഞ്ഞില്ല. രണ്ടാംലോകയുദ്ധകാലത്ത് ജപ്പാന്റെ ബഹുഭൂരിപക്ഷം കപ്പലുകളേയും നശിപ്പിക്കുന്നതിന് അമേരിക്കൻ അന്തർവാഹിനികൾക്ക് കഴിഞ്ഞു.\n3 അണുശക്തി അന്തർവാഹിനികൾ\nആക്രമണേതരമായ ആവശ്യങ്ങൾക്കും അന്തർവാഹിനി ഉപയോഗിക്കാവുന്നതാണ്. ചാരൻമാരേയും അട്ടിമറിക്കാരേയും ശത്രുരാജ്യങ്ങളിൽ ഇറക്കുന്നതിനും, ഭക്ഷണസാധനങ്ങളും ആയുധസാമഗ്രികളും ഒറ്റപ്പെട്ടയിടങ്ങളിൽ എത്തിക്കുന്നതിനും, തുറമുഖങ്ങളും മറ്റും ശത്രുക്കളുടെ ആക്രമണത്തിൽ നിന്നും രക്ഷിക്കുന്നതിനും, മറ്റു കപ്പലുകൾക്ക് അകമ്പടി സേവിക്കുന്നതിനും മുങ്ങിക്കപ്പൽ ഫലപ്രദമായി ഉപയോഗിക്കാവുന്നതാണ്. വളരെ പരിമിതമായ തോതിൽ ആണെങ്കിലും മറ്റു മാർഗങ്ങളൊന്നും ഉപയോഗിക്കാൻ പറ്റാത്തയിടങ്ങളിൽ സൈന്യങ്ങളെ എത്തിക്കുന്നതിനും അന്തർവാഹിനി വളരെ സഹായകമാണ്.\nറഡാറുകളുടെ കണ്ടുപിടിത്തം അന്തർവാഹിനികളുടെ ഉപയോഗത്തിൽ സമൂലമായ പരിവർത്തനം വരുത്തി. രാത്രികാലങ്ങളിൽ ആക്രമണം നടത്തുന്നതിന് റഡാറുകൾ വളരെ സഹായകമാണ്. എന്തെന്നാൽ, റഡാർ ഘടിപ്പിച്ചിട്ടുള്ള വിമാനങ്ങൾക്ക് ജലപ്പരപ്പിലുളള അന്തർവാഹിനികളെ എളുപ്പം കണ്ടുപിടിക്കാം. ഇതിൽനിന്നും രക്ഷനേടുന്നതിന് സ്നോർക്കൽ കുറച്ചൊക്കെ സഹായകമാണെങ്കിലും അതിൽ നിന്നും പുറപ്പെട്ടിരുന്ന ശബ്ദം ശത്രുക്കളെ ക്ഷണിച്ചു വരുത്തുന്ന തരത്തിലുള്ളതായിരുന്നു. ഇതിനെ അതിജീവിക്കുന്നതിനുള്ള പരീക്ഷണങ്ങളെന്ന നിലയ്ക്കാണ് ജർമനി, ജാരണ വസ്തുക്കൾ ഉപയോഗിച്ചുള്ള സംവൃതചക്രയന്ത്ര(closed cycle engines)ങ്ങൾ ഘടിപ്പിച്ച അന്തർവാഹിനികൾ നിർമിച്ചുതുടങ്ങിയത്. ഈ അവസരത്തിൽ പ്രാഥമിക ബാറ്ററി (primary cell) ഉപയോഗിച്ചുകൊണ്ടുള്ള ഊർജ്ജോത്പാദന സംരംഭങ്ങൾ പരീക്ഷണവിധേയമാക്കിയെങ്കിലും ഫലപ്രദമാക്കാൻ കഴിഞ്ഞില്ല. ഈ സന്ദർഭത്തിലാണ് അണുശക്തിയുടെ ഉപയോഗം നിലവിൽവന്നത്.\nടൈഫൂൺ ക്ലാസ് അണുശക്തി അന്തർവാഹിനി\nവളരെ കുറച്ച് ഇന്ധനത്തിൽനിന്നും വളരെ കൂടുതൽ ഊർജ്ജം ജാരണ വസ്തുക്കളുടെ സഹായമില്ലാതെതന്നെ ലഭിക്കും എന്നുള്ളതാണ് അണുശക്തിയുടെ മേൻമ. തൻമൂലം അണുശക്തികൊണ്ടു പ്രവർത്തിക്കുന്ന അന്തർവാഹിനികൾക്ക് വളരെയധികം സമയം അന്തരീക്ഷവായുവുമായി സമ്പർക്കമില്ലാതെ തന്നെ സമുദ്രാന്തർഭാഗത്തു കഴിയാം. അതുകൊണ്ട് ഏറ്റവും കൂടിയ വേഗം കിട്ടത്തക്കവിധത്തിൽ അതു രൂപകല്പന ചെയ്യുന്നതിനും സാധിക്കും. മാത്രമല്ല, വലിപ്പവും വർധിപ്പിക്കാം. ഈ പ്രത്യേകതകൾ കണക്കിലെടുത്തുകൊണ്ടാണ് അവയിൽ ആയുധസജ്ജീകരണം നടത്തിയിരിക്കുന്നത്. മറ്റൊരു പ്രത്യേകത അവയുടെ സമുദ്രാന്ത്രർഭാഗത്തെ നില എവിടെ വേണമെങ്കിലും ആകാമെന്നതിനാൽ ശത്രുക്കൾക്ക് അവയെ കണ്ടുപിടിക്കുക ക്ഷിപ്രസാധ്യമല്ലന്നതാണ്.\nഅണുശക്തികൊണ്ടോടുന്ന അന്തർവാഹിനികളെ കാലാവസ്ഥയും മറ്റും ബാധിക്കുകയില്ലെങ്കിലും ഇവയ്ക്കും ചില പരിമിതികൾ ഉണ്ട്. വലിയ ആഴത്തിൽ മുങ്ങിക്കിടക്കുമ്പോൾ, ഉപരിതലത്തിനോടടുത്തു മാത്രമുപയോഗിക്കാൻ കഴിയുന്ന പെരിസ്ക്കോപ്പ്, റഡാർ, റേഡിയൊ മുതലായവ പ്രയോജനപ്പെടുത്താൻ കഴിയുന്നതല്ല. അതിനാൽ ഗതാഗതം നടത്തുന്നതിനും ശത്രുക്കളെ ആക്രമിക്കുന്നതിനും ആക്രമത്തിൽനിന്നും രക്ഷ നേടുന്നതിനും മററും പൂർണമായും ജലാന്തർഭാഗത്തെ ശബ്ദങ്ങളെ ആശ്രയിക്കേണ്ടിയിരിക്കുന്നു. അതിനുവേണ്ടി അവയിൽ ശക്തിയേറിയ സോണാർ ഉപകരണങ്ങൾ സജ്ജീകരിക്കേണ്ടതാവശ്യമാണ്. ജലാന്തർഭാഗത്തുള്ള ശബ്ദങ്ങളെ ശ്രവിച്ച് തിരിച്ചറിയുന്നതിനായി കപ്പലുകൾക്ക് പലപ്പോഴും വിവിധ ആഴങ്ങളിൽ സഞ്ചരിക്കേണ്ടതായി വരുന്നു. നശീകരണ മുങ്ങിക്കപ്പലുകൾക്ക് വളരെ ദൂരത്തിൽവച്ചുതന്നെ ഇതര അന്തർവാഹിനികളെ തിരിച്ചറിയാൻ സാധിക്കുന്നതാണ്.\nഅന്തർവാഹിനികളിൽ സജ്ജീകരിച്ചിട്ടുള്ള ആയുധങ്ങളിൽ ഏറ്റവും പ്രധാനപ്പെട്ടത് ടോർപിഡൊ ആണ്. ഇന്നത്തെ അന്തർവാഹിനികളിലെല്ലാം സ്വയം ലക്ഷ്യപ്രാപ്തിയുള്ള ടോർപിഡോകളാണ് ഘടിപ്പിക്കാറുള്ളത്.\n1971 ലെ ഇന്ത്യ-പാക്ക് യുദ്ധത്തിൽ തകർന്ന പക്ക് അന്തർവാഹിനി\nഅന്തർവാഹിനികളെ അവയുടെ നിർമ്മാണോദ്ദേശ്യത്തെ ആസ്പദമാക്കി പലതായി തിരിച്ചിട്ടുണ്ട്. അവയിൽ, റഡാർ പിക്കറ്റ് ക്ലാസ് നിരീക്ഷണങ്ങൾക്കും മറ്റുമായി ഉപയോഗിക്കുന്നു. 1971 ഡിസംബറിലെ ഇന്ത്യ-പാക് യുദ്ധത്തിൽ നശിക്കപ്പെട്ട പാകിസ്താന്റെ ഖാസി അന്തർവാഹിനി- ജലനിരപ്പിനു മുകളിൽ ഏറ്റവും കൂടുതൽ ആയുധം സജ്ജീകരിച്ചിട്ടുള്ളത് ഇടത്തരം മിസൈലുകൾ ഉള്ളവയിലാണ്. ഇവ മിക്കവാറും അണുശക്തികൊണ്ട് പ്രവർത്തിക്കുന്നു. ബ്രിട്ടൻ നിർമിച്ച ഒരു മാതൃകയിൽ, 2,760 കി.മീ. സഞ്ചരിക്കാൻ കഴിയുന്ന 16 മിസൈലുകൾ ആണുള്ളത്. അണുശക്തികൊണ്ടോടുന്നവയ്ക്ക് സമുദ്രത്തിൽ ഏതു തട്ടിലും സഞ്ചരിക്കാമെന്നതിനാൽ ഏതു ലക്ഷ്യത്തിലേക്കും മിസൈലുകൾ വിക്ഷേപിക്കാകുന്നതാണ്. മാത്രമല്ല മുങ്ങിക്കപ്പലുകൾക്ക് മിസൈലുകൾ വിക്ഷേപിക്കുന്നതിന് ജലപ്പരപ്പിൽ വരേണ്ടതുമില്ല. കൂടാതെ അവയ്ക്ക് അണുവായുധങ്ങൾ വഹിക്കുന്നതിനും കഴിവുണ്ട്. സമുദ്രാന്തർഭാഗത്തുനിന്നും മിസൈൽ വിക്ഷേപിക്കുന്നതിനുള്ള ഏറ്റവും വലിയ സൌകര്യം അവ എവിടെനിന്നു വിക്ഷേപിക്കുന്നുവെന്ന് ശത്രുക്കൾക്കു കണ്ടുപിടിക്കാൻ സാധിക്കില്ല എന്നുള്ളതാണ്.\nഅണുശക്തികൊണ്ടോടുന്ന അന്തർവാഹിനികളുടെ ആവിർഭാവം നാവിക യുദ്ധതന്ത്രത്തെ വളരെയധികം സങ്കീർണമാക്കിയിട്ടുണ്ട്. യുദ്ധത്തിൽ അവയ്ക്ക് എത്രകണ്ട് ഫലപ്രദമായി പ്രവർത്തിക്കാമെന്നത് ഇനിയും തെളിയിക്കേണ്ടിയിരിക്കുകയാണ്. ശീതയുദ്ധക്കാലത്ത് യു.എസ്സിന്റേയും സോവിയറ്റ് യൂണിയന്റേയും അന്തർവാഹിനിപ്പടകൾ നിരന്തരമായി പരസ്പരം മത്സരിച്ചിരുന്നു. 1971 ലെ ഇന്തോ-പാക് യുദ്ധത്തിൽ പി.എൻ.എസ്., ഖാസി(PNS ghazi)യ്ക്ക് സംഭവിച്ച അപകടം ദക്ഷിണേഷ്യൻ പ്രദേശത്തെ ഒരു അന്തർവാഹിനി ദുരന്തമാണ്. 1982-ലെ ഫാൽക്ലൻഡ്സ് യുദ്ധത്തിൽ ബ്രിട്ടിഷ് നാവികസേന ആർജന്റീനൻ നാവികസേനയ്ക്കെതിരായി ആണവ അന്തർവാഹിനികൾ വിന്യസിക്കുകയുണ്ടായി.\n Images for Submarine warfare.\n Images for missile\nകടപ്പാട്: കേരള സർക്കാർ ഗ്നൂ സ്വതന്ത്ര പ്രസിദ്ധീകരണാനുമതി പ്രകാരം ഓൺലൈനിൽ പ്രസിദ്ധീകരിച്ച മലയാളം സർ‌വ്വവിജ്ഞാനകോശത്തിലെ അന്തർവാഹിനി യുദ്ധമുറ എന്ന ലേഖനത്തിന്റെ ഉള്ളടക്കം ഈ ലേഖനത്തിൽ ഉപയോഗിക്കുന്നുണ്ട്. വിക്കിപീഡിയയിലേക്ക് പകർത്തിയതിന് ശേഷം പ്രസ്തുത ഉള്ളടക്കത്തിന് സാരമായ മാറ്റങ്ങൾ വന്നിട്ടുണ്ടാകാം.\n"https://ml.wikipedia.org/w/index.php?title=അന്തർവാഹിനിയുദ്ധമുറ&oldid=2280089" എന്ന താളിൽനിന്ന് ശേഖരിച്ചത്


ഗ്ലോബ് പ്രോഗ്രാമിൽ അംഗത്വം ; വലിയ നേട്ടത്തിന്റെ ആഹ്ളാദത്തിൽ ലക്ഷ്മി\nHomePOONJARഗ്ലോബ് പ്രോഗ്രാമിൽ അംഗത്വം ; വലിയ നേട്ടത്തിന്റെ ആഹ്ളാദത്തിൽ ലക്ഷ്മി\nനാസയുടെ സഹകരണത്തോടെ സംഘടിപ്പിക്കുന്ന അന്താരാഷ്ട്ര വിദ്യാഭ്യാസ പരിപാടിയായ ഗ്ലോബ് പ്രോഗ്രാമില് ഇടം നേടിയതിന്റെ ആഹ്ലാദത്തിലാണ് പൂഞ്ഞാര് കുന്നോന്നി സ്വദേശിനിയായ ലക്ഷ്മി വി നായര്. 112 രാജ്യങ്ങളില് നിന്നും തെരഞ്ഞെടുക്കപ്പെട്ട 12 വിദ്യാര്‍ത്ഥികളില്, ഏഷ്യ പസഫിക് റീജിയണില് നിന്നും ഇടം നേടിയത് ലക്ഷ്മി മാത്രമാണ്. പൂഞ്ഞാര് എസ്എംവി സ്‌കൂള് 9-ാം ക്ലാസ് വിദ്യാര്‍ത്ഥിനിയാണ് ലക്ഷ്മി.\nപൂഞ്ഞാര് എസ്എംവി സ്‌കൂളിലെ അധ്യാപകനായ പ്യാരിലാലിന്റെ നിര്‍ദേശപ്രകാരമാണ് ലക്ഷ്മി ഗ്ലോബ് പ്രോഗ്രാമിലേയ്ക്ക് അപേക്ഷിച്ചത്. ഫലം വന്നപ്പോള് ഞെട്ടി. എഷ്യപസഫിക് മേഖലയില് നിന്നും തെരഞ്ഞെടുക്കപ്പെട്ട ഏകവിദ്യാര്‍ത്ഥി ലക്ഷ്മി മാത്രം. ഏറ്റവും പ്രായം കുറഞ്ഞ2പേരില് ഒരാള്. വെല്‍കം കിറ്റായി ഗ്ലോബ് ടീഷര്‍ട്ടും മെഡലും ഒപ്പം വീഡിയോ ചിത്രീകരണത്തിനായി മൈക്കും പാഴ്‌സലായി എത്തി. ഗ്ലോബ് ടീം നര്‍ദേശിക്കുന്ന പ്രകൃതിവിഷയങ്ങളില് വീഡിയോ തയാറാക്കി നല്കുകയാണ് അംഗങ്ങള് ചെയ്യേണ്ടത്.\nലോക്ഡൗണ് കാലയളവില് എത്തിയ നേട്ടം അധികമാരും അറിഞ്ഞിട്ടില്ല എന്നതാണ് വാസ്തവം. സമൂഹമാധ്യമങ്ങളിലൂടെ വിവരമറിഞ്ഞ് എംപിയും ജനപ്രതിനിധികളും അഭിനന്ദനവുമായെത്തി. കോവിഡ് ലോക്ഡൗണ് ഒഴിവായ ശേഷം വലിയതോതിലുള്ള സ്വീകരണം നല്കാനാണ് പഞ്ചായത്തും ലക്ഷ്യമിടുന്നത്.\nപാലായില് സ്വകാര്യ ആയുര്‍വേദ സ്ഥാപനത്തില് ജീവനക്കാരനായ അച്ഛന് വിജയകുമാറും അമ്മ ശ്രീജയ്ക്കുമൊപ്പം 5-ാം ക്ലാസുകാരി സഹോദരി നന്ദനയും എല്ലാ പിന്തുണയുമായി ഒപ്പമുണ്ട്. പരിമിതമായ ജീവിത സാഹചര്യങ്ങള്‍ക്കിടയിലും ഈ വലിയ നേട്ടംസ്വന്തമായതിന്റെ ആവേശത്തിലാണ് ലക്ഷ്മി.


തിരുവനന്തപുരം : ചെറിയാന് ഫിലിപ്പിനെ ഖാദി ബോര്‍ഡ് വൈസ് ചെയര്‍മാന് സ്ഥാനത്തേക്ക് നിയമിച്ച ഉത്തരവ് സര്‍ക്കാര് റദ്ദാക്കി. പുസ്തക രചനയുടെ തിരക്കിലാണെന്നും അതിനാല് പദവി വേണ്ടെന്നും ചെറിയാന് ഫിലിപ്പ് നേരത്തെ ഫേസ് ബുക്ക് പോസ്റ്റില് അറിയിച്ചിരുന്നു. ഖാദി വില്‍പനയും ചരിത്ര രചനയും ഒരുമിച്ച് നടത്താന് പ്രയാസമാണെന്നാണ് ചെറിയാന് ഫിലിപ്പ് കാരണമായി പറഞ്ഞിരുന്നത്.\nദുരന്തനിവാരണ പ്രവര്‍ത്തനങ്ങളില് സര്‍ക്കാര് വേണ്ടത്ര ശ്രദ്ധിക്കുന്നില്ലെന്ന വിമര്‍ശനം ചെറിയാന് ഫിലിപ്പ് ഇന്നലെ ഫേസ് ബുക്കില് കുറിച്ചിരുന്നു.\nഎഫ് ബി കുറിപ്പിലേക്ക്:\nകാലാവസ്ഥാ വ്യതിയാനം, പരിസ്ഥിതി ആഘാതം എന്നിവ മൂലം കേരളത്തില് എപ്പോള് വേണമെങ്കിലും പ്രളയവും വരള്‍ച്ചയും പ്രതീക്ഷിക്കാം. ഭൂമിയില് മഴവെള്ളം കെട്ടിക്കിടക്കാന് ഇടമുണ്ടായാല് മാത്രമേ പ്രളയത്തേയും വരള്‍ച്ചയേയും പ്രതിരോധിക്കാനാവൂ. രണ്ടിനേയും നേരിടാന് ദീര്‍ഘകാല പദ്ധതികള് സര്‍ക്കാര് ആവിഷ്‌ക്കരിക്കണം. വെള്ളം കെട്ടിക്കിടക്കാന് ചതുപ്പുനിലങ്ങളോ വയലുകളോ ഇല്ലെങ്കില് മഴവെള്ളം കരഭൂമിയിലേക്ക് പ്രവേശിക്കും. നദികളില് മണ്ണ് നിറഞ്ഞ് ആഴമില്ലാതായതോടെയാണ് കരകവിഞ്ഞ് ഒഴുകാന് തുടങ്ങിയത്. മഴവെള്ളം ഭൂഗര്‍ഭത്തിലേക്ക് കിനിഞ്ഞിറങ്ങിയാല് മാത്രമേ കിണറുകളിലെയും കുളങ്ങളിലേയും വെള്ളം വറ്റാതിരിക്കൂ. ഭൂഗര്‍ഭ ജലമില്ലെങ്കില് ജലക്ഷാമം രൂക്ഷമാകും. സ്ഥല- ജല മാനേജ്‌മെന്റിലൂടെ മാത്രമേ രണ്ടു വിപത്തുകളെയും നേരിടാനാവൂ.\nഭരണാധികാരികള് ദുരന്തനിവാരണത്തിന് വേണ്ടത്ര ശ്രദ്ധിക്കാതെ ദുരന്തം വന്നതിനു ശേഷം ദുരിതാശ്വാസ ക്യാമ്ബില് കണ്ണീര് പൊഴിക്കുകയും വിലാപകാവ്യം രചിക്കുകയും ചെയ്യുന്നത് ജനവഞ്ചനയാണ്. 2018,19 എന്നീ വര്‍ഷങ്ങളിലെ പ്രളയത്തില് നിന്നും ഒട്ടേറെ പാഠങ്ങള് നാം പഠിച്ചതാണ്. നെതര്‍ലണ്ട് മാതൃകയെക്കുറിച്ച് അവിടെ പോയി പഠിച്ചു. തുടര് നടപടിയെക്കുറിച്ച് ഇപ്പോഴും ആര്‍ക്കുമറിയില്ല. അറബിക്കടലിലെ ന്യൂനമര്‍ദ്ദം കുറയുകയും മഴ ശമിക്കുകയും ചെയ്യാതിരുന്നെങ്കില് പെരുമഴയോടൊപ്പം എല്ലാ ഡാമുകളും തുറന്നു വിടുന്ന സാഹചര്യത്തില് കേരളത്തിലെ പല ജില്ലകളും വെള്ളത്തിനടിയില് ആകുമായിരുന്നു. മഹാഭാഗ്യം എന്നു പറഞ്ഞാല് മതി. പശ്ചിമഘട്ട നിരയിലെ മനുഷ്യന്റെ ബലാല്‍ക്കാരവും ചൂഷണവും അവസാനിപ്പിച്ചില്ലെങ്കില് മഴയോടൊപ്പം ഉരുള്‍പൊട്ടലും ഒരു സ്ഥിരം പ്രതിഭാസമായി തീരും. പ്രകൃതിയെയും പരിസ്ഥിതിയേയും കൊല്ലുന്നവര് മനുഷ്യക്കുരുതിക്കും വഴി തുറക്കുന്നു.


ഡെങ്കിപ്പനി എച്ച് വണ് എന് വണ് പടരുന്നു ; മുന്നറിയിപ്പുമായി ജില്ലാ മെഡിക്കല് ഓഫീസര് | Muhimmath\nHome » Kasaragod , Popular » ഡെങ്കിപ്പനി എച്ച് വണ് എന് വണ് പടരുന്നു ; മുന്നറിയിപ്പുമായി ജില്ലാ മെഡിക്കല് ഓഫീസര്\nഡെങ്കിപ്പനി എച്ച് വണ് എന് വണ് പടരുന്നു ; മുന്നറിയിപ്പുമായി ജില്ലാ മെഡിക്കല് ഓഫീസര്\nWritten By Muhimmath News on Saturday, 10 June 2017 | 12:37\nകാസര്‍കോട് : എച്ച് വണ് എന് വണ് വായുവിലൂടെ പകരുന്ന ഒരു വൈറസ് രോഗമാണ്. രോഗികള് തുമ്മുമ്പോഴും ചുമക്കുമ്പോഴും രോഗാണുക്കള് ഒരാളില് നിന്നും മറ്റൊരാളിലേക്ക് പകരുന്നു. രോഗ പ്രതിരോധശേഷി കുറവുളളവര്‍ക്ക് വേഗത്തില് രോഗം പിടിപെടാനും മൂര്‍ഛിക്കാനുളള സാധ്യതയേറുന്നു. രോഗപ്രതിരോധത്തിനായി ജനങ്ങള് മുന്‍കരുതല് സ്വീകരിക്കണമെന്ന് ജില്ലാ മെഡിക്കല് ഓഫീസര് അറിയിച്ചു.\nപുറത്ത് പോയതിന് ശേഷം കൈകള് സോപ്പിട്ട് കഴുകുക. തുമ്മുമ്പോഴും ചുമക്കുമ്പോഴും നിര്‍ബന്ധമായും തൂവാല കൊണ്ട് വായും മുഖവും മൂടേണ്ടതാണ്. ഇത് കുട്ടകള് മുതലുളളവര് ആരോഗ്യശീലമാക്കണം. പനി, ചുമ തുടങ്ങിയ അസുഖമുളളവര് ജോലിക്കോ സ്‌കൂളിലോ പോകാതെ വിശ്രമിക്കുന്നതു വഴി രോഗം കുറയുകയും മറ്റുളളവരിലേക്ക് പകരാതിരിക്കുകയും ചെയ്യും. പനി വന്നാല് സ്വയം ചികിത്സിക്കരുത്. ഗര്‍ഭിണികള് പ്രത്യേകം ശ്രദ്ധിക്കേണ്ടതാണ്. അടുത്തുളള ആശുപത്രിയില് ചികിത്സയ്ക്കായി പോകണം.\nജില്ലയിലെ വിവിധ ഭാഗങ്ങളില് ഡെങ്കിപ്പനി കേസുകള് റിപ്പോര്‍ട്ട് ചെയ്യുന്നതില് രോഗപ്രതിരോധപ്രവര്‍ത്തനങ്ങള് ശക്തമാക്കി. ഈഡിസ് വിഭാഗത്തില്‍പെടുന്ന കൊതുകുകളാണ് ഡെങ്കിപ്പനി എന്ന വൈറസ് രോഗം പരത്തുന്നത്. ഒരിക്കല് ഡെങ്കിപ്പനി വന്നവര്‍ക്ക് വീണ്ടും രോഗം വന്നാല് മാരകമായിരിക്കും. ജനങ്ങള് പ്രതിരോധ പ്രവര്‍ത്തനങ്ങള് നടത്തി ഡെങ്കിപ്പനി പരാതിരിക്കുന്നതില് ശ്രദ്ധിക്കണമെന്ന് ജില്ലാ മെഡിക്കല് ഓഫീസര് (ആരോഗ്യം) അറിയിച്ചു.\nവീടിനു ചുറ്റും പൊട്ടിയ പ്ലാസ്റ്റിക് പാത്രങ്ങള്, ചിരട്ട, മറ്റ് ഉപയോഗ ശൂന്യമായ വസ്തുക്കള് എന്നിവ വലിച്ചെറിയരുത്. ടെറസ്സിലും സണ്‍ഷെയ്ഡിലും വെളളം കെട്ടിനില്‍ക്കാന് അനുവദിക്കരുത്. ഫ്‌ലവര്‍വേയ്‌സ്, റഫ്രിജറേറ്ററിനു പിറകിലുളള ട്രേ എന്നിവയിലെ വെളളം ആഴ്ചയിലൊരിക്കല് പൂര്‍ണ്ണമായും നീക്കം ചെയ്യണം.\nവാട്ടര് ടാങ്കുകള് അടച്ചു സൂക്ഷിക്കുകയോ കൊതുകു വല കൊണ്ട് മൂടുകയോ ചെയ്യുക. ഉപയോഗിക്കാത്ത ഉരല്, ആട്ടുകല്ല് എന്നിവ കമഴ്ത്തി വെക്കുക. ഉപയോഗിക്കാത്ത ടയറുകളില് വെളളം കെട്ടി നില്‍ക്കാത്ത വിധത്തില് മണ്ണ് നിറക്കുകയോ സുഷിരങ്ങള് ഉണ്ടാക്കുകയോ ചെയ്യുക. പാചകത്തിനും മറ്റുമായി വെളളം ശേഖരിച്ചു വെച്ചിരിക്കുന്ന പാത്രങ്ങള് കൊതുക് കടക്കാത്ത രീതിയില് നന്നായി അടച്ചുവെക്കണം. ആഴ്ചയിലൊരിക്കല് പാത്രങ്ങളിലെ വെളളം ഒഴിവാക്കി നന്നായി കഴുകിയതിന് ശേഷം മാത്രം വീണ്ടും ഉപയോഗിക്കുക.\nറബ്ബര് തോട്ടങ്ങളിലെ ചിരട്ടകള്, കമുകിന് തോട്ടങ്ങളിലെ പാളകള് എന്നിവയില് വെളളം കെട്ടി നിന്ന് കൊതുക് വളരാനുളള സാഹചര്യം ഉണ്ടാകരുത്. തോട്ടങ്ങളിലും മറ്റും കൊതുകു വളരാനുളള സാഹചര്യം ഒഴിവാക്കാത്തവര്‍ക്കെതിരെ പൊതുജനാരോഗ്യ നിയമം അനുസരിച്ച് നടപടി സ്വീകരിക്കുന്നതാണ്. പനി വന്നാല് സ്വയം ചികിത്സ നടത്തരുത്. അടുത്തുളള ആശുപത്രിയില് ചികിത്സയ്ക്കായി സമീപിക്കുക.


വര്‍ക്കേഴ്സ് ഫോറം: ഓഹരിവിപണിയിലെ പ്രതിസന്ധി\nഅമേരിക്കയിലെ സാമ്പത്തികക്കുഴപ്പം പൊട്ടിപ്പുറപ്പെട്ടത് പണയ-ബോണ്ട് വിപണിയിലും ബാങ്കിങ് മേഖലയിലുമായിരുന്നു. ബാങ്കുകളെ രക്ഷപ്പെടുത്താന് ഒരു ലക്ഷം കോടി ഡോളറാണ് അമേരിക്ക മൊത്തം ചെലവാക്കാന് ഉദ്ദേശിക്കുന്നത്. എന്നാല്, ഇതുവരെ ഉദ്ദിഷ്ടഫലം കാണാനായിട്ടില്ല. ധനകുഴപ്പം ഒരു മാസം പിന്നിടുമ്പോള് ഉണ്ടായ പുതിയ സംഭവവികാസം തകര്‍ച്ച ഓഹരി വിപണിയിലേക്കും വ്യാപിച്ചിരിക്കുന്നു എന്നതാണ്.\nപുതിയ വ്യവസായസംരംഭം ആരംഭിക്കുന്നതിനോ നിലവിലുള്ളത് വികസിപ്പിക്കുന്നതിനോ വേണ്ടി മൂലധനം സ്വരൂപിക്കുവാന് വ്യവസായസംരംഭകര് കമ്പനികളുടെ ഓഹരികള് ഇറക്കുന്നു. ഇത്തരത്തില്‍ല് ഓഹരികള് ആദ്യമായി ഇറക്കുന്ന പ്രവര്‍ത്തനത്തെയാണ് “പ്രാഥമിക ഓഹരിവിപണി’ എന്നു പറയുന്നത്. ഇപ്രകാരം ഓഹരിവാങ്ങിയ ഒരാള്‍ക്ക് അയാളുടെ ഓഹരി വില്‍ക്കണമെങ്കില്‍ല് സ്റ്റോക്ക് എക്സ്ചേഞ്ചിനെ സമീപിച്ചേ പറ്റൂ. ഇപ്രകാരം ഓഹരികള് കൈമാറ്റംചെയ്യുന്ന സ്റ്റോക്ക് എക്സ്ചേഞ്ചുകള് ‘ദ്വിതീയവിപണി’ എന്നാണ് അറിയപ്പെടുന്നത്. സ്റ്റോക്ക് എക്സ്ചേഞ്ചില് നേരിട്ട് സ്റ്റോക്ക് വില്‍ക്കാനോ വാങ്ങാനോ ഒരു കമ്പനിക്കോ വ്യക്തിക്കോ കഴിയുകയില്ല. പ്രത്യേക ലൈസന്‍സുള്ള ബ്രോക്കര്‍മാരിലൂടെയേ വ്യാപാരം നടത്താനാവൂ. ബ്രോക്കര്‍മാരാണ് ഓഹരി വാങ്ങുന്നതും വില്‍ക്കുന്നതും. ഇതിന് ബ്രോക്കര്‍മാര്‍ക്ക് പ്രതിഫലമായി കമീഷന് ആവശ്യക്കാര് നല്‍കുകയും വേണം.\nഷെയര് വാങ്ങുന്നതുകൊണ്ട് ഷെയറുടമസ്ഥന് പലനേട്ടങ്ങള് ഉണ്ടാകാം. അതില് ഏറ്റവും പ്രധാനം വര്‍ഷംതോറും ലഭിക്കുന്ന ലാഭവിഹിതം അല്ലെങ്കില് ഡിവിഡന്റാണ്. ഓഹരിയുടെ മുഖവിലയുടെ ശതമാനമായിട്ടാണ് ഡിവിഡന്റ് പ്രഖ്യാപിക്കപ്പെടുക. ഒരാള്‍ക്ക് 10 രൂപ മുഖവിലയുള്ള 10 ഓഹരി ഉണ്ടെന്നു കരുതുക. 10 ശതമാനമാണ് ഡിവിഡന്റെങ്കില് അയാള്‍ക്ക് 10 രൂപ ലാഭവിഹിതമായി ലഭിക്കും. കൂടുതല്‍ല് ലാഭകരമായി പ്രവര്‍ത്തിക്കുന്ന കമ്പനികള് 30 ഉം 50 ഉം ശതമാനം ഡിവിഡന്റ് കൊടുക്കാറുണ്ട്.\nഇത്തരം കമ്പനികളുടെ ഓഹരികള്‍ക്ക് ഡിമാന്റ് വളരെ കൂടുതലായിരിക്കും. കാരണം ബാങ്കിലെ പലിശനിരക്കിനേക്കാള് എത്രയോ ഉയര്‍ന്ന നിരക്കിലാണ് ഈ കമ്പനി ഡിവിഡന്റ് നല്‍കുന്നത്. ബാങ്കില്‍പണം ഡിപ്പോസിറ്റു ചെയ്യുന്നതിനേക്കാള് ലാഭകരം കമ്പനിയുടെ ഷെയര് വാങ്ങുകയാണെന്നു വരുന്നു. ആവശ്യക്കാരുടെഎണ്ണം കൂടുമ്പോള് മറ്റെല്ലാ ചരക്കുകള്‍ക്കുമെന്നപോലെ ഷെയറിന്റെ വിലയും വര്‍ധിക്കുന്നു. മുഖവില 10 രൂപയായിരിക്കുന്ന ഓഹരിക്ക് പലമടങ്ങ് വിലയ്ക്ക് വാങ്ങാന് ആളുകള് തയ്യാറാകുന്നു.\nഡിവിഡന്റ് കൂടാതെ ഓഹരി ഉടമസ്ഥനുള്ള മറ്റൊരു അവകാശം ബോണസ് ഓഹരികള്‍ക്കുള്ള അര്‍ഹതയാണ്. ഇടയ്ക്കിടക്ക് റിസര്‍വ് ഫിനാന്‍സിന്റെ ഒരു ഭാഗം ഓഹരി മൂലധനമാക്കി മാറ്റി നിലവിലുള്ള ഓഹരിയുടമകള്‍ക്കിടയില്‍ല് വിതരണംചെയ്യാറുണ്ട്. ഇങ്ങനെ വിതരണംചെയ്യുന്ന ഓഹരികളെയാണ് ബോണസ് ഓഹരികള് എന്ന് പറയുന്നത്. ഒരു ഓഹരിക്ക് ഒരു ബോണസ് ഷെയര് എന്നതാണ് തോതെങ്കില്‍ല് മുമ്പ് ഉദാഹരിച്ച ഷെയറുടമസ്ഥന്റെ ഓഹരികള് 10ല് നിന്ന് 20 ആയി ഉയരും. കൂടുതലായി ഒന്നും മുടക്കാതെതന്നെ അയാളുടെ മൂലധന നിക്ഷേപം 100ല് നിന്ന് 200 രൂപയായി വര്‍ധിക്കുന്നു.\nഇതുകൂടാതെ കമ്പനി വികസനത്തിനായി പുതിയ ഓഹരി വിപണിയിലിറക്കുമ്പോള് നിലവിലുള്ള ഓഹരി ഉടമസ്ഥര്‍ക്ക് പ്രത്യേക പരിഗണനയുണ്ട്. പുതിയ ഓഹരികളില് ഒരു ഭാഗം ഇവര്‍ക്കായി റിസര്‍വ് ചെയ്യപ്പെട്ടിരിക്കും. ഇവയ്ക്ക് റൈറ്റ് ഓഹരികള് എന്നു പറയുന്നു.\nവളരെ മികച്ച കമ്പനികളുടെ ഓഹരിയുടമസ്ഥരുടെ മൂലധനം ഇപ്രകാരം വേഗത്തില് പെരുകുന്നതിനുള്ള സാധ്യത വളരെയുണ്ട്. ഈ പ്രത്യേകതയും കമ്പനികളുടെ ഓഹരിയുടെ ഡിമാന്‍ഡിനെയും വിലയെയും സ്വാധീനിക്കും. എന്നാല്, നിശ്ചിതദിവസം ഷെയര് ട്രാന്‍സ്‌ഫര് ബുക്കില് ഓഹരി ആരുടെ പേരിലാണോ അയാള്‍ക്കായിരിക്കും ഡിവിഡന്റിനായാലും ബോണസ് ഓഹരികള്‍ക്കായാലും റൈറ്റ് ഇഷ്യൂവിനായാലും അവകാശം. ഇവ സംബന്ധിച്ച് പ്രഖ്യാപനങ്ങള് ഉണ്ടാകുമെന്ന് ഊഹിക്കാന് കഴിയുന്നവര് ആ കമ്പനിയുടെ ഓഹരികള് നേരത്തെതന്നെ വാങ്ങിച്ചുകൂട്ടുന്നു. കാരണം പ്രഖ്യാപനം വന്നുകഴിഞ്ഞാല് ഓഹരിയുടെ വില ഉയരും. ആ സമയത്ത് ഈ ഓഹരികള് മറിച്ചുവിറ്റാല് നല്ലലാഭം‘ലഭിക്കും. ഊഹം പിഴച്ചുപോയി പ്രതീക്ഷിച്ച പ്രഖ്യാപനങ്ങള് ഉണ്ടായില്ലെന്നിരിക്കട്ടെ. മേടിച്ച ഓഹരികള് ചിലപ്പോള് നഷ്ടത്തിനുപോലും വില്‍ക്കേണ്ടിവരും.\nശ്രദ്ധിക്കേണ്ട ഒരു പ്രവണത ഇതാണ് ; വിലകൂടുമെന്ന് പ്രതീക്ഷിച്ചുകൊണ്ട് ഊഹക്കച്ചവടക്കാരന് ഓഹരി വാങ്ങുന്നതു തന്നെ ഓഹരിവില ഉയരുന്നതിനുള്ള സമ്മര്‍ദം സൃഷ്ടിക്കുന്നു. ഊഹക്കച്ചവടക്കാരന് ഓഹരി കൈയൊഴിയാന് ശ്രമിക്കുന്നതാകട്ടെ, ഓഹരിവില ഇടിയുന്നതിനുമുള്ള സമ്മര്‍ദം സൃഷ്ടിക്കുന്നു. ഇവയോടെല്ലാം ഒപ്പം ഊഹാപോഹങ്ങളും പരക്കും. ഇത് വിലകളുടെ ചാഞ്ചാട്ടങ്ങളെ കൂടുതല് രൂക്ഷമാക്കും. ഓഹരി വാങ്ങുന്നതിനോ വില്‍ക്കുന്നതിനോ റെഡിക്യാഷ് ബ്രോക്കര്‍മാര്‍ക്ക് ആവശ്യമില്ല. രണ്ടാഴ്ചയിലൊരിക്കലേ കണക്കു തീര്‍ക്കേണ്ടതുള്ളൂ. ഇതിനെ സെറ്റില്‍മെന്റ് എന്നു പറയുന്നു. രണ്ടു സെറ്റില്‍മെന്റുകള്‍ക്കിടയില് പണമൊന്നും മുടക്കാതെതന്നെ ഓഹരി വില്‍ക്കുകയും വാങ്ങുകയുമാകാം. ഈ സ്ഥിതിയും ഊഹക്കച്ചവടത്തെ സുഗമമാക്കുന്നു.\nമുകളില് വിവരിച്ചത് സാധാരണഗതിയിലുള്ള ഓഹരി വ്യാപാരമാണ്. എന്നാല്, ഇപ്പോള് അവധിവ്യാപാരം പ്രാമുഖ്യം നേടിയിരിക്കുന്നു. ഭാവിയില് നിശ്ചിതദിവസം ഏതെങ്കിലും കമ്പനിയുടെ നിശ്ചിത എണ്ണം ഓഹരി നിശ്ചിതവിലയ്ക്ക് നല്‍കാമെന്ന് എ എന്ന ബ്രോക്കര് മറ്റൊരു ബ്രോക്കറായ ബിയുമായി കരാറുണ്ടാക്കുന്നു. ഭാവി വിലയെക്കുറിച്ചുള്ള എ യുടെ ഊഹം ഫലവത്തായാല് ലാഭം നേടാം. മറിച്ചായാല് നഷ്ടവും. ഈ നഷ്ടത്തിന്റെ സാധ്യത കുറയ്ക്കാന് പോംവഴി കണ്ടുപിടിച്ചിട്ടുണ്ട്. എ ബ്രോക്കര് നിശ്ചിതദിവസം ബി ബ്രോക്കറോട് കരാറുണ്ടാക്കിയതിനേക്കാള് കുറഞ്ഞ വിലയ്ക്ക് ഓഹരി ലഭ്യമാക്കുന്നതിന് സി ബ്രോക്കറുമായി കരാറുണ്ടാക്കുന്നു. സി ബ്രോക്കര് ഇതുപോലെതന്നെ ഡി ബ്രോക്കറുമായി കരാറുണ്ടാക്കാം. അങ്ങനെയുള്ള കരാറുകളുടെ ശൃംഖല നീണ്ടുപോകും. അവധിവ്യാപാരം ഊഹകച്ചവടത്തെ ശക്തിപ്പെടുത്തുന്നു. ഓഹരിയുടെ വില കൃത്രിമമായി ഉയരുന്നതിന് ഇടവരുത്തുന്നു.\nകാര്യങ്ങള് പോയി പോയി ഇപ്പോള് യഥാര്‍ഥ ഓഹരി വാങ്ങുകയും വില്‍ക്കുകയും ചെയ്യണമെന്നുപോലുമില്ല. യഥാര്‍ഥ ഓഹരിയോ കടപ്പത്രമോ ചരക്കോ വില്‍ക്കുകയും വാങ്ങുകയും ചെയ്യാതെ അവയുടെ വിലസൂചിക പോലുള്ള ‘ഡെറിവേറ്റീവ്സിന്റെ അടിസ്ഥാനത്തില് ഊഹക്കച്ചവടം നടത്തുന്നതും ഇന്ന് സര്‍വസാധാരണമാണ്. ഇതോടെ സ്റ്റോക്ക് എക്സ്ചേഞ്ചിലെ ഇടപാടുകള് ശുദ്ധ വാതുവയ്പായി മാറുകയാണ്. ഉദാഹരണത്തിന് സെന്‍സെക്സ് സൂചിക 15,000 കടന്നാല് ഓഹരി നിശ്ചിതവിലയ്ക്ക് ലഭ്യമാക്കുമെന്ന് കരാറുകള് ഉണ്ടാക്കാം. ഓഹരികള് കൈമാറുകയും മറ്റും വേണ്ട. വാതുവയ്പില് വിജയിച്ചാല് ലാഭം കണക്കാക്കി കരാറില് ഏര്‍പ്പെട്ട മറ്റേയാള് പണം തന്നുകൊള്ളും.\nസാധാരണഗതിയില് ഓഹരിവിലകളില് വരുന്ന കയറ്റിയിറക്കത്തെ സമ്പദ്ഘടനയുടെ ആരോഗ്യനിലയെയും നിക്ഷേപകരുടെ പ്രതീക്ഷകളെയും മനസ്സിലാക്കാനുള്ള ബാരോമീറ്റര് ആയിട്ടാണ് കണക്കാക്കുക. രാജ്യത്തെ സമ്പാദ്യത്തെ മൂലധനമായി സ്വരൂപിക്കുന്നതിനും ഒരു മേഖലയില്‍നിന്ന് മറ്റൊരു മേഖലയിലേക്കുള്ള മൂലധനത്തിന്റെ ഒഴുക്ക് സുഗമമാക്കുന്നതിനും സ്റ്റോക്ക് എക്സ്ചേഞ്ചുകള്‍ക്ക് സുപ്രധാന പങ്കുണ്ട്. എന്നാല്, സാമ്പത്തിക പ്രതിസന്ധി മൂര്‍ച്ഛിക്കുന്തോറും ഊഹാപോഹങ്ങളെ അടിസ്ഥാനമാക്കിയുള്ള ചൂതാട്ടത്തിന്റെ കേന്ദ്രങ്ങളായി അവ അധഃപതിക്കുന്നു. യഥാര്‍ഥ സാമ്പത്തിക സ്ഥിതിഗതികളേക്കാള് ഊഹക്കച്ചവടക്കാരുടെയും നിക്ഷേപകരുടെയും മാനസിക വിഭ്രാന്തികളുടെ പ്രതിഫലനമായിത്തീരുന്നു ഓഹരി വിപണിയിലെ ചാഞ്ചാട്ടങ്ങള്.\nഊഹക്കച്ചവടം ഓഹരി വിലയെ ഊതി വീര്‍പ്പിക്കുന്നു. ഓഹരി വില വാണംപോലെ കയറുന്നു. പക്ഷേ, മറിച്ചുള്ള എന്തെങ്കിലുമൊരു ഊഹാപോഹം മതി ഓഹരിവില ഇടിയാന്. തങ്ങളുടെ കൈയിലുള്ള ഓഹരികളെല്ലാം വിറ്റുകാശാക്കുന്നതിനാവും ഓരോരുത്തരുടെയും ശ്രദ്ധ. ഇങ്ങനെ വിലയിടിച്ച് ലാഭമുണ്ടാക്കാന് ശ്രമിക്കുന്ന ബ്രോക്കര്‍മാരുമുണ്ട്. കൈവശമില്ലാത്ത ഓഹരികള്‍കൂടി വിറ്റ് വിപണിയില്‍ല് വിലയിടിവ് സൃഷ്ടിച്ച് വില കുറയുമ്പോള് ഓഹരികള് വാങ്ങുന്നതാണ് ഷോര്‍ട്ട് സെല്ലിങ്’. യഥാര്‍ഥ മൂല്യത്തേക്കാള് വളരെയേറെ ഊതിവീര്‍പ്പിച്ച വിലയുള്ള കമ്പനികളുടെ ഓഹരികള് ഇത്തരം ബ്രോക്കര്‍മാര് നോട്ടമിടുന്നു. ഇവയുടെ ഓഹരി കടമായി വാങ്ങുന്നു. എന്നിട്ട് ഒറ്റയടിക്ക് ഇവയെല്ലാം വില്‍ക്കുന്നതിന് വിപണിയിലിറക്കുന്നു. ഒറ്റയടിക്ക് ഇത്രയേറെ ഓഹരി ഒരുമിച്ചു വില്‍പ്പനയ്ക്കു വരുന്നതുമൂലം ഓഹരിയുടെ വിലയിടിയുന്നു. പിന്നെ ഊഹാപോഹങ്ങളായി. വില കുത്തനെ ഇടിയുന്നു. അപ്പോള് കുറഞ്ഞ വിലയ്ക്ക് ഓഹരി വാങ്ങി ആദ്യം ഓഹരി കടം തന്ന ആള്‍ക്ക് തിരിച്ചുകൊടുക്കുന്നു. ‘ഷോര്‍ട്ട് സെല്ലര്’ വലിയ ലാഭം ഉണ്ടാക്കും. പക്ഷേ, ഓഹരിവിപണിയില് മാന്ദ്യമുണ്ടാക്കും. ഓഹരി വിപണിയുടെ തകര്‍ച്ചയുടെ പശ്ചാത്തലത്തില് പല യൂറോപ്യന് രാജ്യങ്ങളും ഇത്തരത്തില് ഷോര്‍ട്ട്സെല്ലിങ് നിരോധിച്ചിരിക്കുകയാണ്.\nവിപണിയിലാകെ പരിഭ്രാന്തി പടര്‍ന്നിട്ടുണ്ടെങ്കില് ചിലപ്പോള് ഓഹരി വാങ്ങാന് തന്നെ ആളില്ലാതാകും. ഓഹരിവില തകരുന്നതോടെ കമ്പനികളെ കടക്കാര് അലട്ടാന് തുടങ്ങും. പുതിയ കടപ്പത്രങ്ങള് അവര്‍ക്ക് വില്‍ക്കാന് കഴിയാതാകും. കമ്പനികളും അവര്‍ക്കു വായ്പ നല്‍കിയ ബാങ്കുകളും ഒന്നിനു പുറകെ ഒന്നായി പാപ്പരായിത്തീരും. സമ്പദ്ഘടനയുടെ സിരാകേന്ദ്രമായ മൂലധനക്കമ്പോളം തകരും. ഈ തകര്‍ച്ച ഏതാനും ദിവസംകൊണ്ടാണ് ഒരു ഇടിത്തീപോലെ വന്നു പതിക്കുക. 1929 ഒക്ടോബര് മാസത്തില് അമേരിക്കയിലെ സ്റ്റോക്ക് എക്സ്ചേഞ്ചുകളും ബാങ്കുകളും പല പ്രമുഖ കമ്പനികളും ഒന്നിനു പുറകെ ഒന്നായി ചീട്ടുകൊട്ടാരം പോലെ തകര്‍ന്നതാണ് ഈ തകര്‍ച്ചകളില് ഏറ്റവും കുപ്രസിദ്ധം.\nഅമേരിക്കയിലെ പെരുമയേറിയ ബാങ്കുകള് കേരളത്തിലെ ‘ടോട്ടല്‍ല് ഫോര് യു’ ശബരീനാഥിന്റെ ആഗോളപതിപ്പുകളാണെന്ന് തെളിഞ്ഞിരിക്കുകയാണ്. ഒരു വിലയുമില്ലാത്ത കടപ്പത്രങ്ങള് തങ്ങളിലുള്ള വിശ്വാസം മുതലെടുത്ത് ലോകമെമ്പാടും ഉയര്‍ന്ന വിലയ്ക്ക് വിറ്റ് പണം സമാഹരിക്കുകയാണ് അമേരിക്കന് നിക്ഷേപബാങ്കുകള് ചെയ്തത്. യാഥാര്‍ഥ്യം തെളിഞ്ഞതോടെ അമേരിക്കന്‍ബാങ്കുകള് ടോട്ടല് തകര്‍ച്ചയിലുമായി. യൂറോപ്യന് ബാങ്കുകളാവട്ടെ അമേരിക്കയുടെ ടോട്ടല് തട്ടിപ്പിന് ഇരകളായി. അങ്ങനെ ബാങ്കിങ് കുഴപ്പം യൂറോപ്പിലേക്കും പടര്‍ന്നിരിക്കുന്നു. അമേരിക്കന് സര്‍ക്കാരിന്റെ ഇടപെടലിന് പ്രശ്നം പരിഹരിക്കാന് കഴിഞ്ഞിട്ടില്ല.\nബാങ്കുകള് കുഴപ്പത്തിലായതോടെ കമ്പനികള്‍ക്ക് ആവശ്യത്തിന് വായ്പ കിട്ടാത്ത സ്ഥിതിയായി. വായ്പാ കമ്പോളത്തിലെയും അതുപോലെ തന്നെ ഉപഭോക്തൃ കമ്പോളത്തിന്റെയും ഞെരുക്കംമൂലം കമ്പനികളുടെ ലാഭം കുറയുമെന്ന് തീര്‍ച്ചയായിരിക്കുന്നു. ഓഹരിവില ഇടിഞ്ഞേ തീരൂ. ഓഹരിവില ഇടിയുമ്പോഴും ലാഭം ഉണ്ടാക്കാനുള്ള തത്രപ്പാടിലാണ് ഓഹരി ചൂതാട്ടക്കാര്. തിങ്കളാഴ്ച ലോകത്തെമ്പാടുമുള്ള ഓഹരി വിപണികളിലെ വില ഇടിഞ്ഞു. ആദ്യം സൂര്യന് ഉദിക്കുന്നത് ജപ്പാനിലെ ടോക്യോയിലാണല്ലോ. അവിടെ ഓഹരിവില 4.25 ശതമാനം കുറഞ്ഞു. ഹോങ്കോങ്ങില് അഞ്ചു ശതമാനം കുറഞ്ഞു. സിഡ്‌നിയിലാകട്ടെ 3.3 ശതമാനം തകര്‍ന്നു. തുടര്‍ന്ന് സിയോളില്‍ല് 4.3 ശതമാനവും. എല്ലാം ഭദ്രം എന്നു പറഞ്ഞ ബോംബെയില്‍ല് 5.8 ശതമാനമായിരുന്നു ഇടിവ്. ദുബായ് വഴി വിപണിസുനാമി യൂറോപ്പിലേക്ക് നീങ്ങി. യൂറോപ്പ് സ്റ്റോക് എക്സ്ചേഞ്ചുകളില് അഞ്ചു ശതമാനമായിരുന്നു തകര്‍ച്ച. 15 ശതമാനം ഇടിഞ്ഞ റഷ്യയില് ഓഹരിവ്യാപാരം നിര്‍ത്തിവച്ചു. അങ്ങനെ തകര്‍ച്ചയുടെ സുനാമി കറങ്ങി അമേരിക്കന് സ്റ്റോക്ക് എക്സ്ചേഞ്ചുകളില്‍ല് വീണ്ടും എത്തി. ഡൌ ജോണ്‍സ് സൂചിക മൂക്കുകുത്തി. ഇനിയെന്ത് എന്ന് കാത്തിരുന്നു കാണാം.\nആയിരത്തിത്തൊള്ളായിരത്തി മുപ്പതുകളിലെപ്പോലെ ഓഹരിക്കമ്പോളത്തില്‍ല് തകര്‍ച്ച ഉണ്ടാകുന്നതിനുള്ള സാധ്യത ഇന്ന് എത്രമാത്രമുണ്ട് ? ആയിരത്തിത്തൊള്ളായിരത്തി എണ്‍പതുകളുടെ മധ്യത്തില് ഹെന്റി കോഫ്‌മാന് എന്ന കോര്‍പറേറ്റ് വിദഗ്ധന് ‘യൂറോ മണി’ എന്ന മാസികയില് ശ്രദ്ധേയമായ ഒരു നിരീക്ഷണം നടത്തി. ഒരു ഗൌരവാവഹമായ ധനത്തകര്‍ച്ചയുടെ സാധ്യത എത്രമാത്രമുണ്ടെന്ന് നിങ്ങള് 1960ല് ചോദിച്ചിരുന്നെങ്കില് ആയിരത്തിന് ഒന്ന് എന്ന് ഞാന് പറഞ്ഞേനെ. 1970ല് ആയിരുന്നെങ്കില് എന്റെ മറുപടി നൂറിന് ഒന്ന് ആയിരുന്നേനെ. എന്നാലിന്ന് 1980ല് അപകടസാധ്യത പത്തിന് ഒന്നായി തീര്‍ന്നിരിക്കുന്നു..... ലോക ധനവ്യവസ്ഥ ഇന്ന് വളരെ താഴ്ന്നുപറന്ന് പതുക്കെ പറക്കുന്ന ഒരു വിമാനം പോലായിരിക്കുന്നു. ലോകധന വ്യവസ്ഥ ഇന്ന് വളരെ പതുക്കെ വൃക്ഷത്തലപ്പുകള് മുട്ടിയുലഞ്ഞ വിമാനമാണ്.\nഇപ്പോള്, 2008 അവസാനം, ഇത്തരമൊരു ദുരന്തത്തിന്റെ സാധ്യത ഒന്നിന് ഒന്നായി തീര്‍ന്നിരിക്കുന്നു.\nആയിരത്തിത്തൊള്ളായിരത്തി മുപ്പതുകളിലെപ്പോലെ ഓഹരിക്കമ്പോളത്തില്‍ല് തകര്‍ച്ച ഉണ്ടാകുന്നതിനുള്ള സാധ്യത ഇന്ന് എത്രമാത്രമുണ്ട്?\nആയിരത്തിത്തൊള്ളായിരത്തി എണ്‍പതുകളുടെ മധ്യത്തില് ഹെന്റി കോഫ്‌മാന് എന്ന കോര്‍പറേറ്റ് വിദഗ്ധന് ‘യൂറോ മണി’ എന്ന മാസികയില് ശ്രദ്ധേയമായ ഒരു നിരീക്ഷണം നടത്തി. ഒരു ഗൌരവാവഹമായ ധനത്തകര്‍ച്ചയുടെ സാധ്യത എത്രമാത്രമുണ്ടെന്ന് നിങ്ങള് 1960ല് ചോദിച്ചിരുന്നെങ്കില്‍ല് ആയിരത്തിന് ഒന്ന് എന്ന് ഞാന് പറഞ്ഞേനെ. 1970ല് ആയിരുന്നെങ്കില്‍ല് എന്റെ മറുപടി നൂറിന് ഒന്ന് ആയിരുന്നേനെ. എന്നാലിന്ന് 1980ല്  അപകടസാധ്യത പത്തിന് ഒന്നായി തീര്‍ന്നിരിക്കുന്നു..... ലോക ധനവ്യവസ്ഥ ഇന്ന് വളരെ താഴ്ന്നുപറന്ന് പതുക്കെ പറക്കുന്ന ഒരു വിമാനം പോലായിരിക്കുന്നു. ലോകധന വ്യവസ്ഥ ഇന്ന് വളരെ പതുക്കെ വൃക്ഷത്തലപ്പുകള് മുട്ടിയുലഞ്ഞ വിമാനമാണ്.\nCould you please explain more about derivatives and mutual funds?\nദയവായി ഈ പോസ്റ്റ് നോക്കുമല്ലോ\nഈ ബ്ലോഗിലെ സാമ്പത്തികം എന്ന ലേബലില് നിന്നും കൂടുതല് വിവരങ്ങള് ലഭ്യമാവും. തൃപ്തികരമായ വിവരങ്ങള് ലഭിക്കുന്നില്ലെങ്കില് ഈ മെയിലില് ബന്ധപ്പെടുമല്ലോ. അറിയാവുന്ന വിവരങ്ങള് പങ്ക് വയ്ക്കാന് സന്തോഷമേയുള്ളൂ.\nമ്യൂച്ചല് ഫണ്ടുകളെക്കുറിച്ച് ഇവിടെ വായിക്കാം..\nA good article informative and throught provoking. It may help ordinary people who are attrtacted to share market like fireflies and get lost valuable money believing other I_know_what wizards types mostly burnt their hands too.\nHeard that Cartoonist Yedudasan resigned from Manorama and joined Desabhimani and didascathing attack on Manorama in his joining address at Desabhimani. Can u publish that speech. I am curious why he quit from Manorama and joined Desabhimani ,acomplete U turn.\nഈ ദേശാഭിമാനി വാര്‍ത്ത ആരുഷി കണ്ടിരുന്നില്ലേ?\n'പൊന്നമ്മ സൂപ്രണ്ടി'നെയും മനോരമ കൊന്നു; യേശുദാസന് പടിയിറങ്ങുന്നു\nതിരു: 'പൊന്നമ്മ സൂപ്രണ്ടി'നെ മനോരമ കൊന്നു. മനംനൊന്ത് കാര്‍ട്ടൂണിസ്റ് യേശുദാസന് പടിയിറങ്ങുന്നു. സോണിയാഗാന്ധിയെ വിമര്‍ശിച്ചതാണ് 11 വര്‍ഷമായി തുടരുന്ന പോക്കറ്റ് കാര്‍ട്ടൂണായ 'പൊന്നമ്മ സൂപ്രണ്ടി'നെ കൊല്ലാന് കാരണം. ആണവകരാറും പ്രശ്നമായി.\nഅരിയില്ലെങ്കിലെന്ത് ആണവം കിട്ടില്ലേ എന്നു പൊന്നമ്മ ചോദിച്ചെങ്കിലും വെളിച്ചം കിട്ടില്ല. മനോരമയില് 23വര്‍ഷംമുമ്പ് എത്തിയ യേശുദാസന് 1960ല് ജനയുഗം ദിനപത്രത്തിലാണ് കാര്‍ട്ടൂണിസ്റായാണ് ചുവടുവച്ചത്്. 1963ല് ശങ്കേഴ്സ് വീക്കിലിയില് ചേര്‍ന്നു.\nയേശുദാസനുമായി 'മനോരമ' ഇടഞ്ഞത്, 'വരകളിലെ നായനാര്' ഡല്‍ഹിയില് പ്രധാനമന്ത്രി മന്‍മോഹന്‍സിങ് പ്രകാശനംചെയ്ത 2004ലെ ചടങ്ങിനെ തുടര്‍ന്നായിരുന്നു. മനോരമയുടെ ഡല്‍ഹിപതിപ്പിന്റെ ഉദ്ഘാടനത്തിനായി പ്രധാനമന്ത്രിയുടെ തീയതിക്കായി സമ്മര്‍ദ്ദം ചെലുത്തുന്ന സമയമായിരുന്നു. പത്രത്തിന് തീയതി കിട്ടാതിരിക്കെ, പത്രത്തിലെ കാര്‍ട്ടൂണിസ്റ് സമയം വാങ്ങിയെടുത്തത് മാനേജ്മെന്റുതലത്തില് വിഷയമായി.\nഇതേത്തുടര്‍ന്ന് എന്‍സിഇആര്‍ടി പുസ്തകത്തില് യേശുദാസന്റെ കാര്‍ട്ടൂണുകള് പ്രസിദ്ധീകരിക്കുന്നതിനോട് മനോരമ വിയോജിപ്പ് പ്രകടിപ്പിച്ചു. മനോരമയുടെ ഇംഗ്ളീഷ് വാരികയായ 'വീക്കി'ലെ യേശുദാസന്റെ കോളമായിരുന്ന ഫിനിഷിങ് പോയിന്റ് നിര്‍ത്തലാക്കി.\nഇയിടെയാണ് 'തൊഴിലാളിയുടെ പത്മ മുതലാളി തട്ടിയെടുത്തു' എന്ന ജോണ് ബ്രിട്ടാസുമായുള്ള 'കൈരളി' അഭിമുഖത്തിലെ വെളിപ്പെടുത്തല്. ആന്റണി മുഖ്യമന്ത്രിയായിരിക്കെ പത്മശ്രീക്ക് യേശുദാസന്റെ പേര് സംസ്ഥാന മന്ത്രിസഭ ശുപാര്‍ശചെയ്യുകയും പ്രധാനമന്ത്രി അനുകൂലതീരുമാനം എടുക്കുകയും ചെയ്തു. എന്നാല്, ഫയല് രാഷ്ട്രപതി അബ്ദുല്‍കലാമിന്റെ മേശപ്പുറത്ത് വന്നശേഷം അട്ടിമറി സംഭവിച്ചു. മനോരമ മാനേജിങ് എഡിറ്റര് മാമ്മന്‍മാത്യുവിനായി പത്മശ്രീ. ഇതിനെയാണ് പത്മ മുതലാളി തട്ടിയെടുത്തുവെന്ന യേശുദാസന്റെ വെളിപ്പെടുത്തല്. ഇത് മാനേജ്മെന്റിനെ ക്ഷോഭിപ്പിച്ചു. പിന്നീട് 'പൊന്നമ്മ സൂപ്രണ്ട്' പലപ്പോഴും ഇല്ലാതായി.\nഉമ്മന്‍ചാണ്ടി, പി ജെ കുര്യന്, ശോഭനാ ജോര്‍ജ് എന്നിവരെ പരോക്ഷമായി കളിയാക്കുന്ന കാര്‍ട്ടൂണുകളൊന്നുും വെളിച്ചം കാണാറില്ല. ഇത്തരത്തില് മനോരമ തടഞ്ഞുവച്ച അറുനൂറോളം കാര്‍ട്ടൂണുണ്ട്.\nആഴ്ചപ്പതിപ്പിലെ 'ജൂബാ ചേട്ടനെ' നേരത്തെതന്നെ കശാപ്പുചെയ്തിരുന്നു. 'ജൂബാ ചേട്ടന്' അപ്രത്യക്ഷനായതിനുപിന്നാലെയാണ് 'പൊന്നമ്മ സൂപ്രണ്ടി'നെയും വകവരുത്തിയത്\nWhat is growth? in monetary terms, in commodity terms i.e, increased production? and more importantly what TYPE of growth is beneficial to the country/economy?\nWell, it is very difficult to place the finger, but it can be said that quality production increase withoutacorresponding increase in imports or dependence on other counties, isagood sign of growth... that is why agri is so important to india as it is the crux and the supreme commodity which can make india self-reliant... So, real growth is commodity growth...primarily agri and then industrial...\nInflation, indicatesa"shortage situation" - it may be of money or commodity... we have to reflect whether the "shortage" is real or fictitious, permanent or temporary, political or military related before any solution can be attempted to...\nI shall cite one basic example - The LPG was heavily subsidised by the GOI at the introduction stage. That wasatime when nobody was willing to pick upacylinder; people were content with crude stoves or kerosene stoves. This subsidy (maybe due to electoral mandates) encouragedaperson to go for the LPG cylinder, who, otherwise for the subsidy would not have done so... Years later, LPG cylinder isahousehold name, but the govt. is not able to remove the subsidy (it would have cataclysmic effects on the economy)...\nBy this I mean to say that any policy should firt be validated against the country's core strengths and then implemented.\nBut it seems now its buying time. Investing and philospophies related to it, as perapackage deal, is presently consigned to ICU and being administered life support. Does the climate of investing really exists in India where the concepts of finance is restricted toagood paying job, hard bargaining if possible for every item purchased and saving as much as possible? The last factor of saving is already under severe strain. Loans for vehicles, loans for buying flats or building houses and even loans for education, plus sundry credit card expenses. We haven't the sense to spotagood buy as far as the stock exchanges are considered. Yeah for sure valuations are attractive right now, but are they temtations enough for the investors to start buying up stocks right now? But unless everyone decides en mass to restart buying exercise, only trades that will take place will all be sale oriented. And unless trading starts in earnest the traders/speculators will all be prancing by the sidelines and unless they join in with some robust emotion there will be trend forming anytime soon enough. Remenber the only trend that attracts profit in stock trades is an up-trend. So, is this time to buy? Yeah sure is, it is time to buy time! We have to wait for many positive signals to arise before we step into the ring once again.\nEvery year these buggers take millions of dollars out of the companies for their whimsical fancies to be richest in short time.Ambanis of Reliance ,Ramasubrahmaneya Rajha of Madras Cement,Kalanidhi Maran and Kavery Kalanidhi of Sun TV ,Sunil Mittal of Bharti Airtel,K Anji Reddy of Dr Reddy's Labs,Brijmohan Lal Munjal and Pawan Munjal of Hero Honda ,Naveen Jindal of Jindal Steel,K.P Singh of DLF and many more.Indian financial markets are the most corrupted.I wish Govt. does something to recover money from these brats.\nManmohan Chidambaram Alhuwalia are destroying the country. A destroyer for any dynasty comes from within , duringaperiod of time, they will be innocent or incapable types but will cause maximum damage, liek Vibheeshanan in Lanka, Duryodhanan in Bharatham, Manmohan is now from COngress he will destroy Congress rule permanently in India.\nഇന്ത്യന് സ്റ്റോക് മാറ്‍ക്കറ്റ് എണ്ണായിരം വരെ താഴ്ന്നാല് ഇന് വസ്റ്റു ചെയ്യാന് നല്ല സമയമാണു നല്ല ഷെയറുകളില് ഇപ്പോള് പണം മുടക്കിയാല് അടുത്ത ബീ ജേ പീ ഗവണ്‍മെണ്റ്റിണ്റ്റെ കാലത്തു രണ്ടായിരത്തി പത്തില് മാറ്‍ക്കറ്റ് തിരികെ കുതിച്ചു കയറും യൂ പീ എ ഗവണ്‍മണ്റ്റ് ടെററിസം കാരണം തിരിച്ചു വരുമെന്നു തോന്നുന്നില്ല കേരളം അപ്പോഴും ഇതേ ഗതി ആ ഓ രാജഗോപാലിനെ തിരുവനന്തപുരം കാറ് ജയിപ്പിക്കാനുള്ള വിവേകം കാണിച്ചാല് നന്നായിരുന്നു ഒന്നു രണ്ട് ട്രെയിന് എങ്കിലും കിട്ടിയേനെ\nഅല്ല മക്കളേ എന്തിനാണു് ഓഹരി കച്ച്വടത്തിനിരങ്ങുന്നത്. ആകറാന്ത കൂടി, കാശ് പെട്ടെന്ന്ന് ഉണ്ടാക്കാമെന്നു കരുതിയല്ലെ. അപ്പൊള് ചിലപ്പോള് പോയെന്നു വരും കിട്ടിയെന്ന് വരും. അതിനെപ്പറ്റി അധികം വേവലാതിപ്പെടേണ്ട. ഓഹരി കംബോളത്തിലിറങ്ങുന്ന "സാധാറണക്കാരന്" അത്തൃആ പാവമല്ല.\nകമ്പോളക്കളീന്റെ കാര്യം!(കഥയല്ല കൂട്ടരെ, കാര്യന്നെ)\nകസ്ടപ്പെട്ട് കായുണ്ടാക്കാന് കയിവില്ലേലും കമ്പോളത്തീന്ന് കടകടെന്ന് കൊറേ കായുണ്ടാക്കാന്ന് കരുതി കോയാക്ക കയ്യിലുള്ള കായ് കമ്പോളത്തിലിട്ട്. കള്ളക്കമ്പോളോം കായ്ണ്ടാക്കാന് കാത്തിരിക്യാര്‍ന്നു. കോയാക്കാന്റെ കായ് കണ്ട കമ്പോളം കോയാക്കാന്റെ കായ് കയിച്ചളഞ്ഞ്. കായ് പോയ കായാക്ക, കശ്റ്റപ്പെടാനിഷ്ടല്ല്യാത്ത കോയാക്ക “കായ് പോയീ, കായ് പോയീ“ന്ന് കെടന്ന് കരയണതീ കാര്യണ്ടാ? കാര്യങ്ങള് കാണാന് കയിവ്‌ള്ളോറ് കമന്റിന്.


മുല്ലപ്പെരിയാറില് ജലനിരപ്പ് ഉയരുന്നു; 136 അടിയായി ,മുല്ലപ്പെരിയാറിൽ രണ്ടാം ജാഗ്രതാ മുന്നറിയിപ്പ് - Light Lines\nമുല്ലപ്പെരിയാറില് ജലനിരപ്പ് ഉയരുന്നു; 136 അടിയായി ,മുല്ലപ്പെരിയാറിൽ രണ്ടാം ജാഗ്രതാ മുന്നറിയിപ്പ്\nമുല്ലപ്പെരിയാര് ഡാമില് ജലനിരപ്പ് ഉയരുന്നു. 136 അടിയിലേക്ക് ജലനിരപ്പ് എത്തിയിട്ടുണ്ട്. പെരിയാറിന്റെ കരയിലുള്ളവരെ ഒഴിപ്പിക്കാനാണ് ജില്ലാ ഭരണകൂടത്തിന്റെ തീരൂമാനം. ഉപ്പുതുറ, പെരിയാര് വില്ലേജുകളിലുള്ളവരെ പാര്‍പ്പിക്കുന്നതിനായി രണ്ടുവീതം ക്യാമ്പുകള് തയാറായിട്ടുണ്ട്.\nഅല്‍പ സമയം മുന്‍പാണ് മുല്ലപ്പെരിയാര് അണക്കെട്ടിലെ ജലനിരപ്പ് 136 അടിയിലേക്ക് എത്തിയത്. ഇതിനോടകം രണ്ടാമത്തെ ജാഗ്രതാ നിര്‍ദേശം നല്‍കിയിട്ടുണ്ട്. വെള്ളം തുറന്നുവിടുന്നത് സംബന്ധിച്ച് തമിഴ്‌നാട് സര്‍ക്കാരിന്റെ ഔദ്യോഗികമായ അറിയിപ്പിനായി കേരളം കാത്തിരിക്കുകയാണ്. പരമാവധി സംഭരണ ശേഷിയിലേക്ക് എത്തുന്നതിനു മുന്‍പ് ഡാം തുറന്നുവിടണമെന്ന് കേരളം നേരത്തെ തമിഴ്‌നാടിനോട് അഭ്യര്‍ത്ഥിച്ചിരുന്നു.\nമുല്ലപ്പെരിയാർ അണക്കെട്ടിലെ ജലനിരപ്പ് 136 അടിയിലെത്തിയതോടെ രണ്ടാം ജാഗ്രത മുന്നറിയിപ്പ് നൽകി.അണക്കെട്ട് തുറന്നാൽ വണ്ടിപ്പെരിയാർ, മഞ്ജുമല പ്രദേശങ്ങളിൽ നിന്നായി 1700 ഓളം ആൾക്കാരെ മാറ്റി പാർപ്പിക്കേണ്ടി വരും. പകൽ സമയത്ത് മാത്രമേ ഷട്ടർ തുറക്കുകയുള്ളുവെന്നും തുറക്കുന്നത് സംബന്ധിച്ച് നേരത്തെ തന്നെ മുന്നറിയിപ്പ് നൽകുമെന്നും കളക്ടർ വ്യക്തമാക്കി.\n← കോട്ടയത്ത് വെള്ളക്കെട്ടിൽ വീണ് മരിച്ച രണ്ട് പേരുടെ മൃതദേഹം കൂടി കണ്ടെത്തി.\nഅനുമതിയില്ലാതെ ആദരം :പൊലീസുകാരനെതിരെ വകുപ്പുതല നടപടിയുണ്ടായേക്കും →\nകോവിഡ് വാക്‌സിന്; കോട്ടയം ജില്ലയിലെ ആദ്യഘട്ട വിതരണ കേന്ദ്രങ്ങള്.\nഏറ്റുമാനൂര് ബാറിലെ അഭിഭാഷകന് ഓഫിസില് മരിച്ച നിലയില് കണ്ടെത്തി


ജോളി ജോസഫിന്‍റെ കുടുംബാംഗങ്ങളുടെ മൊഴിയെടുക്കാൻ അന്വേഷണസംഘം കട്ടപ്പനയിലെത്തി ; അച്ഛനെയും സഹോദരനെയും ചോദ്യം ചെയ്യുന്നു ; തിരുവോണ ദിവസമാണ് അവസാനം ജോളി കട്ടപ്പനയിൽ വന്നത്, അന്നും പണം വാങ്ങിയാണ് ജോളി മടങ്ങിയതെന്ന് പിതാവ്\nഇടുക്കി: കൂടത്തായി കൊലപാതക പരമ്പരയിലെ മുഖ്യപ്രതി ജോളി ജോസഫിന്‍റെ കുടുംബാംഗങ്ങളുടെ മൊഴിയെടുക്കാൻ അന്വേഷണസംഘം കട്ടപ്പനയിലെത്തി. ജോളിയുടെ അച്ഛനമ്മമാരെയും സഹോദരങ്ങളെയും അന്വേഷണസംഘം കണ്ട് മൊഴി രേഖപ്പെടുത്തുകയാണിപ്പോൾ.\nസിഐ ബിനീഷ് കുമാർ, എസ്ഐ ജീവൻ ജോർജ്ജ് എന്നിവരടങ്ങിയവരാണ് കട്ടപ്പനയിൽ എത്തിയിരിക്കുന്നത്. കൂടത്തായി കേസിൽ വഴിത്തിരിവായി കൊലപാതകങ്ങളിൽ വിശദമായ അന്വേഷണം വേണമെന്ന് ആദ്യം റിപ്പോർട്ട് നൽകിയത് സ്പെഷ്യൽ ബ്രാഞ്ച് എസ്ഐ ജീവൻ ജോർജാണ്.\nആദ്യം അന്വേഷണസംഘം ജോളിയുടെ കുടുംബവീട്ടിലാണ് എത്തിയത്. ജോളിയുടെ അച്ഛനമ്മമാരും മൂത്ത സഹോദരിയുമാണ് ഇവിടെയുള്ളത്. ഇവരുടെ മൊഴി എടുത്ത ശേഷം സമീപത്തുള്ള സഹോദരൻ നോബിയെ അന്വേഷണ സംഘം കാണും. കട്ടപ്പനയിലെ കുടുംബവീടിന് ഏതാണ്ട് രണ്ട് കിലോമീറ്റർ അകലെയാണ് നോബിയുടെ വീട്. പിന്നീട് തടിയമ്പാട്, മുരിക്കാശ്ശേരി, രാജകുമാരി എന്നിവിടങ്ങളിൽ ജോളിയുടെ മറ്റ് സഹോദരങ്ങളുണ്ട്. ഇവരുടെ മൊഴിയും രേഖപ്പെടുത്തും.\nഎന്നാണ് ജോളി അവസാനം കുടുംബവീട്ടിലെത്തിയത്, എന്താണ് അന്ന് ജോളി പറഞ്ഞത് എന്നതടക്കമുള്ള കാര്യങ്ങളാണ് അന്വേഷണ സംഘം ആദ്യം ചോദിച്ചറിയുക. ജോളിക്ക് സാമ്പത്തിക ബാധ്യത ഉണ്ടായിരുന്നെന്ന് അവർ അറസ്റ്റിലായ ദിവസം തന്നെ അച്ഛൻ ജോസഫ് പറഞ്ഞിരുന്നതാണ്. തിരുവോണദിവസമാണ് അവസാനം ജോളി കട്ടപ്പനയിൽ വന്നത്. അന്നും പണം വാങ്ങിയാണ് ജോളി മടങ്ങിയത്.